Masthuvaathakehchaa eku R.atholhuge Resortakun Meehaku Hayyarukoffi | Ungoofaaru\nބަނޑޭރިގަނޑު/ޚަބަރު/މަސްތުވާތަކެއްޗާއެކު ރ.އަތޮޅުގެ ރިސޯޓަކުން މީހަކު ހައްޔަރުކޮށްފި\n0 337 މިނެޓެއް ނުވަނިސް ކިޔާލެވޭ\nމަސްތުވާތަކެއްޗާ އެކު ރ.އަތޮޅުގެ ރިސޯޓަކުން މީހަކު ހައްޔަރުކޮށްފިއެވެ. މާރޗް3ވަނަ ދުވަހު ރ.އުނގޫފާރު ޕޮލިސްޓޭޝަނުން ހިންގި ޙާއްސަ އޮޕެރޭޝަނެއްގައި މަސްތުވާތަކެއްޗާ އެކު ހައްޔަރުކޮށްފައި ވަނީ އުމުރުން 21 އަހަރުގެ މީހެކެވެ.\nފުލުހުން ހާމަކޮށްފައިވާ ގޮތުގައި މި މީހާ ހައްޔަރުކޮށްފައި ވަނީ މަސްތުވާތަކެތި ބޭނުންކޮށް އެތަކެތީގެ ވިޔަފާރި ކުރަމުންދާ ކަމަށް ފުލުހުންގެ އިންޓެލިޖެންސަށް ލިބުނު ޙާއްސަ މަޢުލޫމާތަކާ ގުޅިގެންނެވެ. ފުލުހުން ހާމަކުރި ގޮތުގައި އުނގޫފާރު ޕޮލިސްޓޭޝަނާ ފުލުހުންގެ އިންޓެލިޖެންސް ގުޅިގެން ހިންގި ޙާއްސަ އޮޕެރޭޝަނެއްގައި، އެ ރިސޯޓުގައި އެމީހާ ދިރިއުޅޭ ކޮޓަރި ބަލާ ފާސްކުރުމުން މަސްތުވާ ތަކެތި ކަމަށް ޝައްކު ކުރެވޭ އެއްޗެއް ހުރި 22 ސެލޯފިންކޮޅު ފެނިފައިވެއެވެ.\nމި މީހާ ހައްޔަރުކޮށްފައި ވަނީ ކޮން ރިސޯޓަކުން ކަމެއް ފުލުހުން ހާމަކޮށްފައެއް ނުވެއެވެ. ފުލުހުން ބުނި ގޮތުގައި މި މީހާގެ ބަންދާ މެދު ގޮތެއް ނިންމުމަށް އުނގޫފާރު މެޖިސްޓްރޭޓް ކޯޓަށް ހާޒިރުކުރުމުން ކޯޓުން މިހާރު ވަނީ އޭނާ ދޫކޮށްލާފައެވެ. މި މައްސަލަ އިތުރަށް ތަހުގީގު ކުރަމުންދާ ކަމަށް ފުލުހުން މަޢުލޫމާތުދެއެވެ.\nކުއްކުރުން މަސްތުވާތަކެތި ފުލުހުން\nފްރީޒަރު ހުޅުވާ ބެލިއިރު މަރުވެފަވާ މީހެއްގެ ހަށިގަނޑު


Amaazaky primary gai Nasheed ah madhuvegen 50,000 vote hoadhun: Aslam – adduLIVE\n"ޕްރައިމަރީގައި ނަޝީދު 50،000 ވޯޓް ހޯދާނެ"\n0 May 16, 2018, 09:07 ލިޔުނީ އައިޝަތު ނަޒާހަތު\nއެމްޑީޕީގެ ރިޔާސީ ޕްރައިމަރީީގައި ކުރީގެ ރައީސް މުހައްމަދު ނަޝީދު އަމާޒު ހިފާފައި ވަނީ އެމްޑީޕީގެ 50،000 މީހުންގެ ވޯޓާ އެކު ރިޔާސީ ޕްރައިމަރީ ކާމިޔާބު ކުރަ ކަމަށް އެ މަނިކުފާނުގެ ކެމްޕޭން މެނޭޖަރު ހިތަދޫ އުތުރު ދާއިރާގެ މެމްބަރު މުހައްމަދު އަސްލަމް ވިދާޅުވެއްޖެ އެވެ.\nއަސްލަމް ވިދާޅުވީ ރިޔާސީ ޕްރައިމެރީއާ ގުޅިގެން މިހާރު ކުރިޔަށް ގެންދާ ކެމްޕެއިނަކީ ރައްޔިތުންނަށާއި ސަރުކާރަށް އަދި ބޭރު ދުނިޔެއަށް ވެސް ލިބިގެންދާނެ މުހިންމު މެސެޖެއް ކަމަށެވެ.\nއެގޮތުން އިންތިހާބަށް ގާނޫނީ ހައިސިއްޔަތެއް ދޭ ބަޔަކީ އެ ގައުމެއްގެ ރައްޔިތުން ކަމަށާއި އެހެންކަމުން އަމާޒު ހިފާފައި ވަނީ އެމްޑީޕީގެ 50،000 ވޯޓާ އެކު ކާމިޔާބު ކުރައްވާ ރައީސް ނަޝީދު ނެރުމަށް ކަމަށް ވިދާޅުވި އެވެ.\n"ފަންސާސް ހާސް ވޯޓާ އެކު ނެރޭ ފަރާތެއްގެ ކެންޑިޑޭންސީ ނުދިނުމަކީ ހަމަޖެހޭ ސިޔާސީ ބަޔަކު ކުރާނެ ކަމެއް ނޫން. އެގޮތަށް އަމަލުކޮށްފި ނަމަ ދިމާވާނެ ހުރިހާ ކަމަކާ ސަރުކާރުން ކުރިމަތިލާން ޖެހޭނެ،" އޭނާ ވިދާޅުވި އެވެ. "އަޅުގަނޑަށް ވަރަށް ބޮޑަށް ޔަގީން އެއްވެސް ޝައްކެއް ނެތް ރައީސް ނަޝީދުގެ ނަންފުޅު ވޯޓު ކަރުދާސްކޮޅުގައި އޮންނާނެ."\nއަސްލަމް ވިދާޅުވީ ރައީސް ނަޝީދު ޕްރައިމެރީގައި ކުރިމަތިލާ ފޯމް ހުށަހަޅަން ނިންމާފައި ވަނީ ގިނަ އަދަދެއްގެ ތާއީދު ފޯމްތަކާއެކު މާދާމާ އެވެ. އެގޮތުން ތާއީދު ފޯމްތައް ފުރުމުގެ މަސައްކަތް ރާއްޖޭގެ ހުރިހާ ރަށެއްގައި ކުރިޔަށްދާ ކަމަށް ވިދާޅުވި އެވެ.


Baikolhah landu vadhe Morocco balivejje\nލަނޑަށް ފަހު އިރާންގެ ކުޅުންތެރިން އުފާ ފާޅު ކުރަނީ\nމެޗުގެ އެންމެ ފަހު ވަގުތުގައި އަމިއްލަ ޓީމުގެ ކުޅުންތެރިން އަތުން ބައިކޮޅަށް ލަނޑު ވަދެ އިރާން އަތުން 1-0 ން މޮރޮކޯ ބަލި ވެއްޖެ އެވެ.\nމެޗުގެ 95 ވަނަ މިނެޓްގައި އިރާނަށް ލިބުނު ކޯނަރެއް، އެޓީމުގެ ކަރީމް އަންސޯރީފަރުދު ނެގުމުން، މޮރޮކޯގެ އަޒީޒު ބޮހަދޫޒް ބޮލުން ދިފާއު ކުރަށް އުޅުމުން، އޭނާ ބޮލުން ފޮނުވާލި ބޯޅަ ގޮސް ވަނީ އަމިއްލަ ޓީމުގެ ގޯލްގެ ތެރެއަށެވެ.\nމިއީ 20 އަހަރު ފަހުން، ވޯލްޑަކަޕުގެ މެޗަކުން އިރާން މޮޅުވި ފުރަތަމަ މެޗެވެ. އެ ޓީމު އެންމެ ފަހުން، ވޯލްޑްކަޕުގައި މޮޅު ވެފައިވާ މެޗަކީ 1998 ވަނަ އަހަރު ވޯލްޑްކަޕުގައި އެމެރިކާއާ ދެކޮޅަށް ކުޅުނު މެޗެވެ. އެމެޗު އިރާން ކާމިޔާބު ކުރީ 2-1\nމޮރޮކޯ އިން މެޗު ފެށީ ތަފާތު ރޫހެއްގަ އެވެ. މެޗުގެ ކުރީ ކޮޅު އެ ޓީމުން އިރާންގެ ފަހަތަށް ބާރު ބޮޑު ކުރި އެވެ.\nއަޒީޒު ބޮހަދޫޒް ބޮލުން ބޯޅަ ފޮނުވާލަނީ، އެ ގޮސް ވަނީ ބައި ގޯލަށް\nމެޗުގެ ނުވަ މިނެޓްގައި، މޮރޮކޯގެ އައްޔޫބު އަލް ކާބީ އަށް ވަނީ ލަނޑު ޖަހަން ރަނގަޅު ފުރުސަތެއް ލިބިފަ އެވެ. ޕެނަލްޓީ އޭރިއާގެ ތެރެއިން އޭނާ ފޮނުވާލި ބޯޅަ ދިޔައީ ގޯލް ދަނޑި ކައިރިން ބޭރަށެވެ.\nފުރަތަމަ ހާފުގައި، އިރާނުން ކުޅު ރަނގަޅުކޮށް، މޮރޮކޯގެ ހަމާލާތައް ހުއްޓި ވި އެވެ. އެއާއެކު އެ ޓީމުގެ މިޑްފީލްޑް ލައިންގެ ޝާމިލުވުން ބޯޅަ ކޮންޓްރޯ ކުރުމުގައި ބޮޑު ކުރި އެވެ. ނަތީޖާއަކަށްވީ އިރާންއަށް ފުރުސަތު ތަނަވަސް ކުރެވެން ފެށުމެވެ.\nމޮރޮކޯގެ ޕެނަލްޓީ އޭރިއާއާ ތެރެއަށް، އިރާނަށް ބޯޅަ ގެންދެވުނީ، މެޗުގެ 20 މިނެޓް ކުޅެވުނު ފަހުންނެވެ.\nކަރީމް އަންސާރީފަރުދު ލަނޑަށް ފަހު އުފާ ފާޅު ކުރަނީ ---\nފުރަތަމަ ހާފުގައި އެންމެ ހުސް ފުރުސަތެއް ލިބުނީ އިރާން ޓީމުގެ އަޒުމޫން އަށެވެ. މެޗުގެ 43 ވަނަ މިނެޓްގައި ކައުންޓަ އެޓޭކުގައި އުފެއްދި ފުރުސަތުން ތަނަވަސްވި ބޯޅަ ހިފައިގެން ޕެނަލްޓީ އޭރިއާ ތެރެއަށް ވަދެ އޭނާ ފޮނުވާލި ބޯޅައާ ގޯލައާ ދެމެދު ހުރަހަކަށްވީ މޮރޮކޯގެ ކީޕަރު މުނީރު އެވެ. އަޒުމޫން ފޮނުވާލި ބޯޅަ، މޫނީރު ފައިގައި ޖެހިފައި ރީބައުންސް ވެގެން ނިކުތް ބޯޅަ ދެ ވަނަ ފަހަރަށް ފޮނުވާލުމުންވެސް މުނީރު ވަނީ ދިފާއު ކޮށްފަ އެވެ.\nމެޗުގެ 79 ވަނަ މިނެޓްގައި، މޮރޮކޯގެ ހާކިމް ޒިޔެޝް ޕެނަލްޓީ އޭރިއާ ބޭރުން ފޮނުވާލި ބޯޅަ އިރާންގެ ކީޕަރު އަލީ ރެޒާ ވަނީ ހުށިޔާރު ކަމާއެކު ބޯޅަ ދިފާއުކޮށް ކޯނަރަކަށް ބޭރު ކޮށްލާފަ އެވެ.\nމި ގޫރޫޕްގައި ހިމެނޭ އަނެއް ދެ ޓީމު ކަމަށްވާ ޕޯޗްގަލް އާއި ސްޕެއިން ކުޅޭ މެޗު ރާއްޖޭގަޑިން 11:00 ގައި ފަށާަނެ އެވެ.\nއީރާން ވޯލްޑް ކަޕް 2018 މޮރޮކޯ


Olympics- Football Final Gai Spain Aai Brazil - Vaguthu\nއޮލިމްޕިކްސް- ފުޓުބޯޅަ ފައިނަލުގައި ސްޕެއިން އާއި ބްރެޒިލް\nލަނޑު ޖެހުމަށްފަހު އަސެންސިއޯ އުފާފާޅުކުރަނީ\nޖަޕާނުގެ ޓޯކިޔޯގައި މިހާރު ކުރިޔަށްދާ އޮލިމްޕިކްސް 2020 ގެ ފިރިހެނުންގެ ފުޓުބޯޅަ އިވެންޓުގެ ފައިނަލުގައި ބައްދަލުކުރާ ދެ ޓީމަކަށް ދުނިޔޭގެ ފުޓުބޯޅައިގެ ގަދަ ދެ ބާރު ކަމަށްވާ ސްޕެއިން އާއި ބްރެޒިލް ވެއްޖެއެވެ.\nފައިނަލުގެ ޖާގައެއްް ސްޕެއިން ހޯދާފައިވަނީ ސެމީފައިނަލުގައި ޖަޕާން 1-0 އިން ބަލިކޮށްގެންނެވެ. ޓޯކިއޯގެ ސައިޓާމާ ސްޓޭޑިއަމްގައި ކުޅުނު މި މެޗުން ސްޕެއިން މޮޅުވެ ފައިނަލަށް ދިޔައީ މެޗުގެ އިތުރު ވަގުތުގެ ދެ ހާފުގައި ލަނޑު ޖަހައިގެންނެވެ.\nޖަޕާނުން ވަނީ މި މެޗުގައި ތަފާތު މޮޅު ކުޅުމެއް ދައްކާފައެވެ. ސްޕެއިންގެ ކުދި ޕާސްތައް ހުއްޓުވަން ޖަޕާނުން ވަނީ މޮޅު ޑިފެންސިވް ކުޅުމެއް ކުޅެފައެވެ. މެޗުގެ ބޮޑުބައި ސްޕެއިން އަށް ޖެހުނީ ގިނަ އުނދަގޫތަކާއި ކުރިމަތިލާށެވެ.\nމެޗުން ސްޕެއިން މޮޅުވި ލަނޑު ޖަހާފައިވަނީ މެޗުގެ ފުރިހަމަ ވަގުތު ހަަމަވެގެން ކުޅުނު އިތުރުވަގުތުގެ ދެ ހާފުގެ ތެރެއިން ދެވަނަ ހާފުގެ ތެރޭގައެވެ. މި ލަނޑު މާކޯ އަސެންސިއޯ ކާމިޔާބުކޮށްފައިވަނީ މިކެލް އޮޔަޒަބަލް ދިން ބޯޅައަކުންނެވެ.\nމިފަހަރުގެ އޮލިމްޕިކްސް ފިރިހެނުންގެ ފުޓުބޯޅަ ކާމިޔާބުކުރާ އެއް ފެވަރިޓް ޓީމަކީ ސްޕެއިން އެވެ. އެ ޓީމުން އޮލިމްޕިކްސްގައި އެންމެ ފަހުން ރަން މެޑަލް ހޯދާފައިވަނީ އެ ގައުމުގައި 1992 ގައި ބޭއްވި ފަހަރެވެ. މީގެއިތުރުން އޮލިމްޕިކްސްގައި އެ ގައުމުން މިހާތަނަށް ދެ ރިހި މެޑަލް ހޯދާފައިވެއެވެ.\nމުބާރާތުގެ ފައިނަލަށް ބްރެޒިލް ދަތުރުކޮށްފައިވަނީ ސެމީފައިނަލުގައި މެކްސިކޯ އާއި ވާދަކޮށް ޕެނަލްޓީ ޖަހައިގެން 4-1 ގެ ނަތީޖާއަކުން މެޗު ކާމިޔާބުކޮށްގެންނެވެ.\nޖަޕާންގެ ކަޝިމާ ސްޓޭޑިއަމުގައި ކުޅުނު މެޗުގެ ފުރިހަމަ ވަގުތު ހަމަވިއިރު އެއްވެސް ޓީމަކަށް ލީޑު ނެގިފައި ނެތުމުން ކުޅުނީ އިތުރު ވަގުތުގެ ދެ ހާފެވެ. މި ދެ ހާފުގައިވެސް ނަތީޖާ ނުނެރުމުން ދެން ޖެހީ ޕެނަލްޓީއެވެ. ޕެނަލްޓީގައި ބްރެޒިލް ޖެހި ހަތަރު ޕެނަލްޓީވެސް ކާމިޔާބުކޮށްފައިވެއެވެ. މެކްސިކޯގެ ފުރަތަމަ ދެ ޕެނަލްޓީ ދިޔައީ ނާކާމިޔާބުވެގެންނެވެ.\nގޭމްސްގެ ފިރިހެން ފުޓުބޯޅައިގެ އެންމެ ފަހުގެ ޗެމްޕިއަނަކީ ބްރެޒިލް އެވެ. އަމިއްލަ ގައުމުގައި 2016 ވަނަ އަހަރު ބޭއްވި ގޭމްސްގައި ހޯދި ރަން މެޑަލްގެ އިތުރުން ދެ ރިހި މެޑަލް އަދި އެއް ލޯ މެޑަލް ވަނީ ހޯދާފައެވެ.\nއަލްވޭސްގެ ކައްޕިކަމުގެ ދަށުން ބްރެޒިލްއަށް އޮލިމްޕިކް ރަން މެޑަލް\nއެންމެ ސެކްސީ އެތުލީޓް ޓޯކިއޯއަށް ދިޔަ ނަމަވެސް އޮލިމްޕިކްގައި ބައިވެރިއެއް ނުވެވުނު!\nބެލަރޫސް އިން ބޭރުކޮށްލި އެތްލީޓު ޖަޕާނުގެ ހިމާޔަތުން ޕޮލޭންޑަށް


Hiyaa Flat thah: Rayyithunnah dhehki huvafenakee bilaaheh!\n1 ޖުލައި 20197ކޮމެންޓް\nހިޔާ ފްލެޓުތައް: ރައްޔިތުންނަށް ދެއްކި ހުވަފެނަކީ ބިލާހެއް!\nހަވާއެރުވުމުގެ ކުލަ ގަދަ ރަސްމިއްޔާތަކާއެކު "ހިޔާ" ފްލެޓުތަކުގެ މަޝްރޫއު 2017 ވަނަ އަހަރު ފެށީ ރައްޔިތުންނަށް ފޮނި ހުވަފެންތަކެއް ދައްކަމުންނެވެ. އޭރު ރައީސް އަބްދުﷲ ޔާމީނުގެ ސަރުކާރުން ބުނީ އެ މަޝްރޫއުގެ ދަށުން އަޅާ ބިޔަ 36 ޓަވަރުގައި 80،000 މީހުންނަށް ރަނގަޅު ބޯހިޔާވަހިކަން ޔަގީންވާނެ ކަމަށެވެ. އެކަމަކު އެ ބިޔަ ޓަވަރުތަކުގެ ހާލަތު ކައިރިން ބަލާލަން ފުރުސަތު ލިބުނު ކޮންމެ މީހަކަށް ވެސް ޔަގީންވާނެ ކަމަކީ، އޭރުގެ ސަރުކާރުން ރައްޔިތުންނަށް ދެއްކީ ކުލައެއް ނެތް، އުއްމީދެއް ވެސް ނެތް ބިލާހެކެވެ.\nކުރީގެ ހައުސިން މިނިސްޓަރު އަދި މިހާރުގެ ޕްލޭނިން މިނިސްޓަރު މުހައްމަދު އަސްލަމް އޭރުވެސް ވިދާޅުވީ ހިޔާ ފްލެޓުތަކުގެ ފެންވަރެއް ނެތް ވާހަކަ އެވެ. ޔާމީނުގެ ސަރުކާރުން މަސައްކަތް ކުރަނީ ޒުވާނުން ގަނަތަޅުވަން ކަމަށް އަސްލަމް ވިދާޅުވީ މީގެ ދެ އަހަރު ކުރިންނެވެ. އޭގެ ފަހުން ރައީސް އިބްރާހިމް މުހައްމަދު ސޯލިހުގެ ސަރުކާރު އައުމާއެކު އެންމެ ފުރަތަމަ ވެސް ޖެހުނީ "އިންސާނުން އުޅެން ހެޔޮ ނުވާ ގޮތަށް" ހަދާފައި ހުރި ހިޔާ ފްލެޓުތައް ބަދަލު ކުރާނެ ގޮތަކާ މެދު ވިސްނާށެވެ. ރައީސް އޭރު ދެއްކެވި ވާހަކައިގެ ހަގީގަތް އެނގެނީ އެ ޓަވަރުތަކަށް ގޮސް، އެތަނުގެ ފެންވަރު ކައިރިން ބަލާލުމުންނެވެ.\nހުޅުމާލޭގައި ތަރައްގީގެ މަޝްރޫއުތައް ހިންގަމުން ދަނީ ހައުސިން ޑިވެލޮޕްމަންޓް ކޯޕަރެޝޭން (އެޗްޑީސީ) ގެ ދަށުންނެވެ. އެހެންވެ ހިޔާގެ ބިޔަ ޓަވަރުތަކުގެ އެތެރެ ބަލާލުމުގެ ފުރުސަތު ސީއެންއެމް އާއި އެހެން ނޫސްތަކަށް ފަހިކޮށްދިނީ އެޗްޑީސީގެ ފަރާތުންނެވެ. އެޗްޑީސީގެ މުވައްޒަފުން ދިން އެ ކުރު "ޓުއާ" ގައި އެތަނުގެ ތެރެއަށް ވަނުމުން އެންމެ ފުރަތަމަ ވެސް ލިބެނީ ހައިރާން ކަމެވެ. ބޯހިޔާވަހި ކަމަށް ފުރިހަމަ ހައްލެއް ގެންނަން ކަމަށް ބުނެ، ރައްޔިތުންނަށް ހަގީގަތް އޮޅުވާލާފައި އޮތް މިންވަރު ފެނުމުންނެވެ. ދިގު ކިޔޫތަކެއްގައި އެތައް ގަޑިއިރެއް އާއްމުންގެ ފްލެޓް ފޯމު ދަރުބާރުގެ އާއި ހައުސިން މިނިސްޓްރީ އަށް ލުމަށް މަޖުބޫރު ކުރުވީ ހަމަ މި ކުދުކުދި އަލިފާން ފޮށިތަކެއް ވަރުގެ ފްލެޓެތަކަށްތޯ ހިތުގައި ސުވާލު އުފެދުނެވެ.\nހުޅުމާލޭ ބާބަކިއު ސަރަހައްދާއި މާދުރު ނޫން ހިސާބެއްގައި ހިއްކާފައި އޮތް ސަރަހައްދަކަށް ހިޔާ ފްލެޓުތައް ދެއްކުމަށް ގެންދިޔައިރު އެތަނުގައި ހަދަމުން އަންނަ 25 ބުރީގެ 16 ޓަވަރު މާ ދުރުން ފެންނަ ހުއްޓެވެ. މިއީ އެހާ އުސްކޮށް ހުޅުމާލޭގައި އިމާރާތްތަކެއް ހަދަމުން އަންނަ ފުރަތަމަ ފަހަރެވެ. ރައްޔިތުންނަށް ބޯހިޔާވަހިކަން ފަހިކޮށް ދިނުމަށް 6،860 ފްލެޓު ތަރައްގީކުރަމުންދާ އެތަނުގައި އެއް ޓަވަރު އަނެއް ޓަވަރާ ދެމެދުގައި މާ ބޮޑު ހުސްޖާގައެއް ނެތްކަން ސާފުވަނީ ތަންކޮޅެއް ކައިރިއަށް ދެވުމުންނެވެ.\nއެޗްޑީސީގެ މުވައްޒަފުން ދެ ކޮޓަރީގެ އެޕާޓްމަންޓްތަކެއް ތަރައްގީކޮށްފައި ހުރި ތަނަކަށް ނޫސްވެރިން ވެއްދި އެވެ. ހަނި ސިޑިއަކުން އެތަނުގެ ފުރަތަމަ ފަންގިފިލާއަށް އަރައި އެންމެ ފުރަތަމަ ޖެހުނު އެޕާޓްމަންޓަށް ވެސް ވެއްދި އެވެ. އެތަނުގެ ސިޓިން ރޫމު ފެނިފައި ވެސް ހައިރާންވި އެވެ. އެހާ ވެސް ހަންޏެވެ. އެތަންކޮޅުގެ ތެރޭގައި ކައްކާ ކާންވީ އެވެ.\nދެން އޮތީ ކޮޓަރީގެ ވާހަކަ އެވެ. ރައީސް ސޯލިހު ވިދާޅުވީ ހަމަ ތެދުފުޅެކެވެ. އެތަނުގެ ތެރެއަށް ޑަބަލް ބެޑަކާއި އަލަމާރިއެއް ލައިފިނަމަ އެތަނުގައި އިތުރު ޖާގައެއް ނޯންނާނެވެ. ހަމައެހާ ވެސް ކުޑަ އެވެ. މިއީ އެތަނުގައި ހުރި ދެ ކޮޓަރީގެ ހާލަތެވެ. ދެ ކޮޓަރީގެ އެ އެޕާޓްމަންޓުތަކުގައި ކޮންމެ ކޮޓަރިއެއްގައި ވެސް ފާހާނާ ހުއްޓެވެ. އެކަމަކު ފާހާނާ ވެސް ހަމަ އެހާ ކުޑަ އެވެ.\nގޭތެރޭގެ ހާސްކަމުން ދެން ނިކުމެލަން އޮތީ ބެލްކަންޏެވެ. އެކަމަކު އެއީ ވެސް ހަމަ ނަމެއްގައި ލާފައި އޮތް ތަނެއް ކަހަލަ އެވެ. އެހާ ހަންޏެވެ. އެހާ ކުޑަ އެވެ. ބޯހަމަޖައްސާލަން އެތަނަށް ނިކުންނަ މީހަކު ހާސްނުވިއްޔާ ރަނގަޅެވެ.\n- ސިޓިން ރޫމް\nމިއީ ރާއްޖޭގެ ތާރީހުގައި ވެސް ސޯޝަލް ހައުސިން ސްކީމެއްގެ ދަށުން މިހާ ކުދި އެޕާޓްމަންޓުތަކެއް ބިޔަ ޓަވަރެއްގައި އެޅި ފުރަތަމަ ފަހަރެވެ. އެއް ނަޒަރުން ބަލާއިރު، މިއީ ނަމަކަށް ކޮށްފައިވާ މަސައްކަތެކެވެ. ބޮޑެތި ޓަވަރުތަކެއްގައި މިހާ ކުދި ފްލެޓުތަކެއް އެޅިއިރު، މިއީ އެއްވެސް ރޭވުންތެރިކަމެއް އޮވެގެން، ނުވަތަ ދިގު ރާސްތާގެ ޕްލޭނެއް އޮވެގެން ކުރި ކަމެއް ބާއޭ ހިތަށް އަރައެވެ.\nޗައިނާގެ ކޮންޓްރެކްޓަރު، ޗައިނާ ސްޓޭޓް އިންޖިނިއަރިން އެންޑް ކޮންސްޓްރަކްޝަން ކޮމްޕެނީ (ސީއެސްއީސީ) އިން ހިޔާ މަޝްރޫއުގެ ޓަވަރުތައް ހަދަމުން އަންނައިރު ކުރީގެ ރައީސް ޔާމީނުގެ އަމާޒަކަށްވީ މާލޭގައި މީހުން އުޅެމުން އަންނަ ދަތި ހާލުން އެމީހުން ސަލާމަތްކޮށް ހަމަޖެހިލައިގެން އެމީހުންނަށް ދިރިއުޅެވޭނެ ތަނެއް ތަރައްގީ ކޮށްދިނުމެވެ. އެކަމަކު، އިއްޔެ ފެނުނު އެ މަންޒަރުން އެތަނަކީ ވެސް ބަރިބަރިއަށް އެނދު ޖަހައި އެއް ކޮޓަރިއެއްގައި އެތައް ބަޔަކު ތާށިވެދާނެ ފަދަ ތަނަކަށް ވުމުގެ ފުރުސަތު ބޮޑު ތަނެއްކަން ވަރަށް ސާފުވެއްޖެ އެވެ.\nއެތަނުގެ ކޮންމެ ފްލޯއެއް ވެސް ދެ ބަޔަކަށް ބަހާލެވިފައިވާއިރު ކޮންމެ ފަޅިއެއްގައި ނުވަ ފްލެޓު ހުރެ އެވެ. އެއީ ކޮންމެ ފްލޯއެއްގައި 18 ފްލެޓެވެ. މިއިން ކޮންމެ ފްލެޓެއް ވެސް ތަރައްގީ ކުރެވިފައި ވަނީ ހަމަ އެއް ގޮތަކަށެވެ. ކޮންމެ ފްލެޓެއްގައި ފަސް މީހުން ދިރިއުޅޭ ކަމަށް ބަލައި ތަފާސްހިސާބު ހެދި ނަމަވެސް ކޮންމެ ޓަވަރަކަށް 2250 މީހުންގެ އާބާދީއެއް ޖެހެ އެވެ. އެވަރުގެ އާބާދީއެއް ރާއްޖޭގެ ގިނަ ރަށްތަކުގައި ނޯވެ އެވެ.\nއެ ފްލެޓުތައް ހޯދުމަށް ގިނަ ބަޔަކު ފޯމު ހުށަހަޅާފައިވާއިރު އެ ފްލެޓުތައް ލިބޭނެ މީހުން ވެސް މިދިޔަ ސަރުކާރުން އިއުލާނުކުރި އެވެ. އެކަމަކު، ސަރުކާރު ބަދަލުވުމާއެކު އަންނަނީ އެ ފްލެޓުތައް ލިބުނީ އެންމެ ހައްގުވެރިންނަށްތޯ ބަލަމުންނެވެ.\nކުދި ކުދި އެ ފްލެޓުތަކަށް ކުރީ ސަރުކާރުން ކުލީގެ ގޮތުގައި ކަނޑައެޅީ 5600 ރުފިޔާ ނަމަވެސް މަހަކު 11000 ދައްކައިގެން ނޫނީ ފްލެޓުތައް އެޅުމަށް ނެގި ލޯނުގެ ފައިސާ ހަމަނުކުރެވޭނެ ކަމަށް އެޗްޑީސީން ބުނެ އެވެ. އެޗްޑީސީން ލަފާކުރާ ގޮތުގައި ފްލެޓުތަކުގެ މަސައްކަތް ނިމޭނީ އަންނަ އަހަރުގެ ފެބްރުއަރީ ހިސާބުގައެވެ.\nބޯހިޔާވަހިކަމަކީ ރާއްޖެއަށް ދިމާވެފައިވާ އެންމެ ބޮޑު އެއް އިޖުތިމާއީ މައްސަލަ ނަމަވެސް އެކަމަށް ހައްލެއް ލިބެން އޮތީ އެފަދަ ބޮޑެތި މައްސަލަތަކުން ސިޔާސީ މަންފާ ނެގުން ހުއްޓިގެންނެވެ. ސޯޝަލް ހައުސިންގެ ދަށުން ތަރައްގީ ކުރެވޭ ފްލެޓުތަކަށް ގިނަ ބަޔަކު ކުރިމަތިލަނީ މާލޭގައި ދިރިއުޅެމުން އަންނަ ނިކަމެތި ހާލުން ސަލާމަތްވެ ހަމަޖެހޭ ދިރިއުޅެމެއް ހޯދުމަށެވެ. އެކަމަކު ބޮޑު ކުއްޔެއް ދައްކާ އަލުން އެ ދިރިއުޅުމުގެ ތެރެއަށް އެއްގޮތަކަށް ވެސް ވެއްޓުމުގެ ނިޔަތަކު ނޫނެވެ.\nއެޗްޑީސީ ހިޔާމަޝްރޫއު ހައުސިން މިނިސްޓްރީ ފްލެޓް\nތަން ކުޑަ ކަމަށް ބުނާއިރު ތަނުގެ މިން ލިޔެލިނަމަ ރަނގަޅުވީސް. ނޫސްވެރިންވެސް ވަކި އަތަކަށް ޖެހިފަ ނުތިބެ ރައްޔިތުން ބޭނުންވާ މަޢުލޫމާތު ގެނެސްދޭންޖެހޭ. ސޯސަލް ހައުސިންގ އަށް 10 ފޫޓް 11 ފޫޓް ގެ ކޮޓަރިއަކީ ކުޑަ ތަނެކޭ ނުބުނެވޭނެ. އަދި4ފޫޓް6ފޫޓް ވެސް ކުޑައެއް ނޫން ފާޚާނާއަކަށް. ސިޓިންގ ރޫމް، ބަދިގެ އަދި ކާގެއަށް 8 ފޫޓް 20 ފޫޓް ވެސް ކުޑައެއް ނޫން.\nމާލޭގެ ދެކޮޓަރީގެ އެޕާރޓްމެންޓްގެ ކުއްޔަކީ 21000 ރުފިޔާ ... ތިޔަބުނާ ސައިޒްއަށްވުރެވެސްކުޑަ ..އަދި ކުލި އުމުރުދުވަހަށް ނިމުމެއްނެތް...\nހަމަރަގަޅު ތިޔަތަންތަން ތިޔަވަރު..\nތިޔަ ތަނުން ޖާގަ ދޭންފެންނަނީ ގުއިޒް މެންގެ ކުދިންކޮޅައް.. އޭރުން ހުންނާނީ ރާކަނިމަސް ކެވިފައި.. ރައީސް އިބޫ އަޅުގަނޑުމެންނައް ތިޔައްވުރެ ރަނގަޅު ތަނެއް އަޅައިދީ.. އަދިވެސް ކެއްކޮއްގެން ތިބޭނަން..\nއަހަރެން ހިތަށްއަރާ ތަންއޮތްތަނެއްގައި މިހާ ފެންވަރު ދައްކޮން ފުލެޓުއަޅާފަ ރައްޔިތުންނަށް ދެނީ ހިލޭބާއޭ މަހުޖަނުމީހާވެސް ދައްކަނީފައިސާ ނިކަމެތިމީހާވެސް ދައްކަނީ ފައިސާ ސަރުކާރުން ރައްޔިތުމީހާ ފުލެޓުގަންނަނީ އެހެންވީމާ މަހުޖަނުމީހާއާއި ނިކަމެތިމީހާ ތަފާތު ކޮއްގެންނުވާނެ\nތި މާލޭ ގެ އެޕާޓް މެންޓަށް ވުރެ\nމިލިޔުން ކިޔާލުމުން ވަރަށްސާފުވޭ މީ މިކިޔާ ސިޔާސީ ދެބޯގެރި މީހެއްގެ ލިޔުންކަން. ނޫނީ މީނައެއްވެސް ގޮތަކަށް ނިކަމެތިން އުޅޭތަނެއް ދެކިފަނުވަނީ. ނުވަތަ މީނަމުޅިންވެސް އުޅެފަހުރީ ޕެލެސްފަަދަ ތަންތަނުގަ. މިބުނާ އެތި ވިސްނިއްޖެ ދޯ؟\nސީއެންއެމް ކުދިންކޮޅު ތެޅިތެޅި ތިބެލާ ދެން މިފަހަރު.


މާލެ ސަރަހައްދުގައި ދެމުންދިޔަ އާންމު ފެރީގެ ޚިދުމަތްތައް މާދަމާ އަލުން ފަށަނީ މާލެ ސަރަހައްދުގައި ދެމުންދިޔަ އާންމު ފެރީގެ ޚިދުމަތްތައް މާދަމާ އަލުން ފަށަނީ\nމާލެ ސަރަހައްދުގައި ދެމުންދިޔަ އާންމު ފެރީގެ ޚިދުމަތްތައް މާދަމާ އަލުން ފަށަނީ\nއިންޑިއާ ރައްޔިތުން އަނބުރާ ދިއުމުގެ ދަތުރުގެ ތެރެއިން ހުޅުމާލެ ފެރީ ޓަރމިނަލް ސަރަހައްދުގައި ފޮޓ: ސޯޝަލް މީޑިއާ\nއެމްޓީސީސީން މާލެ ސަރަހައްދުގައި ދެމުންދާ ފެރީގެ ޚިދުމަތްތައް މާދަމާއިން ފެށިގެން ކުރިއެކޭ އެއްގޮތަށް އަލުން ފެށުމަށް ނިންމައިފިއެވެ.\nކޯވިޑް-19އިން ރައްކާތެރިވުމަށް އެޅި ދިޔަވަޅުތަކާއެކު އާންމު ސިއްޙަތުގެ ކުއްލި ނުރައްކަލުގެ ޙާލަތު އިޢުލާންކޮށް މާލޭ ސަރަހައްދުގެ އާންމު ދަތުރުފަތުރުތައް ހުއްޓާލާފައިވަނީ އޭޕްރީމް މަހުގެ 15 ވަނަ ދުވަހުއެވެ.\nމާލެ ސަރަޙައްދުގައި އާއްމު ދަތުރުފަތުރުގެ ހުރިހާ ޚިދުމަތެއް ދެނީ މޯލްޑިވްސް ޓްރާންސްޕޯޓް އެންޑް ކޮންޓްރެކްޓިންގ ކޮމްޕެނީ ލިމިޓެޑް އެމްޓީސީސީންނެވެ.\nނަމަވެސް މިހާރު ކޯވިޑް-19 ގެ ބަލިމަޑުކަން ކޮންޓްރޯލްވަމުންދާ މިންވަރަށް ބަލައި ކަމާބެހޭ ފަރާތްތަކުން މާލޭ ސަރަހައްދުގައި އިއުލާންކޮށްފައިއޮތް އޮތް ފުރަބަންދުގެ ފިޔަވަޅުތައް ލުއިކުރުމާއިއެކު މާދަމައިން ފެށިގެން މާލޭ، ވިލިމާލެ، ހުޅުމާލެ، ތިލަފުށި، ގުޅީފަޅަށް ދެމުންދިޔަ އާންމު ފެރީގެ ޚިދުމަތާއި، ކާގޯ ފެރީގެ ޚިދުމަތް އާންމު ގަޑިތަކުގައި ދޭން ފަށާނެކަން އެމްޓީސީސީން ވަނީ ހާމަކޮށްކޮށްފައެވެ. އެކުންފުނިން މިހާރުވަނީ ފެރީދަތުރު ބާއްވާ ގަޑިތައްވެސް އާންމުކޮށްފައެވެ.\nފުރަބަންދުގެ މުއްދަތުގައި އާންމު ދަތުރުފަތުރުގެ ޚިދުމަތް މެދުކަނޑާލާފައިވީނަމަވެސް އަސާސީ މުދާ ފޯރުކޮށްދިނުމުގައި ފެރީގެ ހިދުމަތްތައް އެމްޓީސީސީން ވަނީ ދީފައެވެ. އަދި ފުރަބަންދުގެ ފިޔަވަޅުތައް މޭމަހުގެ 28 ގައި ދިން ލުޔާއެކު މިހާތަނަށް އެމްޓީސީސީން ފެރީގެ ޚިދުމަތްތައް ދެމުން އައި ވަކި ގަޑިތަކެއްގައެވެ.\nއެމްޓީސީސީ ފެރީ މެދުވެރިކޮށް އެވަރެޖްކޮށް މާލެއާއި ވިލިމާލެއާއި ދެމެދު 15،000މީހުން، ދުވާލަކު ދަތުރުކުރެއެވެ. ނަމަވެސް އާއްމު ސިއްހަތުގެ ކުއްލި ނުރައްކަލުގެ ޙާލަތާއި ގުޅިގެން ދަތުރުކުރާ މީހުންގެ އަދަދު 6،000 އަށް މަދުވެފައިވާކަމަށް އެމްޓީސީސީން ބުނެއެވެ.\nއެއަރޕޯޓް ފެރީގެ އަޕްޑޭޓް އެއް ނެތްތަ؟ އެތައް ބަޔަކު އެކަންވެސް ނޭނގި އެބައުޅޭ\nއައު އެއްބަސްވުމެއް އަހަންނަށް ހައްގު: ގާޑިއޯލާ\nވިސްނުން ބަދަލުކުރެވިއްޖެ، އަދިވެސް އިތުރަށް ރަނގަޅުކުރަން ޖެހޭ: އާޓެޓާ


ހަކުރުބަލީގެ މައުލޫމާތު ކޮންމެ މީހަކަށްވެސް އެނގުން މުހިންމު – Mikal News\nހަކުރުބަލީގެ މައުލޫމާތު ކޮންމެ މީހަކަށްވެސް އެނގުން މުހިންމު\nހަކުރުބަލިގެ3ވަނަ ވައްތަރު - ޖެސްޓޭޝަނަލް ޑައިބެޓިކްސް - މާބަނޑުމީހުންނަށް ދިމާވާ ގަކުރުބަލި\nހަކުރުބަލި ނުވަތ ޑައިބެޓްސް އަކީ ހަށިގަނޑުގައި އިންސިއުލުން ނުއުފެއްދުމުންނާއި، ހަށިގަނޑުގައި އުފައްދާ އިންސުލިން އެންމެ އެކަށީގެންވާ ގޮތެއްގައި ބޭނުން ނުކުރެވުމުން ދިމާވާ މައްސަލަތަކެކެވެ. އިންސުލިންއަކި ލޭގައި ހަކުރުގެ މިންވަރު ކޮންޓްރޯލްކުރާ ހޯމޯންއެކެވެ. އިންސުލިން އުފައްދާ ހަށިގަނޑުގެ ގުނަވަނަކީ ޕެންކްރީސް ނުވަތަ ފިތެއެވެ. މީގެ ސަބަބުން މައްސަލަތައް ދިމާވަނީ ލޭހޮޅިތަކަށާއި ނާރުތަކަށެވެ.\nހައިޕާގްލައިސީމިއާ ނުވަތަ ލޭގައި ހަކުރުގެ މިންވަރު މަތިވުމަކީ ހަކުރުގެ މިންވަރު ހަށިގަނޑުގައި ކޮންޓްރޯލް ނުކުރެވޭކަން އެންމެ އާއްމްުކޮށް އެނގޭގޮތެވެ. ގިނަ ދުވަހަސްތަކަކަށް ލޭގައި ހަކުރުގެ މިންވަރު ކޮންޓްރޯލް ނުކުރެވި ހުރެއްޖެނަމަ ހަށިގަނޑުގެ ނިޒާމުތަކަށް ބޮޑެތި ގެއްލުންތަކެއް ދިމާވެއެވެ. ޚައްސަކޮށް ނާރުތަކުގެ ނިޒާމާއި ލޭހޮޅިތަކުގެ ނިޒާމަށެވެ.\nހަކުރުބަލި ޖެހުމަށް މަގުފަހިވާ މައިގަނޑު4ކަމެއް ފާހަގަ ކުރެވެއެވެ. އެއީ ހެލިފެލިވެ އުޅުން މަދުވުމާއި، ނުރަނގަޅު ކާނާ ކެއުން އިތުރުވުމާއި، ބަރުދަން ހުންނަންވާ ވަރަށްވުރެ އިތުރުވުން އަދި އާއިލާގައި ހަކުރުބަލީގެ މީހުން ތިބުމެވެ. މީގެ ތެރެއިން ވެސް ހެލިފެލިވެ އުޅުން މަދުވުމާއި ބަރުދަން ހުންނަންވާ ވަރަށްވުރެ އިތުރުވުން ނުވަތަ މާބޮޑަށް ފަލަވުމަކީ ހަކުރުބަލީ ޖެހޭ މީހުންގެ %89-%90 މީހުންގެ ކިބައިން ފެންނަ ކަންކަކަމެވެ. ޑައިބެޓްސް ނުވަތަ ހަކުރުބަލީގެ3ވައްތަރެއް ހުރެއެވެ. އެއީ ޓައިޕް 1 އަދި ޓައިޕް2އާއި ޖެސްޓޭޝަނަލް ޑައިބެޓްސް އެވެ.\nހަކުރު ބަލީގެ ޓައިޕް 2:\nމިއީ އެންމެ އާއްމުކޮށް ފެންނަ ހަކުރުބައްޔެވެ. މިބަލީގައި ހަށިގަނޑުން އުފައްދާ އިންސުލިން ފުރިހަމައަށް ބޭނުން ނުކުރެވުމުން ދިމާވާ މައްސަލައެކެވެ. މިބަލި ޖެހުމުގެ އެންމެ ބޮޑު ސަބަބަކަށް ބެލެވިފައިވަނީ ހެލިފެލިވެ އުޅުން މަދުވުމާއި ބަރުދަން ހުންނަންވާ ވަރަށްވުރެ އިތުރުވުން ނުވަތަ މާބޮޑަށް ފަލަވުމެވެ. ހަކުރުބަލީގެ %95 އަށް ވުރެ ގިނަ މީހުންނަކީ ޓައިޕް2ގެ ބަލި މީހުންކަ މަށް ވޯލްޑް ހެލްތު އޮގަނައިޒޭޝަން (ޑަބްލިޔުއެޗްއޯ) އިން ހާމަކުރައްވައެވެ. ޓައިޕް2ގައި މީހާގެ ހަށިގަނޑުން އުފައްދާ އިންސުލިން މާއްދާ ބޭނުން ނުކުރެވި ގިނަވުމުން މައްސަލަތަައް ދިމާވަނީއެވެ. އެންމެ ގިނައިން މިވައްތަރު ފެންނަނީ ބޮޑެތި މީހުންގެ ކިބައިންނެވެ.\nހަކުރު ބަލީގެ ޓައިޕް 1:\nމިއީ ހަށިގަނޑަށް ބޭނުންވާ މިވަރަށް އިންސުލުން މާއްދާ ނުއުފައްދާ މީހުނަށް ދިމާވާ މައްސަލައެކެވެ. އެފަދަ މީހުންނަށް ޖެހެނީ ކޮންމެ ދުވަހަކު ގަވާއިދުން އިންސުލިން އިންޖެކްޝަން ޖަހައިގެން ހަށިގަނޑަށް ބޭނުންވާ އިންސުލިން ފޯރުކޮށްދޭށެވެ. މިއީ އާއިލީގޮތުން ޥާރުތަވާ ހަކުރުބަލީގެ ވައްތަރެވެ. މިބަލި ޖެހެނީ ސީދާ ކީއްވެގެން ކަމާއި މިބަލީގެ ފަރުވާއެއް އަދި ހޯދިފައެއް ނުވެއެވެ.\nމިބަލި އާއްމުކޮށް ފެންނަނީ އުމުރުގެ ހަނގު ދުވަސްވަރުއެވެ. މި ވައްތަރުގެ ހަކުރު ބައްޔަށް ކުޑަކުދިންނަށް ޖެހޭ ހަކުރު ބައްޔޭވެސް ކިޔައެވެ. މިވައްތަރުގެ ހަކުރުބަލި ގިނައިން ފެންނަނީ ތަރައްގީވެފައިވާ ގައުމުތަކުން ކަމަށް ޑަބްލިޔުއެޗްއޯއިން ހާމަކުރެއެވެ. ހަކުރުބަލީގެ މިވައްތަރު ޖެހިފައި9މިލިޔަން މީހުން 2017 ވަނަ އަހަރު ދުނިޔޭގައި ތިބިއިރު އެއިގެ ބޮޑުބަޔަކީ ތަރައްގީވެފައިވާ ގައުމުތަކުގެ މީހުންނެވެ.\nމިބަލީގެ އަލާމަތްތަކުގެ ތެރޭގައި މާގިނައިން ކުޑަކަމުދިއުން (ހީސްލާން ޖެހުން – ޕޮލިޔޫރިއާ) އާއި ގިނައިން ކަރުހިއްކާއިގެންފައި ހުރުން (ގިނައިން ފެން ބޯން ބޭނުންވުން – ޕޮލިޑިޕްސިއާ)، އަބަދު ބަނޑުހައިވެގެންފައި ހުރުން (ގިނައިން ކާން ބޭނުންވުން)، ބަރުދަން ލުއިވުމާއި، ލޮލުގެ ފެނުމަށް ބަދަލުއައުމާއި ބުރަހެލިކަން އިހުސާސް ކުރަން ޖެހުން ހިމެނެއެވެ. މި ނިޝާންތައް ކުއްލިއަކަށް ވެސް ފެންނަން ފަށާފާނެއެވެ.\nމިއީ މާބަނޑުވާ ދުވަސްވަރު ދިމާވާ ހަކުރުގެ މައްސަލައެވެ. މީގައި ދިމާވާގޮތަކީ ލޭގެ ހަކުރުގެ (ލޭގެ ގުލްކޯޒް) މިންވަރު ހުންނަވާ މިންވަރަށްވުރެ އިތުރުވަނީ އެވެ. އެކަމަވެސް އާއްމު ހަށިގަނޑުގެ ގުލްކޯޒް މިންގަޑުން ޑައިބެޓިކްސް ނުވަތަ ހަކުުރުބަލި ކަމަށް ބަލާ މިންގަޑަށްވުރެ ހުންނަނީ ދަށުގައެވެ. މިވައްތަރަށް ހައިޕާ ގްލައިސީމިއާ އޭކަިޔައެވެ.\nމިވައްތަރުގެ ހަކުރުބަލީގެ މީހުން މާބަނޑު ދުވަސްވަރުގައި އާއި ވިހެއުމުގެ ތެރޭގައި އިތުރު ނުރައްކަލަށް ހުށަހެޅިގެންދެއެވެ. މިހެން ދިމާވާ އަންހެނުން ނާއި ދަރިފުޅަށް ފަހުން ޓައިޕް2ގެ ހަކުރުބަލި ޖެހުމުގެ ފުރުސަތު ބޮޑުވެގެންދެއެވެ. މިވައްތަރުގެ ހަކުރުބަލީ ފާހަގަ ކުރެވެނީ މާބަނޑު ދުވަސްވަރުގެ ޓެސްޓް ތަކުންނެވެ.\nހަކުރުބަލިގެ ސިއްހީ ނުރައްކާ\nގިނަދުވަހަށް ހަކުރބަލީގައި އުޅެންޖެހުމުން ލޭނާރުތަކާއި ހިތުގައި ބައިތަކަށް ގެއްލުންވުމާއި ލޮލުގެ ފެނުމާއި ކިޑްނީ އަދި ހަށިގަނޑުގެ އިހުސާސުތައް ގެނެސްދޭ ނާރުތައް ހަލާކުވާން މެދުވެރިވެއެވެ.\nހަކުރުބަލި 2ގެ ބޮޑެތި މީހުންނަށް ހާޓްއެކޭޓްކް ޖެހުމާއި ސިކުޑީގެ ލޭނާރުތަކަށް ސްޓްރޯކް ޖެހުމުގެ ފުރުސަތު2ނޫނީ3ގުނަ ބޮޑުކަމަށް ޑަބްލިޔުއެޗްއޯއިން ހާމަކުރެއެވެ.\nހަކުރުބަލީގެ ސަބަބުން ހަށިގަނޑުގެ ލޭނާރުތަކުން ލޭ ދައުރުކުރުން މަދުވުމާއި ގުޅިގެން ފައިގެ އިހުސާސްތަަކާއި ގުޅޭ ނާރުތައް ހަލާކުވާން (ނިއރޯޕަތީ) މެދުވެރިވެއެވެ. އަދި ‘ފައިގެ އަލްސާ’ އުފެދުމުގެ ފުސަތު ބޮޑުވެގެންދެއެވެ. އެއާއެކު ފައިގެ އިނގިލިތަކުގެ އިހުސާސްހުއްޓި އިންގިލި ކަނޑާލަން ވެސް ޖެހެއެވެ.\nހަކުރުބަލީގެ ސަބަބުން ލޮލުގެފެނުން ގެއްލުން މެދުވެރިވެއެވެ. އެއަށް ކިޔަނީ ރެޓިނޯޕަތީ އެވެ. މިހެން ދިމާވަނީ ހަކުރުބަލީގައި ގިނަ ދުވަހު އުޅެން ޖެހުމުން ލޮލު ކަޅުކަޅީގައި (ރެޓިނާ) އެކުލެވޭ ހިމަ ލޭނާރުތައް ހަލާކުވެގެންވެ. ޑަބްލިޔުއެޗްއޯއިން ލަފާކުރާ ގޮތުގައި ލޮލުގެ ފެނުން ގެއްލޭ (ލޯ އަނދިރިވާ) މީހުންގެ ތެރެއިން 1 މިލިޔަނެއްހާމީހުންނަކީ ޓައިޕް2ހަކުރުބަލީގެ މީހުންނެވެ.\nކިޑްނީގެ މައްސަލަތައް އެންމެ ގިނައިން ދިމާވުމުގައި މެދުވެރިވާ ކަންކަމުގެ ތެރޭގައި ހަކުރުބަލި ޖެހުން ހިމެނެއެވެ.\nދޮޅަހެޔޮކަންމަތީ ހުރުމަށް ހަށިގަނދާއި އެކަށީގެންވާ ބަރުދަނެއްގައި ހިފެހެޓުން\nހަރަކާތްތެރިކަން އިތުރުކުރުން – ހަފުތާގެ ގިނަ ދުވަހު، ކޮންމެ ދުވަހަކު ވެސް މަދުވެގެން 30 މިނިޓަށް މެދުމިނުގެ ‘(މޮޑަރޭޓް އިންޓެންސިޓީ)ހެ ކަސްރަތުތައް ކުރުުން. ބަރުދަން ލުއިކުރުމަށް މިއަށްވުރެ ގިނައިން ކަސްރަތުކުރަން ޖެހެއެވެ.\nހަކުރާއި ފެޓް (ތެޔޮ) އެކުލެވޭ ކާނާ މަދުކޮށް ހަށިގަނަދަށް ފައިދާހުރި ކާނާ ކެއުން އަދި\nދުންފަތުގެ އިސްތިއުމާލު ނުކުރުން ހިމެނއެވެ.\nބަލިން ރައްކާތެރިވުމަށް އޮތް އެންމެ މުހިންމު ކަމަކީ ބަލީގެ ކުރީކޮޅު އެކަން ދެނެގަތުމެވެ. މިކަމަށް ހަށިގަނަޑުގެ ހަކުރުގެ މިންވަރު އަބަދުވެސް ޓެސްޓްކޮށް ބެލެހެއްޓުން މުހިމުވެއެވެ.\nމައުލޫމާތު: ޑަބްލިއުއެޗްއޯ 10 ނޮވެމްބަރު 2021\n4.3/5.0 Article rating\nގުޅުންހުރި މައުލޫތައް:ހަކުރުބަލީގެ ދުވަސް\nޓެލެމެޑިސިން ޑައިބެޓިސް ކްލިިނިކެއް ފުވައްމުލައް ސިޓީގައި ފެށުން\nދުނިޔޭގެ ހަކުރުބަލީގެ ދުވަސް: ހަކުރުބަލީގެ މައުލޫމާތު އާއްމުންނަށް ދިނުން މިރޭ އެމްޖޭއެސް ހޯލުގައި\nދުނިޔޭގެ ހަކުރުބަލީގެ ދުވަސް – ޑީއެމް ކޭމްޕް ކުރިޔަށްދާނީ\nމި އަހަރު ދުނިޔޭގެ ހަކުރުބަލީގެ ދުވަސް ޤައުމީ ފެންވަރުގައި ފާހަގަކުރުން ފުވައްމުލައް ސިޓީގައި\nއެކުވެރިކަމުގެ ހޭންޑްބޯޅަ މެޗެއް މާދަމާ މާލެގަމު ކޯޓުގައި


3 mahuge kujjaa ge maru: ihumaaluvi kamah thuhumathuvaa doctor suspend kohfi - One Online\nޑރ. އަބްދުއްސަމަދު މެމޯރިއަލް ހޮސްޕިޓަލް --- ފޮޓޯ: އަބްދުއްސަމަދު ރީޖަނަލް ހޮސްޕިޓަލް ފޭސްބުކް\nތިން މަހުގެ ކުއްޖާގެ މަރު: އިހުމާލުވިކަމަށް ތުހުމަތުވާ ޑޮކްޓަރު ސަސްޕެންޑްކޮށްފި\nގދ. ތިނަދޫގައި ހުންނަ ކޮވިޑު ފެސިލިޓީގައި ފަރުވާ ދެމުން އަންނަނިކޮށް މިއަދު މަރުވި ތުއްތު ކުއްޖާގެ މަރުގެ މައްސަލައިގައި އިހުމާލުވި ކަމަށް ތުހުމަތުކުރާ ޑޮކްޓަރު ސަސްޕެންޑްކޮށްފިއެވެ.\nއެރަށުގައި ހުންނަ ޑރ. އަބްދުއްސަމަދު ހޮސްޕިޓަލުން މީގެ ކުރިން ނިންމީ ކުއްޖާ މަރުވީ ކޮވިޑު ޖެހިގެން ކަމަށެވެ. ނަމަވެސް އޭގެ ފަހުން އެ ހޮސްޕިޓަލުން ވަނީ ތިން މަހުގެ ތުއްތު ފިރިހެން ކުއްޖާ މަރުވީ ކޮވިޑު ބަލީގައި ނޫން ކަމަށް ބުނެފައެވެ.\nއެ ކުއްޖާގެ މަރާ ގުޅިގެން އެރަށުގެ ބައެއް ފަރާތްތަކުން ވަނީ ހޮސްޕިޓަލަށް ތުހުމަތުތަކެއްކޮށްފައެވެ. އެގޮތުން ކުއްޖާގެ މަރުގައި އެ ހޮސްޕިޓަލްގެ ޑޮކްޓަރެއްގެ އިހުމާލު އޮތް ކަމަށް ބައެއް ފަރާތްތަކުން ތުހުމަތު ކުރެއެވެ.\nހޮސްޕިޓަލުގެ މީޑިއާ އޮފިޝަލު "ވަން" އަށް މިރޭ ވިދާޅުވީ އެ ކުއްޖާ މަރުވި މައްސަލަ މިހާރު ހޮސްޕިޓަލުން ބަލަމުން އަންނަ ކަމަށާއި އެ މައްސަލައިގައި ތުހުމަތުތަކެއް ކުރެވޭ ޑޮކްޓަރު މިހާރު ސަސްޕެންޑްކޮށްފައިވާ ކަމަށެވެ. ނަމަވެސް އެކަމާ ގުޅޭ އިތުރު ތަފުސީލެއް ހާމައެއް ނުކުރެއެވެ.\nކުއްޖާގެ މަރާ ގުޅިގެން ތިނަދޫން ވާހަކަ ދެއްކި މީހަކު "ވަން" އަށް ބުނީ ކުއްޖަގެ މަރުގައި ހޮސްޕިޓަލުގެ އިހުމާލު އެބައޮތް ކަމަށެވެ. އަދި ކުއްޖާ މަރުވުމުގެ ކުރިން ރޭގެ ވަގުތެއްގައި ކުއްޖާ މާބޮޑަށް ބޭރަށް ހިންގައި ހޮޑުލެވޭތީ ޑޮކްޓަރަށް އޮންލައިން ކޮށް ދެއްކި ނަމަވެސް ޕޮޒިޓިވްވެ ކަރަންޓީނުގައި ހުރި ތުއްތު ކުއްޖަކަށް ދޭން ޖެހޭ ސަމާލުކަން ހޮސްޕިޓަލުން ދީފައި ނުވާ ކަމަށެވެ.\nއެރަށުން ވާހަކަ ދެއްކި މީހާ ބުނީ ކުއްޖާ މަރުވީ ހޮސްޕިޓަލަށް ގެންގޮސް ޑޮކްޓަރުން ޖެހި އިންޖެކްޝަނެއްގެ ސަބަބުން ކަމަށް އާއިލާއިން ބުނާ ކަމަށެވެ.\nތިނަދޫ ހޮސްޕިޓަލުން މި ތުއްތު ކުއްޖާގެ ގަޔަށް އިންޖެކްޝަނެއް ޖެހި ކަންވެސް އަދި ޖެހީ ކޮން އިންޖެކްޝަނެއްކަންވެސް ޔަގީނެއް ނުވެއެވެ.\nގުޅޭ ޓެގު މަރުގެ މައްސަލަތައް ގދ. ތިނަދޫ ޑރ. އަބްދުއްސަމަދު މެމޯރިއަލް ހޮސްޕިޓަލް


Covid Fethurun Ithuruvanee, HPA Himeynun! – adduLIVE\nކޮވިޑް ފެތުރުން އިތުރުވަނީ، އެޗްޕީއޭ ހިމޭނުން!\nApr 29, 2021, 10:42 ހަސަން ރަޝީދު\nރާއްޖެއިން ކޮވިޑް-19 އަށް ޕޮޒިޓިވްވާ މީހުންގެ އަދަދު ރިކޯޑު އަދަދަކަށް އަރައިގެންދާއިރު ވެސް ހެލްތު ޕްރޮޓެކްޝަން އެޖެންސީ (އެޗްޕީއޭ) ހިމޭންވެފައި ތިބޭތީ އާންމުން ކަންބޮޑުވުން ފާޅުކުރަން ފަށައިފިއެވެ.\nމި މަހުގެ 26 ވަނަ ދުވަހުން ފެށިގެން ރާއްޖެއިން ފެންނަ ކޮވިޑް ކޭސްތައް 300 އަށް އެރިއިރު، އިއްޔެ ވަނީ އެ އަދަދު 400 އިން މައްޗަށް އަރާފައެވެ. އިއްޔެ އަކީ މި ބައްޔަށް ރާއްޖެއިން އެންމެ ގިނަ އަދަދަކަށް މީހުން ޕޮޒިޓިވްވި ދުވަހެވެ. އަދި އިއްޔެ އެކަނި މި ބަލީގައި މި ދެ މީހަކު ވަނީ ދުނިޔެ ދޫކޮށްފައެވެ.\nކޮވިޑް ކޭސްތައް ރިކޯޑު އަދަދަކަށް ފެންނަމުންދާތާ ތިން ދުވަސްވީއިރު ވެސް ކޭސްތަކުގެ އަދަދު މަތިވެގެން އުޅޭ ސީދާ ސަބަބެއް އެޗްޕީއޭ އިން މިހާތަނަށް ހާމަކޮށްފައެއް ނުވެއެވެ. އޭގެ އިތުރަށް ބަލި ފެތުރުން ކޮންޓްރޯލް ކުރުމަށް އިތުރު ފިޔަވަޅުތަކެއް އެޅި މަންޒަރެއް ވެސް ނުފެނެއެވެ. އާންމުންގެ ހިތުގައި އެތައް ސުވާލެއް ވަނީ އުފެދިގެން ގޮސްފައެވެ.\nމިފަދަ ނާޒުކު ވަގުތެއްގައި އެޗްޕީއޭ ހިމޭންވެފައި އޮތުމުން އާންމުން އަންނަނީ ސޯޝަލް މީޑިއާގައި ކަންބޮޑުވުންތައް އޮއްސާލަމުންނެވެ. އެގޮތުން ބައެއް ފަރާތްތަކުން އަންނަނީ އެޗްޕީއޭ އިން މިކަމުން އަތް ވީއްލުމަށްފަހު އާންމުންގެ އަތް މައްޗަށް މިކަން ދޫކޮށްލީތޯ ސުވާލުކުރަމުންނެވެ. އަދި އަވައްޓެރި ޤައުމުތަކުގެ ހާލަތު ވަރަށް ގާތުން އެބަ ފެންނަ ކަމަށާއި ރައްކާތެރިކަމުގެ ފިޔަވަޅު ވަގުތު ފާއިތުވުމުގެ ކުރިން އެޅުމަށް ވެސް ބައެއް ފަރާތްތަކުން އަންނަނީ ގޮވާލަމުންނެވެ.\n"މިހާރު އިންތިހާބުތައް ނިމިއްޖެނުން. ހިނބާލަ މި ޕެންޑަމިކް ކޮންޓްރޯލް ކުރަން ފިޔަވަޅުތަކެއް އަޅަން" އާންމު ފަރާތަކުން ބުންޏެވެ.\nރާއްޖޭގައި އުޅެނީ ކޮވިޑްގެ އާ ވޭރިއަންޓެއްތޯ އާއި ކޭސްތައް މަތިވެގެން އުޅެނީ ކައުންސިލް އިންތިހާބާއި ދިމާކޮށް ދިން ލުއިތަކުގެ ސަބަބުންތޯ ވެސް އާންމުން އަންނަނީ ކަމާބެހޭ ފަރާތްތައް ޓެގްކޮށް ސުވާލުކުރަމުންނެވެ.\nއިއްޔެގެ އަދަދުތަކާއެކު ރާއްޖެއިން ބައްޔަށް ޕޮޒިޓިވްވި މީހުންގެ ޖުމްލަ މިހާރު ވަނީ 29،000 އަށް ވުރެ މައްޗަށް އަރާފައެވެ. އަދި އެކްޓިވް ކޭސްތަކުގެ އަދަދު 4396 އަށް އަރާފައިވާއިރު، 122 މީހަކަށް އަންނަނީ ހޮސްޕިޓަލުގައި ފަރުވާ ދެމުންނެވެ. މި ބަލީގައި 73 މީހަކު މިހާތަނަށް ވަނީ ނިޔާވެފައެވެ.


އައި. ޓީ އެޑްމިނިސްޓްރޭޓަރ\nއިޢުލާން ނަންބަރު: IUL)MMPRC-HR/1/2020/10)\nމަޤާމުގެ ނަން: އައި. ޓީ އެޑްމިނިސްޓްރޭޓަރ\nޑިޕާރޓްމަންޓް / ސެކްޝަން: އިންފޮމޭޝަން ޓެކްނޮލޮޖީ\nހ. މަޤާމުގެ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވަލް7ހާސިލްކޮށްފައިވުން ނުވަތަ،\nށ. މަޤާމުގެ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވަލް6ހާސިލްކޮށްފައިވުމާއިއެކު، މަޤާމާއި ގުޅޭ ދާއިރާއެއްގައި މަދުވެގެން 1 އަހަރު ދުވަހުގެ މަސައްކަތު ތަޖުރިބާ ލިބިފައިވުން ނުވަތަ،\nނ. މަޤާމުގެ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވަލް5ހާސިލްކޮށްފައިވުމާއިއެކު، މަޤާމާއި ގުޅޭ ދާއިރާއެއްގައި މަދުވެގެން2އަހަރު ދުވަހުގެ މަސައްކަތު ތަޖުރިބާ ލިބިފައިވުން.\n- މިކޯޕަރޭޝަނުގެ އައި.ޓީ ސެކްޝަނުގެ މަސައްކަތްތައް ކުރުން.\n- ހާޑްވެއާ އަދި ނެޓްވޯކިންގެ އެންމެހައި މަސައްކަތްތައް ބެލެހެއްޓުން.\n- މިކޯޕަރޭޝަނުގެ ސަރވާ ބެލެހެއްޓުން.\n- މިކޯޕަރޭޝަނަށް ބޭނުންވާ ސޮފްޓްވެއަރ އަޕްޑޭޓްކޮށް ބެލެހެއްޓުން.\n- މިކޯޕަރޭޝަންގެ ކޮމްޕިއުޓަރތަކަށް ދިމާވާ މައްސަލަތައް ހައްލުކޮށް އަޕްޑޭޓް ކޮށް ބެލެހެއްޓުން.\n- މިކޯޕަރޭޝަނުގެ ތަފާތު އިވެންޓްތަކުގެ ފޮޓޯ އާއި ވީޑިއޯ އަދި މަޢުލޫމާތު ވެބްސައިޓަށް އަޕްލޯޑް ކުރުން.\n- މިކޯޕަރޭޝަނުގެ އީމެއިލް ޑޭޓާ ބޭސް އަޕްޑޭޓްކޮށް ބެލެހެއްޓުން.\n- މި ކޯޕަރޭޝަނުގެ ފަރާތުން ރާވާ ހިންގާ އެކިއެކި އިވެންޓްތަކުގައި ހަރަކާތްތެރިވެ ބައިވެރިވުން.\nފޯމު ހުށައަޅަންވީ ތަނާއި ތާރީޚް: 22 މާރިޗް 2020 ވާ އަންގާރ ދުވަހުގެ 12:00ގެ ކުރިން މި ކޯޕަރޭޝަން (ހ. ޒޮނޭރިއާ،2ވަނަ ފަންގިފިލާ، ބޮޑުތަކުރުފާނުމަގު) އަށް\nޠައްޔިބު މުޙައްމަދު، މެނޭޖިންގ ޑިރެކްޓަރ.\nސުންގަޑި: 22 މާރިޗު 2020 1200


Imran Ihavandhoo Ah Vadaigathumun Yameen Minivan Kuran Govaalaa Muzaaharaa Koffi - Vaguthu\n7 މަސް ކުރިން ( އޮކްޓޯބަރ 8, 2021 )\nއިހަވަންދޫގައި މިއަދު ކުރިއަށް ދިޔަ މުޒާހަރާގެ ތެރެއިން-- ފޮޓޯ: އިހވަންދޫ ކައުންސިލް\nހޯމް މިނިސްޓަރ އިމްރާން އަބްދުﷲ މިއަދު ހއ. އިހަވަންދޫއަށް ވަޑައިގެންނެވުމުން އެރަށުގެ ރައްޔިތުން މުޒާހަރާކޮށްފިއެވެ.\nމައުލޫމާތު ލިބިފައިވާ ގޮތުގައި އެރަށުގެ ރައްޔިތުންގެ މި މުޒާހަރާއަކީ ޖަލު ހުކުމެއް ތަންފީޒު ކުރައްވަމުން ގެންދަވާ ކުރީގެ ރައީސް އަބްދުﷲ ޔާމީން އަބްދުލް ގައްޔޫމް މިނިވަން ކުރުމަށް ކުރިއަށް ގެންދިޔަ މުޒާހަރާއެކެވެ.\n"ވަގުތު" އަށް މައުލޫމާތު ދެއްވަމުން އިހަވަންދޫ ކައުންސިލްގެ މެމްބަރު އަހުމަދު ރިލްވާން ވިދާޅުވީ، ހޯމް މިނިސްޓަރު އިހަވަންދޫ އަށް ވަޑައިގަތުމުން ރަށުގެ ރައްޔިތުންގެ ހުރި ކަންބޮޑުވުންތަކާއި ގުޅިގެން އަޑުއުފުލައި މުޒާހަރާ ކޮށްފައިވާ ކަމަށެވެ.\n"ރަށުގެ ރައްޔިތުން މުޒާހަރަކުރި. އަޑު އުފުލީ ރައީސް ޔާމީން މިނިވަން ކުރުމަށާއި އަދުލުވެރިކަމާއި އެކީ ހުކުމްތައް ނުހިނގާތީ އާއި ގެއްލުވާލާފައިވާ ނުވަތަ މަރުވެފައިވާ މީހުންގެ ތަހުގީގުތައް ނުނިމި ލަސްތަކެއް ވެގެންދާތީ" ރިލްވާން ވިދާޅުވިއެވެ.\nރިލްވާން ވިދާޅުވީ، އެއީ ރަށުގެ ރައްޔިތުން ކުރިން ރާވައިގެން ކުރި މުޒާހަރާއެއް ނޫން ކަމަށާއި ރައްޔިތުންނަށް މިނިސްޓަރ އެރަށަށް ވަޑައިގަންނަވާކަން ކުރިން ނޭނގޭ ކަމަށެވެ. އެހެން ނަމަވެސް ކުޑަ ވަގުތުކޮޅެއް ތެރޭ މިނިސްޓަރ ރަށަށް ވަޑައިގަތްއިރު ބަނދަރުމަތީގައި ރައްޔިތުން މުޒާހަރާ ކުރި ކަމަށް ރިލްވާން ވިދާޅުވިއެވެ.\nރިލްވާން އިތުރަށް ވިދާޅުވީ، މިނިސްޓަރ ރަށަށް ވަޑައިގަތް ނަމަވެސް، ރައްޔިތުންގެ ހުރި ކަންބޮޑުވުންތަކާއި ޝަކުވާތައް އަޑުނަހާ ކަމަށެވެ. އެހެން ކަމުން މިނިސްޓަރުގެ އެ ދަތުރުފުޅަކީ އެއީ "ޕިކްނިކް" ދަތުރެއް ކަމަށް ރިލްވާން ތުހުމަތު ކުރެއްވިއެވެ.\n"ރައްޔިތުންގެ އެއްވެސް ޝަކުވާއެއް މިނިސްޓަރ އަޑު ނާއްސަވާ. މުޒާހަރާއާއި ގުޅިގެން ކައުންސިލާއި ބައްދަލުކުރުމުން އަޅުގަނޑުމެން ދެންނެވިން ޕޮލިސް ސްޓޭޝަންގެ ވާހަކަވެސް. އެތަން އަޅަން އެންމެ ރަނގަޅު ދިމާލަކީ ރައްޔިތުން އެދޭ ގޮތަށް ބަނދަރު ސަރަހައްދުކަން" ރިލްވާން ވިދާޅުވިއެވެ.\nއިހަވަންދޫ ބަނދަރުގެ %88 މަސައްކަތް ނިމިއްޖެ\nއިހަވަންދޫ ބަނދަރުގެ %85 މަސައްކަތް ނިމިއްޖެ\nއިހަވަންދޫ ދަނޑުގައި އެޅުމަށް ގެނައި ޓާފް ރޯލުތަކެއް ހަލާކުކޮށްލައިފި\nއޮކްޓޯބަރ 8, 2021 21:27\nބޭރި އަރާހެންދޯ ތަންތަނައް މިއަރަނީ\nއޮކްޓޯބަރ 9, 2021 01:34\nއޭނާރަނގަޅީ ދޮގުހައި ވެރިކަމުގެ ދަހިވެތިކަމުގައި ހުރުން އިންސާފުން ކަންކަން ކުރާމީހެއްނޫން\nއޮކްޓޯބަރ 9, 2021 09:33\nއިމްރާމް އަކީ ކޮން އެއްޗެއް؟\nއޮކްޓޯބަރ 9, 2021 10:18\nއިމްރާންމެންކަހަލަ ދެފުށްކެހެރިނާހެދި މިގައުމު ހަލާކުވެއްޖެއެވެ.


Addu City Anhenunge Tharaqqee ah Masakkaiy Kuraa Committee ge office imaaraaiy maraamaathu kurumuge masakkaiy kohdheyne faraatheh hoadhumah\nއައްޑޫ ސިޓީ އަންހެނުންގެ ތަރައްޤީއަށް މަސައްކަތް ކުރާ ކޮމިޓީގެ އޮފީސް އިމާރާތް މަރާމާތުކުރުމުގެ މަސައްކަތް ކޮށްދޭނެ ފަރާތެއް ހޯދުމަށް\n28 ޖެނުއަރީ 20213months ago\n1.އައްޑޫ ސިޓީ އަންހެނުންގެ ތަރައްޤީއަށް މަސައްކަތް ކުރާ ކޮމިޓީގެ އޮފީސް އިމާރާތް މަރާމާތުކުރުމުގެ މަސައްކަތް ކޮށްދޭނެ ފަރާތެއް ހޯދުމަށް ބޭނުންވެއްޖެއެވެ.\n2.މިމަސައްކަތަށް އަންދާސީ ހިސާބު ހުށަހެޅޭނީ، ދިވެހިރާއްޖޭގައި ކޮންޓްރެކްޓަރުންގެ ގޮތުގައި ރަޖިސްޓްރީކޮށްފައިވާ ކުންފުނި ތަކަށާއި ޤާނޫނީ ގޮތުން ވިޔަފާރިކުރުމުގެ ހުއްދަ ލިބިފައިވާ ފަރާތްތަކަށެވެ.\n3.ބިޑް ޑޮކިއުމަންޓް 2021 ޖަނަވަރީ 31 ވާ އާދިއްތަ ދުވަހުގެ ހެނދުނު 10:00ން ފެށިގެން 2021 ފެބްރުވަރީ 08 ވާ ހޯމަ ދުވަހުގެ މެންދުރު 14:00 އާއި ހަމަޔަށް ގަންނަން ލިބެން ހުންނާނެއެވެ. ބީލަމުގައި ބައިވެރިވުމަށް 300/- (ތިން ސަތޭކަ ) ދިވެހި ރުފިޔާގެ ނަން-ރިފަންޑަބަލް ރަޖިސްޓްރޭޝަން ފީއެއް ދައްކަވަންޖެހޭނެއެވެ. ބިލަމުގައި ބައިވެރިވުމަށް ރެޖިސްޓްރޭޝަން ފުރިހަމަ ކުރުމަށް މި ދެންނެވި މުއްދަތުގެ ތެރޭގައި ބީލަމުގައި ބައިވެރިވުމަށް އެދޭ ފަރާތްތަކުން މިއިދާރާގެ [email protected] އަށް ރިކްއެސްޓްކޮށް ފައިސާ ޑިޕޮޒިޓްކުރުމަށްފަހު، ފައިސާ ޖަމާކުރިކަމުގެ ސްލިޕް މެއިލްކޮށް ދެއްވުން އެދެމެވެ.\n4.މި މަސައްކަތާއި ގުޅޭ މައުލޫމާތު ޝީޓް އަދި ބިޑް ފޯމް 2021 ޖަނަވަރީ 31 ވާ އާދިއްތަ ދުވަހުން ފެށިގެން ސޮފްޓްކޮޕީ ފޯރމެޓްގައި ބީލަމުގައި ބައިވެރިވުމަށް ރެޖިސްޓްރީ ކުރާ ފަރާތްތަކަށް މެއިލް ކުރެވޭނެއެވެ.\n5.މި ޕްރޮޖެކްޓާއި ބެހޭގޮތުން މައުލޫމާތެއް ސާފުކުރައްވަން ބޭނުންވާނަމަ 2021 ޖަނަވަރީ 31 ވާ އާދިއްތަ ދުވަހުން ފެށިގެން 2021 ފެބްރުއަރީ 08 ވާ ހޯމަ ދުވަހުގެ 16:00 އާއި ދެމެދު ތިރީގައިވާ އެޑްރެހަށް މެއިލްކޮށްދެއްވުން އެދެމެވެ.\n6.ބީލަމަށް ޝައުގުވެރިވާ ފަރާތްތަކަށް ބޭއްވޭ މައުލޫމާތު ސެޝަންގައި ބައިވެރިވުމަށް 2021 ފެބުރުއަރީ 09 ވާ އަންގާރަ ދުވަހުގެ 10:30އަށް ކައުންސިލްގެ އިދާރާއަށް ވަޑައިގެންވެސް މައުލޫމާތު ސާފުކުރެވިދާނެއެވެ. މިސެޝަންގައި ސައިޓަށް ދުރުވެ އިމާރާތުގެ މިހާރުގެ ހާލަތުވެސް ދެއްކިގެންދާނެއެވެ.\n7. ބީލަންތައް ބަލައިގަތުމާއި، އަދި ބީލަންހުޅުވުން އޮންނާނީ 2021 ފެބުރުވަރީ 16 ވާ އަންގާރަ ދުވަހުގެ 11:00ގައި ކައުންސިލްގެ އިދާރާގެ ހޯލްގައެވެ. ގަޑިޖެހުމަށްފަހު ހުށަހަޅާ ބިޑުތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީއުރައެއްގައި ބަންދުކުރެވިފައެވެ. ސިޓީއުރައިގެ ބޭރުގައި ބީލަމަށް ދެވިފައިވާ ނަން، ތާރީޚާއި ވަޤުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ.\n8.އިތުރު މަޢުލޫމާތު ތިރީގައިވާ އެޑްރެހުން ލިބިވަޑައިގަންނަވާނެއެވެ.\nއީމެއިލް: procur[email protected]\n28 ޖަނަވަރީ 2021\nޕަބްލިޝް ކުރި ތާރީޚް: 28-01-2021\nސުންގަޑި: 2021-02-16 11:00:00


މެންބަރުންގެ ޚިޔާލު: ރައީސް ނަޝީދަކީ، ދިޔަމިގިލީ ރަސްމަތިފުށުގެ އަދި ޝަމުސުއްދީން ބޮޑު ފަނޑިޔާރު ދަރިކޮޅުގެ ބޭފޫޅެކެވެ. – Maldivian Democratic Party\nމެންބަރުންގެ ޚިޔާލު: ރައީސް ނަޝީދަކީ، ދިޔަމިގިލީ ރަސްމަތިފުށުގެ އަދި ޝަމުސުއްދީން ބޮޑު ފަނޑިޔާރު ދަރިކޮޅުގެ ބޭފޫޅެކެވެ.\nލިޔުނީ: ޙަސަން މާހިރު، ހުޅުދޫ\nރައީސް ނަޝީދަކީ، ދިޔަމިގިލީ ރަސްމަތިފުށުގެ އަދި ޝަމުސުއްދީން ބޮޑު ފަނޑިޔާރު ދަރިކޮޅުގެ ބޭފޫޅެކެވެ.\nރައީސް ނަޝީދަކީ ހަސަބާއި ނަސަބު ހަރުދަނާ ބޭފުޅެކެވެ. ރައީސް ނަޝީދު ވެރިކަމުގައި ހުންނެ ވީތީ، އެއީ ރައްޔިތުންނާއި، ދައުލަތުގެ މައްޗަށް ސަރުކާރުން އެކަށައަޅުއްވާ ހަރުދަނާ ސިޔާސަތުގެ މައްޗަށް އިދިކޮޅު ފަރާތްތަކުން ދުއްޕާންކޮށް ގައުމު ފިތުނަވެރި ކުރުވަންޖެހޭ، ކަމެއްނޫނެވެ. އެކަހަލަ ބޯދާ ވިސްނުން ގެންގުޅެނީ ޖާހިލުންނެވެ. ޑިމޮކްރަސީގެ ތަޙުޒީބް ވިސްނުންތަކުގެ ތެރެއިން ފެށިގެންއަންނަ ޑިމޮކްރަޓިކް ވެރިކަމަކީ، ވަކިޚާންދާނެއްގެ މައްޗަށް ވާރުތަކުރާ ވެރިކަމެއް ނޫނެވެ. އެއީ ރައްޔިތުންގެ ރުޙުންލިބި އަޢުލަބިއްޔަތުގެ މައްޗަށް އިންތިޙާބުކުރާ ޤާނޫނީ ވެރިކަމެކެވެ. ރާއްޖޭގައި ދެމިގެން ދިޔަޝާހީ ރަސްކަން ވެސް ނެތި ހިނގައްޖެއެވެ. ރައީސް ނަޝީދު ނިސްބަތްވެ ވަޑައިގަންނަވާ ދަރިކޮޅު ކުރުގޮތަކަށް ބަޔާންކުރާ ހުށީމެވެ. ތާރީޚީ ސަފްޙާތަކުން އެނގޭ ގޮތުގައި ރައީސް ނަޝީދުގެ ބައްޕާފުޅު އަލްމުޙުތަރަމް އަބްދުއްސައްތާރުގެ މައިކަނބަލުން ނިސްބަތްވެ ވަޑައިގަންނަވަނީ މިރާއްޖެ އުފެއްދި އެންމެބޮޑު އިލްމީ ޚާންދާން ކަމުގައިވާ އަލްއައްލާމާ އަލްޤާޟީ މުޙައްމަދު ޝަމުސުއްދީން އައްޑޫ ބޮޑު ފަނޑިޔާރު ތައްޚާނުގެ އިލްމީ ދަރިކޮޅަށެވެ. އެއީ ފުވައްމުލަކު ބޭކަނބަލެކެވެ. އެހެންމެ ދިޔަމިގިލީ ރަސްމަތިފުށުގެ ޚާންދާނަށް ވެސް އެމަނިކުފާނު އެދަރިކޮޅުން ނިސްބަތް ވެވަޑައިގަނެއެވެ. ކުރީގެ ރައީސް އަލް އުސްތާޛު މައުމޫން އަބްދުލް ޤައްޔޫމުގެ މައިކަނބަލަކީ ވެސް އައްޑޫ ބޮޑު ފަނޑިޔާރު އަލްޤާޟީ މުހައްމަދު ޝަމުސުއްދީން ބޮޑު ފަނޑިޔާރު ތައްޚާނުގެ ދަރިކޮޅެވެ. އަދި އައްޞުލްޠާން އިބްރާޙިމް މުޒުހިރުއްދީން އިސްދޫ ޚާންދާނަށް ނިސްބަތްވާ ބޭފުޅަކަށް ވީހިނދު، މައިފުށުގެ ފަރާތުން ރައީސް ނަޝީދާއި، ކުރީގެ ރައީސް މައުމޫން ނިސްބަތްވެ ވަޑައިގަންނަ ވަނީ އެއްޚާންދާނެއްގެ މައްޗަށެވެ.\n21 ވީސްވަނަ ޤަރުނުގެ ތަހުޒީބު ވިސްނުމުގެ މައްޗަށް ރިޢާޔަތްކޮށް، ގައުމުގެ ސިޔާސީ ނައު ދުއްވަމާ ހިނގާށެވެ! ދިވެހި ސަރުކާރު ޤާނޫނީ ގޮތުން ޖަވާބުދާރީ ކުރުމުގެ ޤައުމީ ބޮޑު ޒިއްމާ އެޅިފައިވާ އިދިކޮޅު އިއްތިހާދުގެ މަގުޞަދު އޮތްގޮތާއި މެދު ސުއާލު އުފެދެއެވެ. އިދިކޮޅު އިއްތިހާދުގެ އަމަލާއި، މަންޒަރުތަކުގެ މައްޗަށް ވިސްނާއިރު، ގަބޫލުކުރެވެނީ ސިޔާސީ ކަންކަން ޒާތީ ސިފަތަކުގެ މައްޗަށް މިރާއްޖޭގައި ބަދަލުވެފައިވާ މަންޒަރެވެ. މިއީ ސިޔާސީ ނަޒަރަކުން ވިސްނާއިރު، ގައުމެއްގެ ސިޔާސީ ޙަޔާތުގައި ސިޔާސީ ކަންކަމުގެ ތެރެއިން ރައްޔިތުންނަށް ވެރިކަމުގެ ބާރުތަކުގެ ތެރެއިން މަންފަޢަ ކުރާނެ އުސޫލު ތަކެއްނޫނެވެ. އަޅުގަނޑު މެންގެ ބޯދާ ވިސްނުން ދޫކޮށްލަމާ ބަހީއެވެ! ފިނިހަނގުރާ މައިގެ ބޯދާ ވިސްނުން އިންސާނުންގެ މެދުގައިފަނާވެ ނެތި ހިނގައްޖެއެވެ. ދެވަނަ ބޮޑު ހަނގުރާމަ އަށްފަހު އދ އުފެދި ދުނިޔޭގެ ޗާޓްކުރެހި ގައުމުތަކުގެ މެދުގައި ހުރި ސަރަހައްދީ ތަފާތު މައްސަލަތައް ހައްލުކުރުމުގެ ފުރުޞަތު ލިބި ދުނިޔޭގެ ތަފާތު ކަންކޮޅު ތަކުގައި ތިބި ބޮޑެތި އަދި މެދުފަންތީގެ ގައުމުތަކަށް މިނިވަންކަން ލިބި ހަށިފޮޅާލިއެވެ. އިންސާނުންގެ ވިސްނުން ތަހުޒީބު ވެއްޖެއެވެ. ދުނިޔޭގައި އެއްގައުމުން އަނެއްގައުމު އިސްތިޢުމާރު ކުރުމުގެ ޖާހިލު ވިސްނުން އިންސާނުންގެ ކިބައިން ނެތި ހިގައްޖެއެވެ. ނަސްލީ އިމްތިޔާޒުގެ ނުބައިވަބާ އިންސާނުންގެ ތެރެއިން ދަނީ ނެތެމުންނެވެ. ސައުތުއެފްރިކާގެ ދޮންމީހުންގެ ހުވަފެން ބިލާހަކަށްވެ، އެމެރިކާގެ އަށް ހިޖުރަކުރި ކަޅުނަސްލުގެ މީހުން ބޮލަށް ސަވާރުވީ ދޮންމީހުންގެ ނަސްލީ އިމްތިޔާޒް ބިލާހަކަށްވެ މިއަދު އެމެރިކާގެ ރައީސްކަމުގެ ޒަޢާމަތުގައި އިންނެވީ ކަޅުނަސްލުގެ އޮބާމާއެވެ ޢިބްރަތް ޙާސިލްކުރާށެވެ!\nތާރީޚީ ނަޒަރަކުން ވިސްނާއިރު، އިބްރާހިމް ނާސިރުގެ ޒަޢާމަތުގައި ޓޫރިޒަމްގެ ސިނާޢަތު ރާއްޖޭގައި ގާއިމުކުރެވުނެވެ. ރާއްޖޭގައި ޒަމާނުއްސުރެ، ކުރަމުންއަންނަ މަސްވެރިކަމުގެ ސިނާޢަތަށް އިންޖީނު އެޅި ދޯނިފަހަރުގެ އިންގިލާބެއް ގެނަސް ދެއްވިއެވެ. އެއަރޕޯޓް ހައްދަވާ ވައިގެދަތުރު ފަތުރުގެ ނިޒާމް ތަޢާރަފް ކުރެއްވިއެވެ. އެދުވަސްވަރު އޭޝިޔާގައި އޮތް އެންމެ ބޮޑު ޝިޕިންގލައިން ރާއްޖޭގައި ގާއިމުކޮށް ދެއްވިއެވެ. ޓީވީއާއި، ޓެލެ ކޮމިއުނިކޭޝަންގެ ޚިދުމަތް ރާއްޖޭގައި ފައްޓަވާ ދެއްވިއެވެ. ރާއްޖެ އިނގިރޭސިންގެ ބެލެނިވެރި ކަމުގައި އޮތް ހިމާޔަތުން މިނިވަންކޮށް ދެއްވިއެވެ. ޔަގީނުން ވެސް އެ މަނިކުފާނުގެ މިފަދަ ޙިދުމަތުގެ ސިލްސިލާ ދިގެވެ. ނަމަވެސް ގައުމުއޮތީ ތަރައްޤީއަށް ބޭނުންވެފައެވެ. އެހެންކަމުން އިބްރާހިމް ނާސިރު، މިރާއްޖޭގައި ގާއިމިކޮށް ދެއްވި ތަރައްގީގެ ބިންގާ ފުޅާކޮށް، ހަރުދަނާ ކުރުމަށް ދިވެހިން އެބައި މީހުންގެ ވެރިކަމުގެ ނައު ދުއްވުމުގެ ބޮޑު މަސްއޫލިއްޔަތު ޙަވާލުކުރެއްވީ އަލްއުސްތާޛު މައުމޫން އަބްދުލް ޤައްޔޫމުލް މަހައްލީއާއެވެ. ދިވެހިންނަށް ގަބޫލުކުރެވު ގޮތުގައި ޒަމާން ތަންދިން ތަނަވަސް ކަމުގެ އަލީގައި ރާއްޖޭގެ ކަންކޮޅުތަކަށް ތަރައްގީގެ ރާހަތު ގެނަސް ދެއްވާނެ އެބައިމީހުންގެ ސިންދުބާޒަކީ އެއީއެވެ. ނަމަވެސް، ކަންވީ އެހެނެއް ނޫނެވެ. 1985 އިން 1990 އަހަރާއި ހަމައަށް މުޅި ދުނިޔޭގެ އިގުތިޞާދު އިހާޖަހާ ދޮންވެ ފައްކާވީ އިރު، ރާއްޖޭގެ އިގުތިޞާދު ވެސް އޮތީ ދޮންވެ ފައްކާވެފައެވެ. އެހެނަސް، އެއިރު ރާއްޖޭގެ ވެރިކަމުގައި އިންނެވި ވެރިޔާ ވެރިކަމުގެ މަސްއޫލިއްޔަތު އަދާކޮށްފައި ވަނީ ޢައިރު ޒިއްމާދާރު އުސޫލެއްގެ މައްޗަށެވެ. އެއީ އެމަނިކުފާނުގެ ވެރިކަމުގެ މައްޗަށް އަޅުގަނޑު ގަބޫލުކުރާ ހަމަތަކެވެ. ކުރެއްވިހާ ވެސް ކަމަކީ، ދިވެހިންގެ ބައިތުލްމާލުން ބޮޑު ޚަރަދުކޮށް، ރިޔާސީ ބޮޑު ގަނޑުވަރު އަޅުއްވާ ލަގްޒަރީ ޔޮޓްހޯއްދަވާ ދައުލަތުގެ ފައިސާ ނަހަމަ ގޮތުގައި އިސްރާފް ކުރެއްވީއެވެ. ކަންއޮތީ މިހެންކަމުގައި ވީހިނދު، 30 އަހަރުވީ ވެރިކަމުގެ ތެރެއިން ރާއްޖޭގެ އުތުރާއި ދެކުނުގެ ރައްޔިތުން ތިބީ ސާފްބޯފެނުން މަހުރޫމު ވެފައެވެ. ނަރުދަމާ ނިޒާމެއް ނެތި ބަލިމަޑުކަމުގެ ތެރޭގައެވެ. ރާއްޖޭގެ އުތުރާއި ދެކުނުއޮތީ ފަޅުވެފައެވެ. އައްޑޫ ޑިވެލޮޕްމަންޓް އޮތޯރިޓީގެ ނަމުގައި އޮތޯރިޓީއެއް އުފައްދާ އައްޑޫ ގަން، އޮތީ ޚަރާބުވެފައެވެ. އެއަރ މޯލްޑިވުސް ބަނގަރޫޓްވެ އެމްޓީސީސީ އިންޓަރ އެޓޮލް ފެރީގެ ނަމުގައި ދަގަނޑު ބޯޓްފަހަރުގަނެ އެއިން އެއްވެސް ބޭނުމެއް ނުކުރެވި ދަބަރަށް ވެގެންދިޔައެވެ. އެމްއެސްއެލް ޝިޕިންލައިން ބަނގަރޫޓް ވެގެންދިޔައެވެ. އަމިއްލަ ގައުމުގެ ރައްޔިތުންގެ މައްޗަށް ކުޑަސިޓީ ތަޢާރަފްކޮށް، މަސްތުވާ ތަކެތީގެ ވަބާ ރާއްޖެއަށް ފެތުރިގެން ދިޔައެވެ. އިސްރާފް ބޮޑު ސަރުކާރެއްގެ ސަބަބުން ގައުމުގެ ތަނަވަސްކަން ޚަރާބުވެ ރައްޔިތުންގެ ތަނަވަސްކަން ކުޑަވެ ދައުލަތުގެ މާލިއްޔަތުން އިސްރާފް ކުރެވުނެވެ. އެހެންކަމުން ރައްޔިތުން ތިބީ ފަގީރު ބަޔަކަށް ވެފައެވެ. ދިގު 30 އަހަރުގެ ޒަޢާމަތުން ޒިއްމާދާރު ގޮތެއްގައި ވެރިކަން ކުރެވުނުނަމަ، ގައުމު ތަރައްޤީ ކުރުމުގެ ފުރުޞަތު ލިބުނެވެ.\nމައުމޫނުގެ ވެރިކަމުގެ ތެރެއިން ރައްޔިތުންނަށް ލިބުނު ޢިޖުތިމާޢީ އިގުތިސާދީ އަދި ސިޔާސީ ހުސްކަމުގެ ކެހިވެރިކަން، ނައްތާލުމުގެ ޤައުމީ މަސްއޫލިއްޔަތު މިއަދު ޤާނޫނީ ގޮތުން ހަވާލުވެފައިވާ ބޭފުޅަކީ ގ. ކެނެރީގޭ މުޙައްމަދު ނަޝީދެވެ. އެކަމުގެ މައްޗަށް ހަސަދަވެރި ނުވާށެވެ’ އެއީ ޤުދުރަތުގެ ނިޔާއެވެ. މިއަދު ރައްޔިތުންގެ މަޖިލީހުގެ ބައެއް މެންބަރުންނަކީ ރައްޔިތުންނާއި، ގައުމަށް ހެޔޮއެދޭ މީހުންގެ ނަމުގައި ތިބެ ތިމާމެންގެ ބޭރުފުށުން އިޚުލާސްތެރިކަން ދައްކާ ރައްޔިތުންގެ މަޖިލީސް ތަމްސީލުކޮށް، ބޮޑާކަމާއި، ކިބުރުވެރި ކަމުގެ ނިޔަތުގައި ޤާނޫނީ ވެރިކަމުގެ ހުކޫމަތު މައްޗަށް އޮޅުންއަރާ ފަދަ ބިލުތަށް ޑުރާފްޓްކޮށް، މަޖިލީހަށް ހުށަހަޅުއް ވަމުން ގެންދަވާކަމީ ހިތާމަކުރަން ޖެހޭ، ކަމެކެވެ. އެހެނީ އަމިއްލަ އެދުމުގެ ކުރިމަތީގައި ގައުމީ މަސްލަޙަތު ޤުރުބާންކޮށް، އުއްމަތުގެ ތެރޭގައި ތިބި މައުސޫމު ލޮބުވެތި ރައްޔިތުންގެ ވިސްނުން ސިޔާސީ ކަންކަމުގެ މައްޗަށް ތަޢައްޔަރުކޮށް، ހަގީގަތުގެ މައްޗަށް ދެބޯގެރި ދުއްވާ ގާނޫނީ ވެރިކަމާއި، ޚޮދުމުޚުތާރު ވެރިކަމާއި ޝާހީ ރަސްކަމުގެ ހުރި ތަފާތުވެސް ލޮބުވެތި ރައްޔިތުންގެ މެދުގައި އޮޅުވާ، މިއަދު ގައުމު ފިތުނަވެރި ކުރުވަމުންދާ މަންޒަރަކީ، ގަބޫލު ކުރެވޭނެ ކަމެއްނޫނެވެ. ވަކިބޭފުޅަކު ވެރިކަމުގައި ހުންނެ ވީތީ، ގައުމަށް ފައިދާހުރި ސިޔާސަތަކީ ދޫކޮށްލަން ޖެހޭ، ސިޔާސަތު ތަކެއް ހެއްޔެވެ؟ އެކަހަލަ ބޯދާ ވިސްނުން ގެންގުޅުނީ ޖާހިލުންނެވެ. ރައީސް ނަޝީދާއި، ރައީސް މައުމޫން މައިފުށުގެ ފަރާތުން ނިސްބަތްވެ ވަޑައިގަންނަ ވަނީ އެއްޚާން ދާނެއްގެ މައްޗަށެވެ. ރައީސް ނަޝީދަކީ ހަސަބާއި ނަސަބު ހަރުދަނާ ބޭފުޅެކެވެ.\n• ތާރީޚީ މައުލޫމާތު އިބްރާހިމް ބަހާއުއްދީން ރަޙިމަހުއްﷲގެ ފަތްފުއްތަކުން. ހުޅުދޫ އެޅެހިށިގެ


ޝަހީދު އާދަމް ހަލީމް ގެ ތައުބީނުގެ ޖަލްސާ ބާއްވައިފި - MV Times\nޝަހީދު އާދަމް ހަލީމް ގެ ތައުބީނުގެ ޖަލްސާ ބާއްވައިފި\n0 August 2nd, 2012 - 2:10 AM\nމި މަހުގެ 22 ވަނަ ދުވަހުގެ ރޭ މާލެއަތޮޅު ކާށިދޫގައި ފުލުހުންގެ ޑިއުޓީއަށް ދަނިކޮށް ވަޅިއަކުން ހަމަލާދީ ޝަހީދު ކޮށްލި ލާންސް ކޯޕްރަލް އާދަމް ހަލީމުގެ ތައުބީނުގެ ޖަލްސާ އިއްޔެ ކާށިދޫގައި ބާއްވައިފި އެވެ.\nކާށިދޫ ސްކޫލުގައި ބޭއްވި ޖަލްސާގައި ޝަހީދު އާދަމް ހަލީމަށް ރައީސުލްޖުމްހޫރިއްޔާގެ މެޑަލާއި މަގާމުގެ ކުރިއެރުމުގެ ލިޔުން ހަވާލުކޮށްދެއްވީ ރައީސުލްޖުމްހޫރިއްޔާ ޑރ. މުހައްމަދު ވަހީދު ހަސަން މަނިކެވެ. މެޑެއްޔާއި މަގާމުގެ ކުރިއެރުމާއި ހަވާލުވެ ވަޑައިގެންނެވީ ސާޖެންޓް އާދަމް ހަލީމްގެ ބައްޕަ އަހްމަދު ހަލީމެވެ. ގިނަ އަދެދެއްގެ ފުލުހުން ބައިވެރި އެ ޖަލްސާގައި އާދަމް ހަލީމަށް ލިބޭ އިނާޔަތްތަކުގެ ލިޔުމާއި ފުލުހުންގެ ފެމެލީ އެސޯސިއޭޝަނުން ދޭ ރަމްޒީ އެހީވެސް ޝަހީދު އާދަމް ހަލީމްގެ ބައްޕަ އާއި ވަނީ ހަވާލުކޮށްފަ އެވެ.\nއިއްޔެގެ ޖަލްސާގައި ރައީސް ވަހީދުގެ އިތުރުން ހޯމް މިނިސްޓަރު ޑރ. މުހައްމަދު ޖަމީލް އަހްމަދާއި ހޯމް މިނިސްޓްރީގެ ބައެއް ސްޓްޓޭޓް މިނިސްޓަރުން ބައިވެރިވެ ވަޑައިގެންނެވި އެވެ. އަދި ރައްޔިތުން މަޖިލީހުގެ ކާށިދޫ ދާއިރާގެ މެންބަރު އަބްދުﷲ ޖާބިރާއި މާލެއަތޮޅު އަތޮޅު ކައުންސިލް މެންބަރުންނާއި އެ ރަށު ކައުންސިލް މެންބަރުން ބައިވެވަޑައިގެންނެވިއެވެ.


Muslim2doctorun Honeymoon gai covid-19 aa dhekolhah masaikaiy kurumugai!\nޝީރީން އާއި ޗޯދްރީ\nމުސްލިމް2ޑޮކްޓަރުންގެ ހަނީމޫން ކޮވިޑް-19 އާ ދެކޮޅަށް މަސައްކަތް ކުރުމުގައި\n04 އޭޕްރީލް 2020 - 09:35:21\nކައިވެނިކުރަން ނިންމާ ހިސާބުން ފެށިގެން ކައިވެނި ކުރެވޭ ދުވަހާ ހަމައަށް އަންނައިރު އެ ދުވަހަކީ ހަޔާތުގައި އަންނަ އެންމެ ފުރިހަމަ ދުވަހަށް ހެދުމަށް ކައިވެނި ކުރާ ކޮންމެ ޒުވާނަކުވެސް ބޭނުންވެ އެވެ. އެގޮތަން މުސްލިމު ޒުވާން ދެ ޑޮކްޓަރުން ކަމަށްވާ ޝީރީން އާއި އޭނާގެ ލޯބިވެރިޔާ ޗޯދްރީ ވެސް ތައްޔާރު ވަމުންދިޔައީ އެ ދެމީހުންގެ ހަޔާތުގައި ވެސް އަންނާނެ އެންމެ މުހިންމު ދުވަހަށެވެ.\nކައިވެނި ކުރާނެ ދުވަހާއި، ކައިވެނި ޕާޓީ ބާއްވާނެ ތަނެއް ކަނޑައަޅާ، އެދުވަހު ލާނެ ރީތި ހެދުމެއް ޝީރީން އިހްތިޔާރު ކުރި ފޮނި ހުވަފެންތަކަކާއެކު އެވެ. ހަނީމޫނަށް ދާނެ ތަނެއް ނިންމާ މާޗް މަހު ކައިވެނި ކުރުމަށް ދެ ލޯބިވެރިން ދެކެމުން އައި ހުވަފެންތައް ވެއްޔާ މޮޑެލީ މުޅި ދުނިޔެއަށް ފެތުރެމުންދާ ކޮވިޑް-19 ގެ ބަލިމަޑު ކަމެވެ.\nއެމެރިކާގައި ބަލި ފެތުރެން ފެށުމާއެކު، މި ޒުވާން ދެ ޑޮކްޓަރުންގެ އުފާވެރި ދުވަސް މުޅިން ބަދަލުވެގެން ދިޔަ އެވެ. ރޭވީ ކައިވެނި ޕާޓީ ބޭއްވޭ ގޮތެއް ނުވި އެވެ. އަދި ހަނީމޫނަށް ދާން ރޭވި ރޭވުންތައް ވެސް ވީ ދެކެވުނު ހުވަފެނަކަށެވެ.\nއެހެންނަމެވެސް ޝީރީން އާއި ޗައުދަރު ނިންމީ ފަސްނުކޮށް ކައިވެނި ކުރާށެވެ. ނިއު ޖާޒީގެ އިމާމް އެއް ކައިރީ އެދިގެން ދެ ޒުވާނުން މިދިޔަ ހޮނިހިރު ދުވަހު މިސްކިތުގައި ކައިވެނި ކުރުމަށް ފަހު، 12 ގަޑިއިރު ފަހުން ޝީރީން ވަނީ އޭނާގެ ފިރިމީހާ އާ ނިޔު ޔޯކް އެއާޕޯޓުން އަލްވަދާއު ކިޔާފަ އެވެ.\nކައިވެނި ކުރުމަށް ފަހު އެކުގައި ވަގުތު ހޭދަކޮށްލަން ކިތަންމެ ބޭނުންވި ނަމަވެސް ދެ މީހުންނަށް ޖެހުނީ ހިތާ ދެކޮޅަށް ދުރަށް ދާށެވެ. ޗޯދްރީ އައޮވާ ގެ ސެޑަރް ރެޕިޑްސް އަށް ފުރުވާލުމަށް ފަހު ހޯމަ ދުވަހު ޝީރީން ވަނީ މަސައްކަތައް ނުކުމެފަ އެވެ.\nޗޯދްރީ އަކީ މާސީ މެޑިކަލް ސެންޓަރުގައި ވަޒީފާ އަދާކުރަމުންދާ ކާޑިއެކް އެލެކްޓްރީފިޒީޝަން އެއް ކަމުން އޭނާ މަސައްކަތް ކުރަމުން ދިޔައީ ވީޑިއޯ ކޮންފަރެންސިން މެދުވެރިކޮށެވެ. އަދި ޝީރީން އަކީ ރެސިޑެންޓް ޓީމްތަކެއް ބަލަހައްޓާ އިންޓާނަލް މެޑިސިން ޗީފް ރެސިޑެންޓެއް ކަމުން އެކި ދުވަހު އޭނާ މަސައްކަތް ކުރަން ޖެހެނީ ނިޔު ޔޯކްގެ އެކި ހޮސްޕިޓަލިގަ އެވެ.\nދެމީހުންނަށް ވެސް ދުރުގައި ހުންނަން ޖެހުމުން ގިނަ އުދަނގޫތަކާއި ކުރިމަތިވި ނަމަވެސް ޑޮކްޓަރުންގެ ބޭނުން ޖެހިފައިވާ މިދަނޑިވަޅުގައި އެންމެ ފުރިހަމައަށް ވާޖިބުތައް އަދާކުރުމުގައި ދެ ޒުވާނުންވެސް ތިބީ ހިތްވަރު އެލުވާނުލަ އެވެ. އަދި ކިތަންމެ ދުރުގައި ތިއްބަސް ދެމަފިރިން އެކަކު އަނެކަކު ދެކެ ވާ ލޯތްބަށް ކުޑަވެސް އުނިކަމެއް ނާންނާނެ ކަމަށް ދެ ޒުވާނުން ބުނެ އެވެ.\nކައިވެނި ޕާޓީ ނުބޭއްވުނު ނަމަވެސް ލޯބިވާ އަންހެނުންނާ ކައިވެނި ކުރެވުމުގެ ފުރުސަތު ލިބުމުން ވަރަށް ބޮޑަށް ހިތްހަމަ ޖެހޭ ކަމަށް ޗޯދްރީ ވަނީ ބުނެފަ އެވެ.\nދުރުގައި ހުންނަން ޖެހުމުން ލިބޭ ކޮންމެ ހުސް ވަގުތެއް ގައި ވެސް ފޭސްޓައިމް ކުރުމަކީ ދެމަފިރިންކޮށް އުޅޭ ކަމެކެވެ. އެހެން ނަމަވެސް މި ދަނޑިވަޅުގައި ހުސް ވަގުތު ކޮޅެއް ލިބުމަކީ ވަރަށް އުދަނގޫ ކަމެއް ކަމަށް ދެމަފިރިން ވެސް ބުނެ އެވެ.\nޝީރީން އާއި ޗޯދްރީ ލޯބީގެ ގޮތުން ގުޅިފައި ވަނީ ފާއިތުވި އަހަރުގެ ޑިސެމްބަރު މަހު އެވެ.


SunOnline: Fehendhoo dharivarun Goidhoo school ah dhiyumah huraheh nei\nފެހެންދޫ ދަރިވަރުން ގޮއިދޫ ސްކޫލަށް ދިޔުމަށް ހުރަހެއް ނެތް\nއައިޝަތު ފަރީޙާ 12 Jan 2021, 12:36\nފެހެންދޫ ދަރިވަރުން ގޮއިދޫ އަށް ސްކޫލަށް ދާން ލޯންޗަށް އަރަނީ --- ފޮޓޯ: ޓްވިޓާ\nބ. ފެހެންދޫ ދަރިވަރުން ގޮއިދޫއަށް ސްކޫލަށް ދިޔުމަށް އެއްވެސް ދައްޗެއް ނެތްކަމަށް އެ ދެ ރަށުގެ ކައުންސިލުން ބުނެފިއެވެ.\nފެހެންދޫގައި ދިރިއުޅޭ ދަރިވަރުން ތައުލީމު ހާސިލުކުރުމަށް ދާންޖެހެނީ ބ. ގޮއިދޫ ސްކޫލަށެވެ. ދަރިވަރުން ސްކޫލަށް ގޮސް އައިސް ވުމަށް ކޮންމެ ދުވަހަކު ލޯންޗު ދަތުރު ބާއްވައެވެ.\nފެހެންދޫގައި ހިންގާ ގެސްޓްހައުސް އަކަށް އިއްޔެ ފަތުރުވެރިން ގޮސްފައިވާއިރު އެރަށުގެ ދަރިވަރުން ގޮއިދޫ އަށް ސްކޫލަށް ގެންދިޔުމަށް ގޮއިދޫގެ ބައެއް ބެލެނިވެރިން ދެކޮޅު ކަމަށް ވަނީ ވާހަކަ ދެކެވިފައެވެ.\nނަމަވެސް ގޮއިދޫ ކައުންސިލްގެ ރައީސް މުހައްމަދު އާމިރު ވިދާޅުވީ ކުދިން ސްކޫލަށް އައިސް ގޮސްވުމުގައި އެއްވެސް ހުރަހެއް ނޯންނާނެ ކަމަށެވެ. އެކަމާ ގުޅޭގޮތުން ސްކޫލުން ގޮއިދޫ ބެލެނިވެރިންނާވެސް ބައްދަލު ކުރި ކަމަށާއި ބެލެނިވެރިންގެވެސް އެއްވެސް ކަންބޮޑުވުމެއް ނެތް ކަމަށެވެ.\n"ކުދިން ސްކޫލަށް ގޮސް އައިސް ހަދާނީ ގައިޑްލައިން އާ އެއްގޮތަށް ރައްކާތެރިކަމުގެ ފިޔަވަޅު ތަކާއެކު، މާސްކު އަޅައިގެން ގައިދުރުކޮށް. ސްކޫލަށް ވަނުމުގެ ކުރިން ޓެމްޕަރޭޗާ ޗެކުކޮށް، އަތް ދޮވެ ހަދާނެ. ފެހެންދޫ ކުދިން ގޮއިދޫ އަށް ސްކޫލަށް އައިސްގެން އެއްވެސް ބިރުވެރިކަމެއް ނެތް. ކުދިން ސްކޫލަށް އަންނާތީ ކަންބޮޑުވުމެއްވެސް ނެތް،" އާމިރު ވިދާޅުވިއެވެ.\nއޭނާ ވިދާޅުވީ ފެހެންދޫ ކުދިންނާއެކު ބެލެނިވެރިންނަށް މިހާރު ގޮއިދޫއަށް ނުދެވޭނެ ކަމަށެވެ. އޭގެ ބަދަލުގައި ކުދިންބަލައި ގޮއިދޫ ސްކޫލުގެ ޓީޗަރަކު ފެހެންދޫ އަށް ދާނެ ކަމަށާއި ކުދިން ސްކޫލާއި ހަމައަށް ގެނެސް، ކުދިން ގޮވައިގެން އަލުން ފެހެންދޫއަށްވެސް ޓީޗަރަކު ދާނެ ކަމަށެވެ.\nފެހެންދޫ ކައުންސިލުންވެސް ބުނީ އެ ރަށުގެ ދަރިވަރުން ގޮއިދޫއަށް ސްކޫލަށް ދިޔުމަށް އެއްވެސް އުނދަގުލެއް، ދައްޗެއް ކުރިމަތި ނުވާ ކަމަށެވެ.\nއެޗްޕީއޭގެ ގައިޑްލައިން ބުނާގޮތުން އެހެން ނަމަވެސް އަސާސީ ހިދުމަތެއް ހޯދުމަށް ގެސްޓްހައުސް އޮޕަރޭޓްކުރާ ރަށްތަކުން، ގެސްޓްހައުސް އޮޕަރޭޓު ނުކުރާ ރަށަކަށް ދިޔަނަމަވެސް ކަރަންޓީނު ވާކަށް ނުޖެހޭނެއެވެ. އޭގެ ތެރޭގައި ސްކޫލަށް ދިޔުންވެސް ހިމެނެއެވެ.\nސައިކަލުގައި ރޯކޮށްލި ހާދިސާއާއެކު ޕްރިންސިޕަލް ފުރައިފި\nޖަޕާނު ސަރުކާރުގެ ފަރާތުން ނިލަންދޫ ސްކޫލަށް އެހީއެއް


Passenger terminal ge masakaiy dhanee plan aa ehgothah: MACL\nޕެސެންޖާ ޓާމިނަލްގެ މަސައްކަތް ދަނީ ޝެޑިއުލަށް: އެމްއޭސީއެލް\nސައޫދީ ބިންލާދީން ގްރޫޕަށް 300 މިލިއަން ޑޮލަރަށް ހަވާލު ކޮށްފައިވާ، އިންޓަނޭޝަނަލް އާ ޕެސެންޖަރު ޓާމިނަލް ޕްލޭނާ އެއްގޮތަށް ކުރިއަށްދާ ކަމަށް ވެލާނާ އިންޓަނޭޝަނަލް އެއާޕޯޓް (ވީއައިއޭ) އިން ބުނެފި އެވެ.\nވީއައިއޭ ތަރައްގީ ކުރަން ފަށާފައިވާ އެއް ބިލިއަން ޑޮލަރުގެ ބިޔަ މަޝްރޫއުގައި ހިމެނޭ ރަންވޭގެ މަސައްކަތުގައި ވަނީ ހަލުވި ކުރި އެރުން ތަކެއް ހޯދާފަ އެވެ. ނަމަވެސް އާ ޕެސެންޖަރު ޓާމިނަލްގެ މަސައްކަތް އުޅެނީ ލަސްކޮށް ކަމަށް ބައެއް ފަރާތްތަކުން އައީ ބުނަމުންނެވެ.\nނަމަވެސް، ވީއައިއޭ ހިންގާ، އެމްއޭސީލްގެ އޮފިޝަލަކު ބުރާސްފަތި ދުވަހު "އަވަސް" އަށް ވިދާޅުވީ އާ ޕެސެންޖަރު ޓާމިނަލް ވެސް ޕްލޭންކުރި ގޮތަށް، ޑިލޭއެއް ނެތި ކުރިއަށްދާ ކަމަށެވެ.\n"މިހާރު ޓެސްޓް ޕައިލް ޖަހަނީ. ދެން ފައުންޑޭޝަން ޕައިލްތައް ޖަހަން ފަށާނީ. ކުރިއަށް އެބަދޭ އެއްވެސް ޑިލޭއެއް ނެތި،" އެ އޮފިޝަލް ވިދާޅުވި އެވެ.\nޓާމިނަލްގައި 40 ޑީޕާޗާ ގޭޓް\nހައި އެކްސްޕްލޯސިވް ޑިޓެކްޝަން ސިސްޓަމް\nސަރުކާރުން ވީއައިއޭ ތަރައްގީ ކުރަމުން ގެންދަނީ މިހާރު އަހަރަކު 4.5 މިލިއަން މީހުންނަށް ހިދުމަތްދެވޭ އެއާޕޯޓު 7.5 މިލިއަން މީހުންނަށް ހިދުމަތް ދެވޭވަރުގެ ތަނަކަށް ހެދުމަށެވެ. އެއާޕޯޓުގައި އަޅާ އާ ރަންވޭގެ މަސައްކަތް ކުރަނީ ބެއިޖިން އާބަން ކޮންސްޓްރަކްޝަން ގްރޫޕް (ބީޔޫސީޖީ) އާ ހަވާލުކޮށްގެންނެވެ. އާ ރަންވޭ އަށް 400 މިލިއަން ޑޮލަރު ހޭދަވާނެ އެވެ. އަދި މީގެތެރެއިން 373 މިލިއަން ޑޮލަރު ފޯރުކޮށްދީފައިވަނީ ޗައިނާގެ ލޯނު އެހީގެ ދަށުންނެވެ. މި މަސައްކަތް ކުރަނީ ގަލްފް ކޮބްލާ ކުންފުނިންނެވެ. އާ ރަންވޭވެސް މިހާރު ވަނީ ތާރު އެޅުމުގެ މަސައްކަތް ފަށާނެ އެވެ. އެމްއޭސީއެލް އިން ބުނެފައިވާ ގޮތުގައި އެއާޕޯޓުގެ އާ ޕެސެންޖަރު ޓާމިނަލްގެ މައިގަނޑު މަސައްކަތްތައް އަންނަ އަހަރު ނިންމާލެވޭނެ އެވެ.


Bodu badhalakaa dhimaalah, ekamaku JSC adhives oi gothah?! | Mihaaru\nޖޭއެސްސީގެ މެމްބަރުންތަކެއް މަޖިލީހުގެ ކޮމެޓީއެއްގައި: އެ ކޮމިޝަން އެކުލެވޭ ގޮތަށް ބަދަލު ގެންނަން އެކި ފަރާތްތަކުން ވަނީ ގޮވާލާފައި -- ފޮޓޯ/މިހާރު\nބޮޑު ބަދަލާ ދިމާލަށް، އެކަމަކު ޖޭއެސްސީ އަދިވެސް އޮތް ގޮތަށް؟!\n04 ސެޕްޓެމްބަރ 2019 - 09:51 8 comments\nމިދުވަސްވަރު އެންމެންގެ ސަމާލުކަން ވެސް ހުއްޓިފައި އޮތް އެއް ކަމަކީ ޝަރުއީ ދާއިރާއަށް މިހާރު އަންނަ ބަދަލުތަކެވެ. ސުޕްރީމް ކޯޓުގެ ފަނޑިޔާރުންގެ ބެންޗުގެ އަދަދު އިތުރުކޮށް، އާ ބޭފުޅުން އައްޔަން ކުރުމާއި ބައެއް ބޭފުޅުން ވަކިކުރުމުގެ އިތުރުން ގާނޫނުތަކަށް ގެންނަން ޖެހޭ ބަދަލުތައް ގެނައުން ފަދަ ޝަރުއީ ދާއިރާއާ ގުޅޭ ގިނަ ކަންތައްތަކެއް އެކި މަރުހަލާތަކުގައި އަންނަނީ ހިންގަމުންނެވެ.\nއެކަމަކު ވިސްނާލަން ޖެހޭ ކަމެއް އެބަ އޮތެވެ. އެއީ އެ މަސައްކަތުގައި އެންމެ ބޮޑު ދައުރެއް އަދާ ކުރަން ޖެހޭ އަދި ޝަރުއީ ދާއިރާއާ ގުޅުން ހުރި އެންމެ ބޮޑު ޒިންމާ ހަވާލުވެފައި އޮތް ޖުޑީޝަލް ސާވިސް ކޮމިޝަން (ޖޭއެސްސީ) އެކުލެވޭ ގޮތެވެ.\nޖޭއެސްސީ އަކީ ދާދި ފަހަކާ ޖެހެންދެން އެތައް ބައެއްގެ ފާޑުކިޔުން އަބަދުވެސް އަމާޒުވަމުން އައި މުއައްސަސާއެއް ކަމަށް ވިޔަސް، އެ ކޮމިޝަންގެ މަސައްކަތްތަކަށް ކުއްލިއަކަށް ބަދަލުތަކެއް ވަނީ އައިސްފަ އެވެ. ފަނޑިޔާރުންނާ ގުޅޭ ގޮތުން ހުށަހެޅިފައި ޝަކުވާތައް އަވަހަށް ބަލަން ފެށުމާއި ކޯޓުތަކުގެ މައްސަލަތައް ނުނިމި އެތައް އަހަރެއް ހޭދަވާ ސަބަބު ހޯދައި، މައްސަލަތައް އަވަސް ކުރަން އަޅަން ޖެހޭ ފިޔަވަޅުތައް އެޅުމުގެ އިތުރުން ޖޭއެސްސީގެ މަސައްކަތްތައް ހާމަކުރަން ފެށުމަކީ އޭގެ މިސާލުތަކެވެ. އެކަމަކު އެ ބަދަލުތައް އެގޮތަށް ފެނުނަސް ޝަރުއީ ދާއިރާއަށް ގެންނަން ޖެހޭ އިސްލާހުތައް ގެނައުމުގައި ޖޭއެސްސީއަށް އަންނަން ޖެހޭ ބަދަލުތައް އެ ހިސާބުން ނިންމާލެވިދާނެތޯ މިއީ އުފެދޭ ސުވާލެކެވެ.\nޝަރުއީ ދާއިރާއާ މެދު އާންމުންގެ އިތުބާރު ގެއްލުމުގެ އެންމެ ބޮޑު އެއް ސަބަބަކީ ޖޭއެސްސީގެ ކަންކަން މިހާތަނަށް ހިނގަމުން އައި ގޮތް ކަމަށް ބުނުމުގެ ފުރުސަތު އެބަ އޮތެވެ. ފަނޑިޔާރުން އައްޔަން ކުރުމާއި މަގާމުގެ ކުރިއެރުން ދިނުމާއި ފަނޑިޔާރުންނާ ގުޅޭ މައްސަލަތައް ބެލުން ފަދަ ކަންކަމުގައި ޖޭއެސްސީގެ ނިންމުންތަކާ މެދު އަބަދުވެސް ފާޑުކިޔުން ބޮޑެވެ. އެހެން މިނިވަން މުއައްސަސާތަކަށް ވުރެ ޖޭއެސްސީއަށް އަމާޒުވާ ފާޑުކިޔުން ވަކިން ބޮޑުވާ ސަބަބަކީ އެ ކޮމިޝަން އެކުލެވިފައި އޮތް ގޮތެވެ.\nގާނޫނު އަސާސީ އޮތް ގޮތުން ޖޭއެސްސީ މިހާރު އެކުލެވިފައި އޮތީ ސުޕްރީމް ކޯޓުގެ ފަނޑިޔާރަކާއި ހައި ކޯޓުގެ ފަނޑިޔާރެއްގެ އިތުރުން ދަށު ކޯޓުތަކުގެ ފަނޑިޔާރުންގެ ތެރެއިން ފަނޑިޔާރަކާއި ރައްޔިތުންގެ މަޖިލީހުގެ ރައީސާއި މަޖިލީހުން ކަނޑައަޅާ މެމްބަރަކާއި ރައީސްގެ މެމްބަރަކާއި ބަންޑާރަ ނައިބާއި ސިވިލް ސާވިސް ކޮމިޝަންގެ ރައީސާއި އާންމުންގެ ތެރެއިން މަޖިލީހުން ކަނޑައަޅާ މެމްބަރެއް އަދި ވަކީލުންގެ ތެރެއިން ހޮވާ މެމްބަރެއްގެ މައްޗަށެވެ.\nމީގެ ތެރެއިން މަޖިލީހުގެ ރައީސާއި މަޖިލީހުން ކަނޑައަޅާ މެމްބަރާއި ސީއެސްސީގެ ރައީސްގެ އިތުރުން އާންމުންގެ ތެރެއިން ކަނޑައަޅާ މެމްބަރަކީ ސީދާ މަޖިލީހުގެ މެމްބަރުންގެ ވޯޓަކުން ކަނޑައަޅާ ބަޔަކަށް ވާތީ އެ މަގާމުތަކަށް އައްޔަން ކުރެވޭނީ އެއިރެއްގައި މަޖިލީހުގެ އަޣުލަބިއްޔަތު އޮންނަ ޕާޓީއަކުން ބޭނުންވާ ބައެކެވެ. ހަމަ އެހެންމެ، ބަންޑާރަ ނައިބާއި ރައީސްގެ މެމްބަރަކީ ރައީސް އައްޔަން ކުރައްވާ ދެ ބޭފުޅުންނެވެ.\nކުރުކޮށް ބުނާ ނަމަ، ޝަރުއީ ދާއިރާއާ ގުޅޭ އެންމެ މުހިންމު ޒިންމާ ހަވާލުކޮށްފައި އޮތް ޖޭއެސްސީގެ ބޮޑު އަޣުލަބިއްޔަތު އޮތީ ސިޔާސީ ގޮތުން އިންތިޚާބު ކުރާ ނުވަތަ އައްޔަންކުރާ މެމްބަރުންތަކެއްގެ މައްޗަށެވެ. އޭގެ ސަބަބުން ޖޭއެސްސީއަށް ސިޔާސީ ނުފޫޒު ވަނުމުގެ ފުރުސަތު އޮތް ކަމަށް ދައްކަމުންދާ ވާހަކައަށް ނިމުމެއް ނެތެވެ. ރާއްޖޭގެ އިތުރުން ބައިނަލްއަގްވާމީ ފަރާތްތަކުން ރާއްޖޭގެ ޝަރުއީ ނިޒާމާ ގުޅޭ ގޮތުން ނެރުނު ރިޕޯޓްތަކުގައި ވެސް އެކަން އޮތީ އެކި ފަހަރު މަތިން ފާހަގަކޮށްފަ އެވެ. އެހެންވެ، ޖޭއެސްސީ އެކުލެވޭ ގޮތް ބަދަލު ކުރަން ޖެހޭ ކަމާ މެދު ދެބަސްވެވޭކަށް ނެތެވެ.\nމަޖިލީހުގެ ޖަލްސާއެއް: ޖޭއެސްސީ ބަދަލުކުރުމުގެ މަސައްކަތެއް އަދި ނެތެ -- ފޮޓޯ/މަޖިލިސް\nޖޭއެސްސީގެ މަސްއޫލިއްޔަތުތަކުގެ ގޮތުގައި މިހާރު އޮތީ ފަނޑިޔާރުން އައްޔަން ކުރުމާއި ފަނޑިޔާރުންނާ ގުޅޭ މައްސަލަތައް ބަލައި ފިޔަވަޅު އެޅުން ކަމަށް ވިޔަސް، ޖޭއެސްސީގެ ގާނޫނަށް އިސްލާހު ގެންނަން ސަރުކާރުގެ ފަރާތުން ރައްޔިތުންގެ މަޖިލީހަށް ހުށަހަޅައި އިއްޔެ ތަސްދީގު ކުރެއްވި އިސްލާހާ އެކު ޝަރުއީ ދާއިރާގެ ހިންގުމުގެ ކަންކަން ވެސް އެ ކޮމިޝަންގެ ދަށަށް ބަދަލުވީ އެވެ. ސުޕްރީމް ކޯޓުގެ ދަށުން ހިންގަމުން އައި ޑިޕާޓްމެންޓް އޮފް ޖުޑީޝަލް އެޑްމިނިސްޓްރޭޝަން (ޑީޖޭއޭ) ވެސް އެ އިސްލާހާ އެކު، ޖޭއެސްސީގެ ދަށަށް ބަދަލުވެ، ޝަރުއީ ދާއިރާގެ އިދާރީ އަދި ހިންގުމުގެ ހުރިހާ ކަމެއް ވެސް އެ ކޮމިޝަނަށެވެ.\nމިވަރުން ނިމުނީކީއެއް ނޫނެވެ. ފަނޑިޔާރުންނާ މެދު ޖޭއެސްސީން އަޅާ ފިޔަވަޅުތަކާ މެދު ހިތްހަމަނުޖެހިގެން ކޯޓުތަކަށް ދެވޭ ގޮތަށް ކުރިން އޮތަސް، ގާނޫނު މިހާރު ބަަދަލުވި ގޮތުން، ޖޭއެސްސީން ފަނޑިޔާރަކާ މެދު އަޅާ ފިޔަވަޅެއް އިސްތިއުނާފް ކުރެވޭނީ އިސްތިއުނާފް މަޖިލީހެއްގައި އެކަންޏެވެ. އަދި އެ މަޖިލީހުން ނިންމާ ނިންމުމަކީ އެންމެ ފަހުގެ ނިންމުމެވެ.\nއެކަމަކު ޖޭއެސްސީން ފަނޑިޔާރަކާ ގުޅޭ ގޮތުން ބަލާ މައްސަލައެއް މައުޟޫއީ ގޮތުން އަލުން ބެލުމުގެ ބާރެއް ނުވަތަ ޖޭއެސްސީން އަޅާ ފިޔަވަޅު އެ ނޫން ގޮތަކަށް ބަދަލު ކުރުމުގެ ބާރެއް އިސްތިއުނާފް މަޖިލީހަކަށް ވެސް ނޯންނާނެ އެވެ.\nފަނޑިޔާރަކު ވަކިކުރަން ރައްޔިތުންގެ މަޖިލީހަށް ފޮނުވަން ޖޭއެސްސީން ނިންމާ ނިންމުންތައް ވެސް އެ އިސްލާހު އޮތް ގޮތުން އިސްތިއުނާފް މަޖިލީހަކަށް ނުބެލޭނެ އެވެ. މާނައަކީ އެ މަޖިލީހަށް ބެލޭނީ ފިޔަވަޅެއް އެޅުމުގެ ގޮތުން ފަނޑިޔާރަކަށް ނަސޭހަތް ދިނުމަށް ނުވަތަ މަގާމު ދަށް ކުރަން މުސާރަ ނުލިބޭ ގޮތަށް ސަސްޕެންޑް ކުރަން ނިންމާ ނިންމުންތައް އެކަނި ކަމެވެ. އަދި މައްސަލައެއް ބެލުމުގައި ފަނޑިޔާރަކާ މެދު ޖޭއެސްސީން ވަގުތީ ގޮތުން އަޅާ ފިޔަވަޅުތަކާއި ނިންމާ ނިންމުންތައް ވެސް އިސްތިއުނާފް މަޖިލީހަކަށް ނުބެލޭނެ ކަމަށް ގާނޫނަށް ގެނައި އިސްލާހުގައި ވެ އެވެ.\nއިސްތިއުނާފް މަޖިލިސް އެކުލެވިގެން ވަނީ ތިން މަރުހަލާގެ ކޯޓުތަކުގެ ތިން ފަނޑިޔާރެއްގެ މައްޗަށެވެ. އެ މަޖިލިސް އުފެއްދުމުގެ ބާރު ދީފައި އޮތީ ޗީފް ޖުޑީޝަލް އެޑްމިނިސްޓްރޭޓަރަށެވެ. އެކަމަކު ޖުޑީޝަލް އެޑްމިނިސްޓްރޭޓަރަކީ ވެސް މިހާރު ގާނޫނަށް ގެނައި ބަދަލު ބުނާ ގޮތުން، ޖޭއެސްސީން އައްޔަންކުރާ ބޭފުޅެކެވެ. އެހެންވެ، ފަނޑިޔާރުންގެ މައްސަލަތައް ބަލައި، ފިޔަވަޅު އެޅުމުގެ އިތުރުން މުޅި ޝަރުއީ ދާއިރާގެ ހިންގައި ބެލެހެއްޓުމަށް ބޮޑެތި ބާރުތަކަކާއި އިތުރު ޒިންމާތަކެއް ޖޭއެސްސީގެ ދަށަށް ދާއިރު، ޖޭއެސްސީ މިހާރު އެކުލެވިފައި އޮތް ގޮތަށް އަދިވެސް ބޭއްވުމަކީ މައްސަލައެކެވެ.\nޖޭއެސްސީ އެކުލެވޭ ގޮތަށް ބަދަލެއް ގެނެވެން އޮތީ ގާނޫނު އަސާސީއަށް އިސްލާހެއް ގެނެސްގެންނެވެ. މިިހާރު ރައްޔިތުންގެ މަޖިލީހުގެ ތިން ބައި ކުޅަ ދެ ބަޔަށް ވުރެ ބޮޑު އަޣުލަބިއްޔަތެއް ސަރުކާރަށް އޮތުމުން ގާނޫނު އަސާސީއަށް އިސްލާހެއް ގެންނަން ސަރުކާރަށް ނުވަތަ އެމްޑީޕީއަށް އެއްވެސް ހުރަހެއް ނެތެވެ. ކުރީގެ ސަރުކާރުގެ ދުވަސްވަރު އެކި ފަރާތްތަކަށް އަމާޒު ކޮށްގެން ގާނޫނު އަސާސީއަށް ގެނައި އިސްލާހުތައް އުވާލައި، ކުރިން އޮތް ގޮތަށް ބަދަލު ކުރުމަކީ އޭގެ މިސާލެކެވެ. އެހެންކަމުން ޖޭއެސްސީއަށް ބަދަލު ގެނައުން މި ލަސްވަނީ ކީއްވެގެންތޯ ސުވާލު އުފެދެ އެވެ.\nސަރުކާރުން ބުނެފައިވާ ގޮތުގައި ޖޭއެސްސީ އެކުލެވޭ ގޮތަށް ބަދަލު ގެންނާނީ ރާއްޖޭގެ ޝަރުއީ ދާއިރާއާ ގުޅޭ ގޮތުން ބޭރުގެ ފަރާތްތަކާ ގުޅިގެން ހަދަމުން އަންނަ ދިރާސާއަށް ފަހު އެވެ. އަދި އެ ދިރާސާއަށް ފަހު ޖޭއެސްސީ އެކުލެވޭ ގޮތް ބަދަލުކުރާނީ އެންމެންނަށް ވެސް ގަބޫލުކުރެވޭ ފަދަ ގޮތަކަށް ކަމަށް ސަރުކާރުން ބުނެފައިވެ އެވެ.\n"އެންމެ މުހިންމު ކަމަކީ މިކަން ރަނގަޅަށް ކުރުން. އެއީ ދިރާސާއެއް ކުރެވިގެން ނޫނިއްޔާ މިކަން ރަނގަޅަށް ކުރެވޭނެ ކަމަކަށް އަޅުގަނޑު ގަބޫލެއް ނުކުރަން. އެހެންވީމަ ދިރާސާގެ އަލީގައި ޖުޑީޝަލް ސާވިސްގެ ކޮމްޕޮޒިޝަނަށް ގެންނަން ޖެހޭ ބަދަލުތައް އަޅުގަނޑުމެން ގެންނާނަން،" ބަންޑާރަ ނައިބު އިބްރާހިމް ރިފްއަތު ދާދި ފަހުން ވިދާޅުވެފައިވެ އެވެ.\nގާނޫނީ ބޭފުޅުން ދެކެވަޑައިގަންނަވާ ގޮތުގައި ޖޭއެސްސީގެ މަސައްކަތްތަކަށް ބަދަލު އަޔަސް، އެ ކޮމިޝަން އެކުލެވޭ ގޮތް ބަދަލު ނުކުރާހާ ހިނދަކު އެ ކޮމިޝަނަށް އިތުބާރު ލިބޭނެ ގޮތެއް ނެތެވެ. އަދި އެންމެ ފުރަތަމަ ކަމަކަށް ކުރަން ޖެހޭނެ ކަމަކީ ގާނޫނު އަސާސީ އިސްލާހު ކޮށްގެން އެ ބަދަލެއް ގެނައުން ކަމަށް އެ ބޭފުޅުން ދެކެވަޑައިގަންނަވަ އެވެ.\n"އެއިރެއްގައި ސަރުކާރަށް ތާއީދުކުރާ ބަޔަކު ދެކޭނީ ޖޭއެސްސީން ކުރާ ކަންކަން ރަނގަޅޭ. އެކަމަކު އިދިކޮޅުގައި ތިބޭ ބަޔަކަށް އަބަދުވެސް އެކަންކަން ގޯސްވާނެ. އެހެން އަބަދުވެސް އެކަން މި ހިނގަނީ. އެކަމަކު ސިޔާސީ ބޭފުޅުން ޖޭއެސްސީގައި ތިބޭހާ ހިނދަކު އެ ކޮމިޝަނަށް އިތުބާރު ލިބޭނެ ގޮތެއް ނޯންނާނެ،" ނަން ނުޖަހާ ގޮތަށް ވާހަކަ ދެއްކެވި ވަކީލަކު ވިދާޅުވި އެވެ.\nޝަރުއީ ނިޒާމަށް އާންމުންގެ އިތުބާރު ހޯދަން ކުރަން ޖެހޭ އެންމެ މުހިންމު ކަމަކީ ޖޭއެސްސީ އެކުލެވޭ ގޮތް ބަދަލު ކުރުމެވެ. އެކި ފަރާތްތަކުން ކުރާ ތުހުމަތުތަކާއި ފާޑުކިޔުންތަކަށް ނިމުމެއް ގެނެވެން އޮތީ ވެސް އެ ބަދަލު ގެނެސްގެންނެވެ.\nއިތުރު ލިޔުންތައް ރައްޔިތުންގެ މަޖިލިސް ފަނޑިޔާރުން ޖުޑީޝަލް ސާވިސް ކޮމިޝަން ޖުޑީޝަރީ


އައްޑޫ ސިޓީ މީދޫ އަވަށުން ދިރިއުޅުމަށްޓަކައި ދޫކުރުމަށް ހަމަޖެހިފައިވާ 50 ބަންޑާރަ ގޯއްޗަށް އެދި ހުށަހެޅި ފޯމްތައް އިވެލުއޭޓްކޮށް ޕޮއިންޓް ދެވުނު ގޮތުގެ ދާއިމީ ލިސްޓު އާންމުކުރުން\nއައްޑޫސިޓީ ކައުންސިލްގެ އިދާރާގެ ނަންބަރު (IUL)426-AB/426/2019/255 (25 ޖުލައި 2019) އަދި (IUL)426-AB/426/2019/306 (29 އޮގަސްޓް 2019) އިޢުލާންތަކާ ގުޅިގެން މީދޫ އަވަށުން ދިރިއުޅުމަށްޓަކައި ދޫކުރުމަށް ހަމަޖެހިފައިވާ 50 ބަންޑާރަ ގޯއްޗަށް އެދި ހުށަހެޅި ފޯމްތައް އިވެލުއޭޓްކޮށް ޕޮއިންޓް ދެވުނު ގޮތުގެ ދާއިމީ ލިސްޓު މި އިޢުލާނާއެކު އާންމުކުރީމެވެ. މި ލިސްޓު ސަރުކާރުގެ ގެޒެޓުގައި އަދި ކައުންސިލްގެ ވެބްސައިޓް (http://adducity.gov.mv) ގައި ޝާއިޢުކުރެވިފައިވާނެއެވެ.\nމި ފަހަރު ދޫކުރުމަށް ހަމަޖެހިފައިވާ 50 ގޯތީގެ ތެރެއިން ފަހު4ގޯއްޗަށް ވާދަކުރަން އެއްވަރަކަށް ޕޮއިންޓް ލިބިފައިވާ ފަރާތްތަކުގެ މެދުގައި ގުރުއަތު ލައިގެން ގޯތި ލިބޭ4ފަރާތް ކަނޑައެޅުމަށްފަހު، ގޯތި ލިބޭ 50 ފަރާތުގެ ލިސްޓު އާންމުކުރެވޭނެއެވެ. އަދި ގޯއްޗެއް ލިބޭ މިންވަރަށް ދެމަފިރިންނަށް އެއްވަރަކަށް ޕޮއިންޓް ލިބިފައިވާނަމަ، ގޯތި ލިބޭނީ ދެމަފިރިން އެއްބަސްވާ ގޮތެއްގެ މަތިން އޭގެ ތެރެއިން އެއް ފަރާތަކަށެވެ. މި ކަމުގައި ދެމަފިރިންނަށް ވަކި ގޮތަކަށް އެއްބަސް ނުވެވިއްޖެނަމަ، ގޯތި ޙަވާލު ކުރާނެ ފަރާތެއް ކަނޑައެޅޭނީ ގުރުއަތު ލައިގެންނެވެ.\n25 ޝަޢުބާން 1442\nޕަބްލިޝްކުރި ގަޑި: 0814


Hanguraama nimunas IS ge hiyani fuheveyne?\nއައިއެސް އިން 2017 އާ ހަމައަށް ކޮންޓްރޯލް ކުރި ރައްގާ ސަރަހައްދު. -- ފޮޓޯ: ރޮއިޓާސް\nލޭއޮހޮރުވުމާއި ބިރުވެރިކަމުގެ ތެރޭގައި ސީރިއާގެ ބޮޑުބައެއް ކޮންޓްރޯލް ކުރި ދީނީ ހަރުކަށި ވިސްނުމުގެ ހަނގުރާމަވެރި ޖަމާއަތެއް ކަމުގައިވާ އިސްލާމިކް ސްޓޭޓް (އައިސް) ގެ މައްޗަށް ކާމިޔާބީ ލިބިފައިވާކަމަށް އެމެރިކާއިން ވާގިދޭ ސީރިއަން ޑިމޮކްރެޓިކް ފޯސަސް (އެސްޑީއެފް) އިން ވަނީ އިއުލާނުކޮށްފަ އެވެ.\nމީގެ ފަސް އަހަރު ކުރިން، އިސްލާމީ ދައުލަތެއް އިއުލާނުކޮށް ގާތްގަނޑަކަށް 88،000 އަކަ ކިލޯމީޓަރުގެ ސަރަހައްދެއްގައި އައިއެސް އިން ރަސްކަން ކުރި އެވެ. އެ ޖަމާއަތުގެ ހަރުކަށި ވިސްނުމުގެ ބިޔަ ހިޔަނި ސީރިއާގެ ހުޅަނގުން އިރާގުގެ އިރަށް ފެތުރިގެން ދިޔަ އެވެ. އެ މުއްދަތުގެ ތެރޭގައި ގާތްގަނޑަކަށް އަށް މިލިއަނަށް ވުރެ ގިނަ މީހުންގެ މައްޗަށް އައިއެސް އިން ވެރިކަންކުރި އިރު، ތެލާއި، ވައްކަން ކުރުމާއި މީހުން ރަހީނުކޮށްގެން އެތަކެއް ބިލިއަން ޑޮލަރުގެ އާމްދަނީ ހޯދި އެވެ.\nއައިއެސްގެ ދައުލަތް ނިމުމަކަށް ގެނެވުނަސް، ލޭއޮހޮރުވުމުގެ ތަޖުރިބާ ލިބިގެންތިބި ހަނގުރާމަވެރިންނާއެކު، އެ ޖަމާއަތުގެ ފިކުރު ފުހެލަން ދަތިވާނެ އެވެ.\nމިދިޔަ ފެބްރުއަރީ މަހު އެމެރިކާގެ މިލިޓަރީ ސެންޓްރަލް ކޮމާންޑުގެ ވެރިޔާ ޖެނެރަލް ޖޯސެފް ވޮޓެލް ވެސް ވަނީ އެ ކަންބޮޑުވުން ފާޅުކުރައްވައިފަ އެވެ. އޭނާ ވިދާޅުވި ގޮތުގައި، އެކި ސަރަހައްދުތަކުގައި ހާވިޔާވެފައިވާ ތިބި އައިއެސް ފިކުރުގެ ހަނގުރާމަވެރިންނާއި، އެ ޖަމާއަތުގެ ސަޕޯޓަރުންނަށް އިތުރަށް ފަރުވާތެރިވާންޖެހޭ ކަމަށެވެ. އަދި އައިއެސްއަށް ކުރަމުންދާ ޕްރެޝަރު ދަމަހައްޓަން ނާކާމިޔާބުވެއްޖެ ނަމަ، ހަ މަސް ދުވަހުގެ ތެރޭގައި އައިއެސް މޫތަކުން އެ ޖަމާއަތުގެ ކުރިތައް ސީރިއާގެ އެހެން ހިސާބެއްގައި ފެޅުމުގެ ފުރުސަތު ބޮޑުކަމަށް އެމެރިކާގެ ސްޓޭޓް ޑިޕާޓްމަންޓުން މިދިޔަ ޖެނުއަރީ މަހު އިންޒާރުދިނެވެ.\nއެ އިންޒާރުތަކާއި ގުޅިގެން، އެމެރިކާގެ ރައީސް ޑޮނަލްޑް ޓްރަމްޕް ވަނީ ސީރިއާގައި ހަރަކާތްތެރިވާ 2،000 އެއްހާ އެމެރިކާ ސިފައިން އަނބުރާ ނުގެނައުމަށް ނިންމަވައިފަ އެވެ.\nއައިއެސްއަށް ދެން ވާނީ ކިހިނެއް؟\nއިރާގު ސަރުކާރުން 2017 ވަނަ އަހަރު އައިއެސްގެ މައްޗަށް ކާމިޔާބީ އިއުލާނުކުރިއިރު، އެ ޖަމާއަތުގެ ސިއްރު ނެޓްވާކުތައް ގާއިމުކޮށް ނިންމާފައިވާކަމަށް މިދިޔަ ފެބްރުއަރީ މަހު އދ. ސެކިޔުރިޓީ ކައުންސިލަށް ހުށަހެޅުނު ރިޕޯޓެއްގައި ފާހަގަކޮށްފައިވެ އެވެ.\nއަދި އައިއެސްގެ ހިންގުން މީހުން މަދު ދުރު ސަރަހައްދުތަކަށް ބަދަލުކޮށްފައިވާކަމަށް ވެސް އެ ރިޕޯޓުގައި ބުނެފައިވެ އެވެ. އެ ގޮތުން، އައިއެސް ހަނގުރާމަވެރިން ވަނީ ޖަންގަލިތަކާއި، ފަރުބަދަތަކުގެ ތެރޭގައި ތިބެގެން، ކުއްލި ހަމަލާތައް ދިނުމަށް ރާވަން ފަށައިފަ އެވެ. އެ ހަމަލާތަކުގެ ބޭނުމަކީ، ސަރުކާރަށް ސަލަމާތީ ކަންކަން ކަށަވަރު ނުކުރެވޭކަން ދެއްކުމާއި، ގައުމު އަލުން ބިނާކުރުމަށް ހުރަސް އެޅުންކަމުގައި އެ ރިޕޯޓުގައި ބުނެފައިވެ އެވެ. އޭގެ ތެރޭގައި ސިޔާސީ އަދި ސަރުކާރުގެ އޮފިޝަލުން މެރުމާއި، ރަހީނު ކުރުމުގެ އިތުރުން، ދައުލަތުގެ މައި އިދާރާތަކަށް ހަމަލާދިނުން ހިމެނެ އެވެ.\nއައިއެސްގެ ލީޑަރު އަދިވެސް އަތެއް ނުވޭ.\nއިރާގުގައި އައިއެސް އިން ހަރަކާތްތެރިވާ އުސޫލުން ސީރިއާގައި ވެސް އެ ޖަމާއަތުގެ އެފަދަ ނެޓްވާކެއް ގާއިމުކުރުމުގެ ބިރު ބޮޑެވެ. އަދި މިހާރުވެސް އައިއެސް ހަނގުރާމަވެރިންގެ އަތުގައި ނުރައްކާތެރި ހަތިޔާރުތައް ހުރިއިރު، ކޮންމެ ވަގުތެއްގައި ވެސް ބޮމާއި ބަޑީގެ ހަމަލާތައް ދިނުމުގެ ގާބިލުކަން އަދިވެސް ލިބިގެންވާކަމަށް އެމެރިކާގެ ސްޓޭޓް ޑިޕާޓްމަންޓުން ބުނެފައިވެ އެވެ.\nހާއްސަކޮށް، އެ ޖަމާއަތުގެ ލީޑަރު އަބޫބަކުރު އަލް ބަޣްދާދީ ހައްޔަރުކުރެވި ނޫނީ މަރާލެވިފައިނުވުމަކީ، އެ ޖަމާއަތަށް ލިބޭނެ ކުރިއެރުމެކެވެ. އަދި އެ ޖަމާއަތަށް ބޭރުން ލިބޭ އެހީތަކާއެކު ނަގުދު ފައިސާގެ ގޮތުގައި 50 މިލިއަނާއި 300 މިލިއަނާއި ދެމެދުގެ އަދަދެއް ހުންނާނެކަމަށް ކަމާބެހޭ އިދާރާތަކުން ލަފާކުރެ އެވެ.\nބާކީތިބީ ކިތައް ހަނގުރާމަވެރިން؟\nއދ. އަންދާޒާކުރާ ގޮތުގައި، އިރާގާއި ސީރިއާގައި އަދިވެސް އައިއެސްގެ 18،000 އެއްހާ ހަނގުރާމަވެރިން ހަރަކާތްތެރިވެ އެވެ. އޭގެ ތެރޭގައި ބޭރުގެ އެކި ގައުމުތަކުގެ 3،000 އެއްހާ މީހުންވެސް ހިމެނެ އެވެ. އައިއެސް ބަލިކުރުމަށް އުފެއްދި ދުނިޔޭގެ ކޯލިޝަނުންވެސް އެ އަދަދުތަކަށް އިއްތިފާގުވެ އެވެ. އެ ކޯލިޝަނުން ގަބޫލުކުރާ ގޮތުގައި، އައިއެސްގައި މިހާރު ބާކީތިބި ހަނގުރާމަވެރިން ތިބީ އެކި ސަރަހައްދުތަކުގައި ގާއިމުކޮށްފައިވާ ސްލީޕާ ސެލްސްތަކުގަ އެވެ.\nއެތަކެއް ހާސް ބައެއްގެ މަރު!\nއައިއެސް އާ ދެކޮޅަށް ކުރި ހަނގުރާމާގައި މަރުވި މީހުންގެ ސީދާ އަދަދު ސާފެއްނުވެ އެވެ. ޔޫކޭ އިން ހަރަކާތްތެރިވާ އަމިއްލަ ޖަމާއަތެއް ކަމުގައި ސީރިއަން އޮބްޒަވޭޓަރީ ފޮ ހިއުމަން ރައިޓްސް އިން ލަފާކުރާ ގޮތުގައި، 2011 ވަނަ ސީރިއާގައި ދާހިލީ ހަނގުރާމަ ފެށުނު ފަހުން 371،000 މީހުން ވަނީ މަރުވެފަ އެވެ. އޭގެ ތެރޭގައި 112،000 އަށް ވުރެ ގިނަ އާންމު ރައްޔިތުން ހިމެނެ އެވެ.\nހަނގުރާމައިގެ ތެރޭގައި މަރުވި މީހުންގެ އިތުރުން، 6.6 މިލިއަން މީހުން ސީރިއާގައި ގެދޮރު ގެއްލިފައިވާއިރު، އިތުރު 5.6 މިލިއަން މީހުން ވަނީ އެހެން ގައުމުތަކަށް ހިޖުރަކޮށްފަ އެވެ. އޭގެ ތެރެއިން 3.5 މިލިއަން މީހުން ތުރުކީން ހިމާޔަތް ހޯދާފައިވާއިރު، ލެބަނާނުގައި އެއް މިލިއަން އަދި ޖޯޑަންގައި 700،000 ސީރިއާ ރެފިއުޖީން ތިބި ކަމަށް ތަފާސް ހިސާބުތަކުން ދައްކަ އެވެ.


ކީރިތި ޤުރުއާނާއި ބެހޭ ގައުމީ މަރުކަޒުގެ ފުވައްމުލައް ގޮފިން ހިންގާ ކޯސްތަކުގައި ބައިވެރިވުމުގެ ފުރުސަތު ހުޅުވާލައިފި - AO News\nކީރިތި ޤުރުއާނާއި ބެހޭ ގައުމީ މަރުކަޒުގެ ފުވައްމުލައް ގޮފިން ހިންގާ ކޯސްތަކުގައި ބައިވެރިވުމުގެ ފުރުސަތު ހުޅުވާލައިފި\nކީރިތި ޤުރުއާނާއި ބެހޭ ގައުމީ މަރުކަޒުގެ ފުވައްމުލައް ސިޓީގެ ގޮފިން މި އަހަރުގެ ފުރަތަމަ ސެމިސްޓާގައި ހިންގާނެ ކޯސްތައް އިއުލާންކޮށް، މި ކޯސްތަކުގައި ބައިވެރިވުމުގެ ފުރުސަތު ހުޅުވާލައިފިއެވެ.\nމި ގޮތުން މި އަހަރުގެ ފުރަތަމަ ސެމިސްޓާގައި ޤިރާޢަތު ސެޓްފިކެޓް 1 ގެ ކޯހެއް ހިންގުމަށް ނިންމާފައިވާއިރު މިއީ 8 ހަފްތާގެ މުއްދަތައް ކުރިއަށް ގެންދާ ކޯހެކެވެ. މި ކޯހުގައި 30 ބައިވެރިންނަށް ޖާގަ ދިނުމަށް ހަމަޖެހިފައިވާއިރު އުމުރުން 16 އަހަރު ފުރިފައިވުމާއެކު، ގްރޭޑް7 ނިންމާފައިވާ ކޮންމެ މީހަކަށްވެސް ބައިވެރިވުމުގެ ފުރުސަތު ވަނީ ހުޅުވާލާފައެވެ. މި ކޯހަށް ބައިވެރިން ނެގުމުގައި އެ މަރުކަޒުން ކުރިއަށް ގެންދާ ބަސްދީގަތުމުން ފާސްވާންޖެހެއެވެ.\nޤިރާޢަތު ސެޓްފިކެޓް2 ގެ ކޯހަށް ކުރިމަތިލުމުގެ ޝަރުތުތަކުގެ ތެރޭގައި ސެޓްފިކެޓް1 ހަދާ ފާސްވެފައިވުމާއެކު އެ މަރުކަޒުން ކުރިއަށް ގެންދާ ބަސްދީގަތުމުން ފާސްވުން ހިމެނެއެވެ. އެއް ސެމިސްޓާ އަށް ކުރިއަށް ގެންދާ މި ކޯހުގައިވެސް 30 ބައިވެރިންނަށް ޖާގަ ދިނުމަށް ހަމަޖެހިފައިވާއިރު ޤިރާޢަތު ސެޓްފިކެޓް3 ގެ ކޯހުގައިވެސް 30 ބައިވެރިންނަށް ޖާގަ ދިނުމަށް ވަނީ ހަމަޖެހިފައެވެ. ދެ ސެމިސްޓާ އަކަށް ބަހާލައިގެން ކުރިއަށް ގެންދާ މި ކޯހުގައި ބައިވެރިވުމަށް ޤިރާޢަތު ސެޓްފިކެޓް2 ހަދާފައިވުމާއެކު މި ކޯހުން ފާސްވުން ހިމެނެއެވެ.\nމީގެ އިތުރުން އެ މަރުކަޒުން ކުރިއަށް ގެންދިއުމަށް ހަމަޖެހިފައިވާ ޤާރީކަމުގެ އެޑްވާންސ ސެޓްފިކެޓްގައި ބައިވެރިވުމުގެ ފުރުސަތު ވެސް ވަނީ ހުޅުވާލާފައެވެ. 30 ބައިވެރިންނާއެކު ކުރިއަށް ގެންދިއުމަށް ހަމަޖެހިފައިވާ މި ކޯހުގެ ޝަރުތުތަކުގެ ތެރޭގައި ޤިރާޢަތު ސެޓްފިކެޓް3 ހަދާފައިވުމާއެކު މި ކޯހުން ފާސްވުން ހިމެނެއެވެ.\nމި ކޯސްތަކުގައި ބައިވެރިވުމަށް ޝައުގުވެރިވާ ފަރާތްތަކަށް މި މަހުގެ 13 ވަނަ ދުވަހުން ފެށިގެން 28 ވަނަ ދުވަހާއި ހަމައަށް ކުރިމަތިލުމުގެ ފުރުސަތު ވަނީ ހުޅުވާލާފައެވެ.\nކީރިތި ޤުރުއާނާބެހޭ މަރުކަޒުފުވައްމުލައް ސިޓީ ކައުންސިލް\nކީރިތި ޤުރުއާން ކިޔެވުމުގެ 34 ވަނަ ޤައުމީ މުބާރާތުގައި ރައީސް ދެއްވާ ޚާއްސަ އިނާމު ޙަވާލުކޮށްފި\nފުވައްމުލައް ސިޓީގެ ބަނދަރު ބެލެހެއްޓުމާއި ބެހޭ ޤަވައިދު އާންމުކޮށްފި\nފުވައްމުލައް ސިޓީ ކައުންސިލަރުން، ރަސްމީ ދަތުރެއްގައި މާލެ ސިޓީއަށް!


17 ޖަނަވަރީ 2022 - 06:38 0\nރައީސް ޔާމީން އާންމު ބައްދަލުވުމެއްގެ ތެރެއިން: ވިދާޅުވެފައި ވަނީ އިންޑިއާ އައުޓް ކެމްޕެއިނަކީ އެމަނިކުފާނު އިސްވެ ހުންނަވާ ކުރާ ކެމްޕެއިނެއް ކަމަށް -- ފޮޓޯ: މުހައްމަދު ޝާބިން/އަދަދު\nކުރީގެ ރައީސް އަބްދުﷲ ޔާމީން އިސްވެ ހުންނަވައި ހިންގާ "އިންޑިއާ އައުޓް" ކެމްޕެއިނުގެ ތެރެއިން ބިދޭސީ ޓީޗަރުންނަށް ޓާގެޓު ކުރާ ކަމަށް ބުނެ އެކަން ނުކުރުމަށް ސަރުކާރުން ވަރުގަދަ އިންޒާރުތަކެއް ދިނީ އިއްޔެ އެވެ.\nއެޑިއުކޭޝަން މިނިސްޓްރީގެ ފަރާތުން ނެރުނު ބަޔާނެއްގައި ބުނެފައި އޮތީ ށ. ފުނަދޫ ސްކޫލުގައި އިންޑިއާ އައުޓް ލިޔުނީ "ގޭގޭގެ ފާރުތަކުގައި އެ އިބާރާތް ލިޔަންވެއްޖެ ކަމަށް" ރައީސް ޔާމީން ވިދާޅުވި ފަހުން ކަމަށެވެ.\nއިންޑިއާ އައުޓް ކެމްޕެއިނަކީ ދިވެހިރާއްޖޭގައި ތިބި އިންޑިއާ ސިފައިން މި ގައުމުން ފޭބުމަށް ގޮވާލާ ކުރަމުން އަންނަ ކެމްޕެއިނެކެވެ. ނަމަވެސް އެޑިއުކޭޝަން މިނިސްޓްރީން ބުނީ ސްކޫލުގެ ފާރުގައި އިންޑިއާ އައުޓް ލިޔުމުން "ސީދާ ޓާގެޓް ކުރެވެނީ މިތަންތަނުގައި މަސައްކަތް ކުރާ އިންޑިއާ ރައްޔިތުންނަށް" ކަމަށެވެ.\n"އަދި އެ ފަރާތްތަކަށް އެތަންތަނުގައި ރައްކާތެރިކަން ކަށަވަރުކޮށްދިނުމަށް އެ ފަރާތްތަކުން ސްކޫލުތަކުގައި އެދެމުންދޭ،" ސަރުކާރުން ބުނެފައިވެ އެވެ.\nސްކޫލެއްގެ ފާރުގައި އިންޑިއާ އައުޓް ލިޔެފައި: އެއީ ސީދާ އެތަންތަނުގައި މަސައްކަތް ކުރާ އިންޑިއާގެ ރައްޔިތުންނަށް ޓާގެޓް ކުރުން ކަމަށް ސަރުކާރުން ބުނޭ -- ފޮޓޯ: ސޯޝަލް މީޑިއާ\nސްކޫލްތަކުގައި އިންޑިއާ އައުޓް ލިޔުމާއި އެ ކެމްޕެއިނުގެ ބެނާތައް ސްކޫލް ހިމެނޭ ސަރަހައްދުތަކުގައި ހަރުކުރުމަކީ "ސިޔާސީ މަންފާއަށް ހިންގާ މިބާވަތުގެ ދަށުދަރަޖައިގެ އަމަލުތަކެއް" ކަމަށް ވެސް ސަރުކާރުން ސިފަ ކުރި އެވެ.\nއޭގެ އިތުރުން، ރާއްޖޭގައި މަސައްކަތް ކުރާ ބައެއް ބިދޭސީ ޓީޗަރުންނަށް އިންޒާރުތަކެއް ދިން މައްސަލަ މިހާރު ފުލުހުންނަށް ހުށަހަޅާފައިވާ ކަމަށް އެޑިއުކޭޝަން މިނިސްޓްރީގެ ޕާމަނެންޓް ސެކްރެޓަރީ އަހުމަދު އަލީ މި ނޫހާ ވާހަކަ ދައްކަވަމުން ވިދާޅުވި އެވެ.\nކޮމިއުނިޓީ ސާވިސްގެ އުސޫލުން އަދަބު ދިނުމަށް ފަށާފައި ވަނީ އިއްޔެ އެވެ. ކޮމިއުނިޓީ ސާވިސްގެ އުސޫލުން އަދަބު ދޭން ފެށުމުން ރާއްޖޭގެ ޖަލުތަކުގައި ތޮއްޖެހުމުގެ މައްސަލައަށް ކޮންމެވެސް ވަރެއްގެ ހައްކެއް ލިބިގެންދާނެ އެވެ. ކޮމިއުނިޓީ ސާވިސްގެ ތަންފީޒީ އިދާރާއަކީ ވެސް ކަރެކްޝަންސް އެވެ.\nއޭސީސީގެ މެމްބަރުކަމަށް ކުރިމަތިލުމުގެ ފުރުސަތު މި މަހުގެ ނިޔަލަށް ރައީސުލްޖުމްހޫރިއްޔާގެ އޮފީހަށް އިތުރު ކުރީ އިއްޔެ އެވެ. މިވަގުތު އޭސީސީގައި އެއްވެސް މެމްބަރަކު ނެތެވެ. އޭސީސީ ގާނޫނީ ހުސްކަމެއްގެ ތެރެއަށް ގޮސްފައިވާ ކަމަށް ބުނެ މަދަނީ ޖަމިއްޔާތަކުން އަންނަނީ ކަންބޮޑުވުން ފާޅު ކުރަމުންނެވެ.\nދެ ވަނަ ޓާމްގެ ކިޔެވުނުން މުޅި ރާއްޖޭގެ ހުރިހާ ސްކޫލެއްގައި ފެށީ އިއްޔެ އެވެ. ދެ ވަނަ ޓާމްގެ ކިޔެވުން ފަށާފައި މި ވަނީ 21 ދުވަހުގެ ބަންދަކަށްފަހު އެވެ. ކިޔެވުން ފެށިއިރު ކޮވިޑް-19 ފެތުރޭތީ ސަރުކާރުން ވަނީ ހާއްސަ ފިޔަވަޅުތަކެއް އަޅައިފަ އެވެ.\nއެންޓި ކޮރަޕްޝަން ކޮމިޝަނުގައި އެއްވެސް މެމްބަރަކު މިވަގުތު ނެތުމުން އެސޯސިއޭޝަން ފޯ ޑިމޮކްރަސީގެ ފަރާތުން އެކަމާ ކަންބޮޑުވުން ފާޅުކޮށް ނެރުނު ބަޔާނެއްގައި ބުނެފައި ވަނީ:\n"ކޮމިޝަނަށް ވަގުތީ މެމްބަރުން އައްޔަންކޮށްގެން ނަމަވެސް މެމްބަރުން އައްޔަންކުރާ އިޖްރާތު އިސްލާހުކޮށްގެން ނަމަވެސް އެ މުއައްސަސާގެ ވާޖިބުތައް މެދުކެނޑުމެއް ނެތި އަދާކުރެވެން ޖެހޭނެ. އޭސީސީ ގާނޫނީ ހުސްކަމެއްގެ ތެރޭގައި އޮތުމަކީ ދިވެހި ދައުލަތެއް އޮވެ، ސަރުކާރެއް އޮވެ، ރައްޔިތުންނަށް ވެވޭ ބޮޑު އިހުމާލެއް."\nދަރިވަރަކު ސްކޫލަށް ވެއްދުމުގެ ކުރިން ޓީޗަރަކު އެ ކުއްޖާގެ ހުން ހުރިތޯ ބަލަނީ: ސްކޫލްތަކުގައި ކޮވިޑް ފެތުރުން ކޮންޓްރޯލް ކުރަން ހާއްސަ ފިޔަވަޅުތަކެއް ސަރުކާރުން ވަނީ އަޅައިފަ -- ފޮޓޯ: މުހައްމަދު ޝާބިން/އަދަދު\n"ދަ މޮސްކްސް އިން ދަ މޯލްޑިވް އައިލެންޑްސް: އަ ޕްރިލިމިނަރީ ހިސްޓޮރިކަލް ސާވޭ"\nއެއީ ދިވެހިރާއްޖޭގެ މިސްކިތްތަކާ ބެހޭ ގޮތުން އެންޑްރޫ ޑީ.ޑަބްލިއު ފޯބްސް މީގެ 43 އަހަރު ކުރިން 1979 ގައި ޝާއިއު ކުރި ދިރާސާއެކެވެ.\nއެ ދިރާސާގައި ރާއްޖޭގެ ތާރީހާއި މިސްކިތްތަކުގެ ތާރީހާއި މިސްކިތްތަކުގައި ލިޔެފައިވާ ލިޔުންތައް ދިރާސާކޮށްފައިވެ އެވެ. ބައެއް މިސްކިތްތަކުގެ ޑިޒައިން ވެސް އެ ދިރާސާގައި ކުރަހާފައިވެ އެވެ. އަދި ރާއްޖޭގެ މީހުން ބުދައް އަޅުކަން ކުރި ޒަމާނުގައި ހަދާފައި ހުރި ބައެއް އިމާރާތްތައް ވެސް އެ ކަރުދާހުގައި ދިރާސާކޮށްފައިވެ އެވެ.


Lockdown ah fahu Bajaj ge role ah Gaurav? – Iru\nލޮކްޑައުންއަށް ފަހު ބަޖާޖުގެ ރޯލަށް ގޯރަވް؟\nޝާޝާ· 18 ޖޫން 2020\nއިންޑިއާގައި އޮތް ލޮކްޑައުންގެ ސަބަބުން ޓީވީ ސިލްސިލާތަކުގެ ޝޫޓިންގ މެދުކެނޑިފައި އޮއްވައި، ސްޓާ ޕްލަސް އިން ގެނެސްދޭ “ކަސޯޓީ ޒިންދަކީ ކޭ” ގައި ބަޖާޖުގެ ރޯލު ކުޅެމުން އައި ކަރަން ސިންގް ގްރޯވާ އެ ރޯލު ދެން ނުކުޅޭނެ ކަމަށް ނިންމުމުން، އެ ރޯލު ދެން ދޭނީ ކޮން އެކްޓަރަކައްތޯ ވަނީ ސުވާލު އުފެދިފައެވެ. އަދި މި ސުވާލުގެ ޖަވާބު މިހާރު ވަނީ ކޮންމެވެސް ވަރަކަށް ސާފުވެފައެވެ.\nއެގޮތުން، އިންޑިއާގެ މީޑިއާތަކުން ރިޕޯޓުކުރާ ގޮތުގައި، ބަޖާޖުގެ ރޯލަށް ގޯރަވް ޗޯޕްރާ ނެގުމަށް އެ ސިލްސިލާ އުފައްދާ ފަރާތްތަކުން އަންނަނީ މިހާރު ވާހަކަ ދައްކަމުންނެވެ. ގޯރަވް އަކީ ވަރަށް ގިނަ ޓީވީ ސިލްސިލާތަކެއްގައި މަސައްކަތްކޮށްފައިވާ އެކްޓަރެކެވެ. އެގޮތުން އެންމެފަހުން ގޯރަވް ފެނިފައިވަނީ ސްޓާޕްލަސްގެ “ސަންޖީވާނީ” އިންނެވެ.\n“ކަސޯޓީ” ގެ އެންމެ ނުފޫޒުގަދަ އެއް ރޯލު ކަމަށްވާ ބަޖާޖު، ކަރަން ސިންގް ގްރޯވާ ދައްކުވައިދިން ގޮތް ބެލުންތެރިންނަށް ވަނީ ވަރަށް ކަމުގޮސްފައެވެ. އަދި އޭނާ އެ ޝޯއިން ވަކިވާން އުޅޭކަމަށް އަޑުފެތުރުމުން، ޝޯގެ ފޭނުންނަށް ލިބުނީ ހިތާމައެކެވެ. އެއާއެކު، ކަރަން އެ ޝޯގައި ދެމިހުރުމަށް އެދި ޝޯގެ ޕްރޮޑިއުސަރުން ވެސް ވަނީ އޭނާއާ ވާހަކަ ދައްކާފައެވެ. ނަމަވެސް ކަރަންގެ ނިންމުމަކީ، ކޮރޯނާވައިރަސް ގެ ބިރާ ހެދި މަސައްކަތަށް ނުނިކުތުމެވެ. އެހެންކަމުން، “ކަސޯޓީ” އަށް އާ ބަޖާޖެއް ހޯދުމުގެ މަސައްކަތް މިހާރު ވަނީ ފަށާފައެވެ


Tottenham In Champions League Ge Ummeedhu Aaakoffi, Arsenal Pressure Ah! - Vaguthu\nއާސެނަލް ބަލިކޮށް ޓޮޓެންހަމުން ޗެމްޕިއަންސް ލީގުގެ އުއްމީދު އާކޮށްފި\nއިނގިރޭސި ޕްރިމިއަ ލީގުގައި ރޭ އަމިއްލަ ދަނޑުގައި އާސެނަލް ބަލިކޮށް އަންނަ ސީޒަނުގެ ޗެމްޕިއަންސް ލީގުގެ ޖާގައެއް ހޯދުމުގެ އުއްމީދު ޓޮޓެންހަމުން އާކޮށްފިއެވެ.\nޓޮޓެންހަމުން ރޭގެ މެޗު ކާމިޔާބުކުރީ 3-0 އިންނެވެ. މި މެޗުން މޮޅުވެގެން ޗެމްޕިއަންސް ލީގަށް ކޮލިފައިވުމުގެ ފުރުސަތު އާސެނަލް އަށް އޮތެވެ. އެހެންނަމަވެސް މި ނަތީޖާއާއެކު އެ ޓީމަށް ވަނީ ޕްރެޝަރު ބޮޑުވެފައެވެ. ލީގުގައި ދެ ޓީމަށްވެސް ބާކީ ދެ މެޗު އޮތްއިރު އާސެނަލް އަށް އަދިވެސް އަމިއްލަ ބާރުގައި ގަދަ ހަތަރެއްގައި ނިންމާލުމުގެ ފުރުސަތު އެބައޮތެވެ. އާސެނަލް އޮތީ ޓޮޓެންހަމަށްވުރެ އިތުރަށް ދެ ޕޮއިންޓް ހޯދައިގެން މުޅިއެކު 66 ޕޮއިންޓާއެކު ހަތަރު ވަނަގައިގައެވެ. ބާކީ އޮތް ދެ މެޗުން މޮޅުވެގެން ޓޮޓެންހަމުން ނެރޭ ނަތީޖާތަކަށް ބުރަނުވެ އާސެނަލް އަށް ގަދަ ހަތަރެއްގައި ނިންމާލެވޭނެ އެވެ.\nރޭގެ މެޗުގައި ޓޮޓެންހަމުން އާސެނަލް ކޮޅަށް ޖެހި ފުރަތަމަ ގޯލް މެޗުގެ 22 ވަނަ މިނެޓުގައި ޕެނަލްޓީ އަކުން ޖެހީ ކެޕްޓަން ހެރީ ކޭން އެވެ. މިއީ ޓޮޓެންހަމްގެ ސޮން ހިއުން މިން އަށް އާސެނަލްގެ ޑިފެންޑަރު ސެޑްރިކް ސޯރެސް ކުރި ފައުލަކާ ގުޅިގެން ދިން ޕެނަލްޓީ އެކެވެ.\nމެޗުގައި އާސެނަލް އިތުރަށް އަޑިއަޅާލީ 33 ވަނަ މިނެޓުގައި އެ ޓީމުގެ ޑިފެންޑަރު ރޮބް ހޯލްޑިންގް އަށް ރެފްރީ ދެވަނަ ރީނދޫ ކާޑާއެކު ރަތް ކާޑު ދެއްކުމުންނެވެ. މެޗުގެ 37 ވަނަ މިނެޓުގައި ޓޮޓެންހަމުން ވަނީ އެއް ކުޅުންތެރިއަކު މަދުން ކުޅެމުންދިޔަ އާސެނަލް ކޮޅަށް އިތުރު ގޯލެއް ޖަހައި ލީޑު ފުޅާކޮށްފައެވެ. މި ގޯލް ވެސް ޖެހީ ކޭން އެވެ.\nޓޮޓެންހަމްގެ ތިންވަނަ ގޯލް މެޗުގެ ދެވަނަ ހާފުގެ ދެވަނަ މިނެޓުގައި ޖެހީ މިސީޒަނުގައި ތަފާތު މޮޅު ކުޅުމެއް ދައްކަމުން އަންނަ ސޮން އެވެ. މިއީ ސޮން ލީގުގައި ޖެހި 21 ވަނަ ގޯލެވެ. ރަން ބޫޓަށް ސޮން ވާދަކުރަމުން އަންނައިރު އޭނާ އަށް ވުރެ ކުރީގައި އޮތީ 22 ގޯލާއެކު ލިވަޕޫލްގެ މިސްރު ފޯވަޑް މުހައްމަދު ސަލާހު އެވެ.\nއާސެނަލް އަށް ދެން ލީގުގައި އޮތީ ނިއުކާސަލް ޔުނައިޓެޑާއި އެވަޓަންއާ ދެކޮޅަށް ކުޅޭ މެޗުތަކެވެ. ޓޮޓެންހަމަށް ބާކީ އޮތީ ބާންލީއާ ކުޅޭ މެޗާއި ނޯވިޗް ސިޓީއާ ބައްދަލުކުރާ މެޗެވެ.\nތަފާތު ބޮޑުކޮށް ނޯވިޗް އަތުން މޮޅުވެ ޓޮޓެންހަމް ޗެމްޕިއަންސް ލީގަށް\nނިއުކާސަލް އިން ބޮޑު މޮޅަކާއެކު އާސެނަލް މާޔޫސްކޮށްލައިފި\nމެއި 13, 2022 08:52\n37 ވަނަ މެޗު ނިމުނީމަ އެއްޗެއް ބުނަން އެނގޭނީ.


Rape Ge Thuhumathah Jumayyil Ge Comment Eh Nei - Vaguthu\nރާއްޖޭގެ ފިލްމީ ފިލްމީ ތަރި އަދި ކުޑަ ދުވަސްކޮޅެއްގެ ތެރޭގައި އެތައް ބައެއްގެ މަގުބޫލުކަން ހޯދި ޖުމައްޔިލް ނިމާލް، އޭނާގެ ދެބައިންގެ ދެ ދަރި އަންހެން ކޮއްކޮ ރޭޕް ކުރި ކަމަށް ބުނާ މައްސަލައިގައި އެއްވެސް ކޮމެންޓެއް ކުރަން ބޭނުމެއް ނުވިއެވެ.\nމި ތުހުމަތާ ގުޅިގެން މީސްމީޑިއާގައި އޭނާ އަށް އަމާޒުވަމުން އަންނަ ފާޑުކިޔުންތަކަށް މިހާތަނަށް އައިއިރު ޖަވާބުދާރީވެފައެއް ނުވެއެވެ.\nޖުމައްޔިލްއާ މެދުގައި މިވަރުގެ ބޮޑު ތުހުމަތެއް މިއައީ ރާއްޖޭގައި އުޅޭ ކެންޔާ އަންހެނަކަށް ޖިންސީ ގޯނާކުރި މައްސަލައެއް ހޫނުވެ، ރޭޕް ކުރާ މީހުންނަށް ދެކޮޅަށް އަޑު އުފުލަމުން އަންނަ ދުވަސްވަރެއްގައެވެ. ޒަހޫ ނަމުގައި ޓުވިޓާގައި ހިޔާލު ފާޅުކުރި ޒުވާނާ ވަނީ މީގެ ހަތަރު އަހަރެއްހާ ދުވަސް ކުރިން ޖުމައްޔިލްގެ ފަރާތުން ލިބުނު ކަމަށް އަނިޔާގެ ވާހަކަތައް ވަރަށް ތަފްސީލްކޮށްދީފައެވެ.\nއަދި އެކަމުގައި އިންސާފު ހޯދަން ހިނގަން ޖެހުނު ކޮންމެ މަގަކުން ހިނގަން އެ ޒުވާނާ ހުރީ ތައްޔާރަށެވެ.\nޖުމައްޔިލަށް ތުހުމަތުކޮށް އަންހެން މީހާ ކުރި ޓުވީޓުތަކާ ގުޅިގެން ޕްރޮސެކިއުޓަ ޖެނެރަލް ހުސެއިން ޝަމީމް ވިދާޅުވީ އެ މައްސަލަ އަށް ވެފައި އޮތް ގޮތް ބައްލަވައި އޭގެ ތަފުސީލު އޮޅުންފިލުއްވައި އެއްވެސް އެހީތެރިކަމެއް ވެދެވެން އޮތްތޯ ބައްލަވާނެ ކަމަށެވެ.\nޖުމައްޔިލްގެ ކާމިޔާބު ފިލްމުތަކުގެ ތެރޭގައި "ވާށޭމަށާ އެކީ" އާއި "މީ ލޯތްބަކީ" އާއި "ގޮއްރާޅު" އަދި "މާމުއި" ފަދަ ފިލްމުތައް ހިމެނެއެވެ. ޖުމައްޔިލް ނިމާލަކީ ޑާކްރެއިން އިންޓަޓައިންމަންޓްގެ އެންމެ މުހިންމު އެއް ބައިވެރިޔާއެވެ. އެކަމަކު، ޑާކްރެއިން އިން ވަނީ ޖުމައްޔިލްގެ މައްޗަށް ރޭޕްގެ ތުހުމަތު ކުރެވިފައި ވާތީ، އެ ތަނުން ނެރޭ ފިލްމުތަކުގައި ބައިވެރި ނުކުރަން ނިންމައިފައެވެ.\nޖުމައްޔިލްގެ މައްޗަށް މިހާ ބޮޑު ތުހުމަތެއް މިއައީ ފިލްމު "ނޮވެމްބަރު"، "ނީނާ" އަދި "ޕްލޭން ބީ" ގެ މުހިންމު ރޯލްތަކުން އޭނާ ޖާގަ ދީފައި އޮއްވައެވެ. އެ ފިލްމުތަކުގެ ބައެއް ޝޫޓިންތައް ނިމިފައިވާ އިރު، ޝޫޓިންތަކުގައި ޖުމައްޔިލް ބައިވެރިވެފައިވެއެވެ.\nޖުމައްޔިލް ވަނީ މީގެކުރިން އެތައް ގިނަ އެވޯޑުތަކެއް ހާސިލްކޮށްފައެވެ. އޭގެ ތެރޭގައި ފިލްމީ ދާއިރާ އިން އެންމެ މޮޅު އެކްޓަރުގެ ގައުމީ އެވޯޑާއި އެންމެ މޮޅު ނިއު ކަމާގެ ގައުމީ އެވޯޑް ހިމެނެއެވެ.\nއައިފިލްމްސްގެ ފިލްމްތަކުން ޖުމައްޔިލް ވަކިކޮށްފި\nޖުލައި 5, 2020 11:40\nތި ފިލްމީ ދާއިރާގަ ސަހަލު އެކަތިވެސް އުޅޭނެ ހެނެއް ހިޔެއް ނުވޭ ދެ ޖިންސު މައްސުނިވެ ގައި ގޮޅި ވިމަކީ އިސްލާމީ އަޚްލާގް އާ ފުށުއަރާ ކަމެއް\nޖުލައި 8, 2020 15:39\nޖުލައި 5, 2020 11:46\nއޭގެ މާނައަކީ އޭޙަޤީޤަތެކޭ.\nކަމާބެހޭ އިދާރާތައް ފިޔަވަޅު އަޅުއްވާ.\nއެއުޚްތާއަށް އިންސާފު ހޯއްދަވާ ދެއްވާ! ވަކިމީހަކަށް ނުބަލާ ޢަދުލުވެރިކަމާއި އިންސާފުވެރިކަމާއި އެކު ކުށަށް އަދަބު ދީގެން މެނުވީ ހަމަޖެހުން ޤާއިމް ނުވާނެ. ސަފާރީއަކަސް އޮފީހަކަސް ގެއަކަސް މަގުމަށްޗަކަސް ކިޔާނެކަމެއްމެތް. ކުށްކޮށްފިއްޔާ ވަނީ ކުށަކަށް . އަދަބު ދޭންޖެހޭ\nޖުލައި 5, 2020 13:32\nބައެއްފަހަރު ތިމާގެ ޓާގެޓަށް ނުދެވުނީމާ ފިރިހެންކުދިން ބްލެކްމެއިލް ކުރަން މަސައްކަތްކުރާ އަންހެންކުދިންވެސް އުޅޭ! ރޭޕްކުރުމާ މަދެކޮޅު.\nޖުލައި 5, 2020 14:51\nކޮމެންޓެއް ބޭނުމެއްނުވެ. އަވަހަށް ހައްޔަރުކުރޭ.\nޖުލައި 5, 2020 14:57\nއެންމެ މޮޅު ރޭޕިސްޓުގެ އެވޯޑުވެސް ޙައްޤު\nޖުލައި 5, 2020 16:47\nމީހަކު ހަމައެކަނި ތުހުމަތެއް ކޮށްލައިގެން ތިވަރު އަރުވާލާކަށް ނުވާނެ އޭނާއަށް. އޭނާ މައްޗަށް އެކަން ސާބިތުވީތަ\nޖުލައި 5, 2020 21:00\nމީހަކު ހަމަ ތިމަންނަ މިވެނި އެވެނި މީހަކު ރޭޕް ކޮއްފިއޭ ބުނާ އިރަށް ކަމުގެ ހަގީގަތް ނުބަލާ ކީއްވެ މީހާގެ އަގު ވައްޓާލަނީ...މިކަން ދޮގަކައް ވިއްޔާ ކިހާ ދެރަ.. އަބުރު ވެއްޔާ މޮޑެ ނިންމާލައިފި މިހާރު..\nމަވެސް ރޭޕާ ދެކޮޅު!\nޖުލައި 5, 2020 21:11\nބަލަ މީހަކު މަރާފަ އެ މީހަކު އެއްބަސްވޭތަ.\nޖުލައި 5, 2020 22:08\nއެހެން ވެގެނޭ ބުނަނީ ހަގީގަތް ހޯދާށޭ...އެއަށް ފަހު ކިޔާ އެއްޗެއް ކިޔާނީ\nޖުލައި 6, 2020 02:13\nތިޔަބުނާ ކަމެއް ހިނގިއިރު ޖުމައްޔިލައްވާނީ 18 ވަރަކައް އަހަރު ނޫންތޯ؟ 18 ފުރުން ކަމެއްވެސް ނޭނގެ! ސޯ އެކުދިން ވަރައް ޅަވާނެ އެއްނު އޭރު ލައިކް ހެޔޮނުބައި ކިރިޔާ ވަކިވާނީ, ނޫންތަ؟؟ 🤔\nޖުލައި 6, 2020 08:08\nފިލްމީ ދާއިރާގައި އުޅޭ އެއްޖިންސުން ގުޅުން ހިންގާ މީހުން ކޮބާ؟\nޖުލައި 6, 2020 12:08\nމާތްކަލާކޯ ފިލްމީ ދާއިރާގައި އުޅޭތަ އެއްޖިންސުން ގުޅުން ހިންގާމީހުން. ޕިސް ޕިސް ކީކޭ ބުނާނީ ލަދުން ބޯހަލާކު\nޖުލައި 7, 2020 16:49\nރާއްޖޭގައި ފިލްމުކުޅުން ހުއްޓާލާ........ މީގެން އިވޭ އަޑުތަކަކީ ރަގަޅު އަޑެންނޫން، އެބުނާހެން ސަހަލު މީހެއް މަދު، ފިލްމީ ދާއިރާގައި..... އަވަހަށް ފިލްމު ކުޅުން ހުއްޓާލާފައި، ރަގަޅު މަގަށް ދިމާކުރޭ.\nމާތްްﷲ މިވެރިންއަށް ރަގަޅު މަގުދައްކަވާންދޭ.


Dhaduverikamun ufahdhaa tahekethi market kurumuge masahkai kurumuge gothun kunfunyeh ufahdhany – Iru\nދަނޑުވެރިކަމުން އުފައްދާ ތަކެތި މާކެޓް ކުރުމުގެ މަސައްކަތް ކުރުމުގެ ގޮތުން ކުންފުންޏެއް އުފައްދަނީ\nސަމާ· 12 ޑިސެންބަރު 2019\nފިޝަރީޒް މިނިސްޓްރީން ދަނޑުވެރިކަމުގެ ސިނާއަތަށް ކުރަމުންދާ މަސައްކަތްތައް ހިއްސާ ކުރުމުގެ ގޮތުން ބޭއްވި “ނުވަގަޑި ސައި” ޕްރޮގްރާމްގައި މިނިސްޓްރީން މައުލޫމާތު ދިން ގޮތުގައި އަންނަ އަހަރު ކުރަން ރާވާފައި ހުރި ކަންކަމުގެ ތެރެއިން އެއް ކަމަކީ “މޯލްޑިވްސް ނޭޝަނަލް އެގްރިކަލްޗާ ކޯޕަރޭޝަން” ގެ ނަމުގައި ކުންފުންޏެއްގެ އުފެއްދުމެވެ.\n“ދަނޑުވެރިންގެ އެންމެ ބޮޑު ޝަކުވާއަކީ ކިތަންމެ ގިނައިން އުފެއްދި ނަމަވެސް އެ ތަކެތި މާރުކޭޓު ނުކުރެވުން. އަނެއް ޝަކުވާ އަކީ ދަނޑުވެރިކަމަށް ބޭނުންވާ ގަސް ކާނާ ވަރަށް އަގު ބޮޑުކޮށް އެ މީހުންއާ ހަމައަށް ލިބިގެން ދިއުން. މި ދެ ކަންތައްތަކަށް އެޑްރެސް ކުރެވޭނެ ކަމަށް އަޅުގަނޑުމެން މި ބަލަނީ ކޯޕަރޭޝަން އުފެއްދިގެން އައިމަ.” ފައިސަލް ވިދާޅުވި އެވެ.


ޖިންނީން (32) – DhiSalafiyyah\nއިމާމް އަޙްމަދު އެކަލޭގެފާނުގެ މުސްނަދުގައި ރިވާކުރައްވާފައިވެއެވެ.\nޢަބްދުﷲ ބުން ނުމައިރުގެ އަރިހުން، ޢުޘްމާން ބުން ޙަކީމުގެ އަރިހުން، ޢަބްދުއްރަޙްމާން ބުން ޢަބްދުލްޢަޒީޒްގެ އަރިހުން، ޔަޢުލާ ބުން މުއްރާގެ އަރިހުން ރިވާކުރެއްވިއެވެ. އެކަލޭގެފާނު ވިދާޅުވިއެވެ.\nلَقَدْ رَأَيْت مِنْ رَسُولِ اللَّهِ صَلَّى اللَّهُ عَلَيْهِ وَسَلَّمَ ثَلَاثًا مَا رَآهَا أَحَدٌ قَبْلِي، وَلَا يَرَاهَا أَحَدٌ بَعْدِي، لَقَدْ خَرَجْت مَعَهُ فِي سَفَرٍ حَتَّى إذَا كُنَّا بِبَعْضِ الطَّرِيقِ مَرَرْنَا بِامْرَأَةٍ جَالِسَةٍ مَعَهَا صَبِيٌّ لَهَا، فَقَالَتْ: يَا رَسُولَ اللَّهِ، هَذَا صَبِيٌّ أَصَابَهُ بَلَاءٌ وَأَصَابَنَا مِنْهُ بَلَاءٌ، يُؤْخَذُ فِي الْيَوْمِ مَا أَدْرِي كَمْ مَرَّةً، قَالَ: ((نَاوِلِينِيهِ)) فَرَفَعْته إلَيْهِ، فَجَعَلَهُ بَيْنَهُ وَبَيْنَ وَاسِطَةِ الرَّحْلِ، ثُمَّ فَغَرَ فَاهُ فَنَفَثَ فِيهِ ثَلَاثًا، وَقَالَ: ((بِسْمِ اللَّهِ أَنَا عَبْدُ اللَّهِ اخْسَأْ عَدُوَّ اللَّهِ)) ثُمَّ نَاوَلَهَا إيَّاهُ، فَقَالَ: أَلْقِينَا فِي الرَّجْعَةِ فِي هَذَا الْمَكَانِ فَأَخْبِرِينَا مَا فَعَلَ، قَالَ: فَذَهَبْنَا وَرَجَعْنَا فَوَجَدْنَاهَا فِي ذَلِكَ الْمَكَانِ مَعَهَا شِيَاهٌ ثَلَاثٌ، فَقَالَ: ((مَا فَعَلَ صَبِيُّك؟)) فَقَالَتْ: وَاَلَّذِي بَعَثَك بِالْحَقِّ مَا حَسَسْنَا مِنْهُ شَيْئًا حَتَّى السَّاعَةَ فَاجْتَرِرْ هَذِهِ الْغَنَمَ، قَالَ: ((انْزِلْ خُذْ مِنْهَا وَاحِدَةً وَرُدَّ الْبَقِيَّةَ .)) وَذَكَرَ الْحَدِيثَ بِتَمَامِهِ. [أحمد 4/58]\nމާނައީ: ހަމަކަށަވަރުން ތިމަންކަލޭގެފާނަށް އޭގެ ކުރިންވެސް އަދި އޭގެފަހުންވެސް އެއްވެސް މީހެއްގެ ކިބައިން ނުފެންނަ ތިން ކަމެއް ރަސޫލުﷲ صلى الله عليه وسلم ގެ ކިބައިން ފެނުނެވެ. އެކަލޭގެފާނުގެ އަރިހުގައި ދަތުރެއްގައި ތިމަންކަލޭގެފާނު ނުކުތީމެވެ. ދަތުރުކުރަމުން ދިޔަ މަގުގެ ވަކި ހިސާބަކުން، ކުޑަ ކުއްޖެއް ގޮވައިގެން އިން އަންހެނަކާ ބައްދަލުވިއެވެ. ފަހެ، އެއަންހެންމީހާ ދެންނެވިއެވެ. “އޭ ﷲގެ ރަސޫލާއެވެ. މިކުއްޖާއަށް މިވަނީ އުނދަގުލެއް މެދުވެރިވެފައެވެ. އަދި އެކުއްޖާގެ ސަބަބުން ތިމަންމެންނަށްވެސް އުނދަގޫ ޖެހިއްޖެއެވެ. އެކުއްޖާ މޮޔަވަނީ ދުވާލަކު ކިތައްފަހަރު ކަމެއްވެސް ނޭނގެއެވެ.”\nއެއަންހެންމީހާ އެކުއްޖާ އުފުލައިލާ އެކަލޭގެފާނުގެ ސަވާރީގައި ބޭންދިއެވެ. ދެން އެކަލޭގެފާނު އެކުއްޖާގެ އަނގަ ހުޅުވުމަށްފަހު، ތިންފަހަރު އެކުއްޖާގެ އަނގައަށް ފުމެލެއްވިއެވެ. އަދި ޙަދީޘްކުރެއްވިއެވެ. “ﷲ ގެ އިސްމުފުޅުން ފަށަމެވެ. ތިމަންކަލޭގެފާނީ ﷲ ގެ އަޅާއެވެ. އޭ ﷲ ގެ ޢަދާވާތްތެރިޔާ، ނިކަމެތިވާށެވެ.”\nދެން އެކުއްޖާ އެއަންހެން މީހާއަށް ދެއްވައިފިއެވެ. އަދި ޙަދީޘްކުރެއްވިއެވެ.\nތިމަންކަލޭގެފާނު އެނބުރި އަންނައިރު މިތަނުން ބައްދަލުކުރާށެވެ. އަދި ވީގޮތެއް ބުނެދޭށެވެ.\nވިދާޅުވިއެވެ. ފަހެ ތިމަންބޭކަލުން އެތަނުން ދިޔުމަށްފަހު އެނބުރި ރުޖޫޢަވިއިރު އެއަންހެން މީހާއާ ބައްދަލުވިއެވެ. އޭނާ އައީ ތިން ބަކަރި ހިފައިގެންނެވެ. އެކަލޭގެފާނު ޙަދީޘްކުރެއްވިއެވެ.\n“ކުޑަކުއްޖާގެ ޚަބަރަކީ ކޮބާ ހެއްޔެވެ؟”\n“ޙައްޤާއިގެން ކަލޭގެފާނު ފޮނުއްވި އިލާހު ގަންދީ ބުނަމެވެ. އެފަދަ އެއްވެސްކަމެއް މިވަޤުތާ ޖެހެންދެންވެސް ނުވެއެވެ. ފަހެ މިބަކަރިތައް ގެންދަވާށެވެ.\n(ޞަޙާބީ ބޭކަލަކަށް) އެކަލޭގެފާނު ޙަދީޘްކުރެއްވިއެވެ.\n“ފައިބާފައި، އެއް ބަކަރި ނަގާފައި ބާކީބައި އަނބުރާ ދޭށެވެ.”\nދެން މިޙަދީޘް އެކީ ބަޔާންކުރެއްވިއެވެ.\nأَنَّ امْرَأَةً جَاءَتْ إلَى النَّبِيِّ صَلَّى اللَّهُ عَلَيْهِ وَسَلَّمَ مَعَهَا صَبِيٌّ لَهَا بِهِ لَمَمٌ، فَقَالَ النَّبِيُّ صَلَّى اللَّهُ عَلَيْهِ وَسَلَّمَ: ((اُخْرُجْ عَدُوَّ اللَّهِ أَنَا رَسُولُ اللَّهِ)) قَالَ: فَبَرَأَ، قَالَ: فَأَهْدَتْ إلَيْهِ كَبْشَيْنِ، وَشَيْئًا مِنْ أَقِطٍ، وَشَيْئًا مِنْ سَمْنٍ. قَالَ: فَقَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ: ((خُذْ الْأَقِطَ وَالسَّمْنَ وَخُذْ أَحَدَ الْكَبْشَيْنِ وَرُدَّ عَلَيْهَا الْآخَرَ.)) [أحمد 4/172]\nމާނައީ: ކުޑަ ކުއްޖަކު ގޮވައިގެން އަންހެނަކު ނަބިއްޔާ صلى الله عليه وسلم ގެ އަރިހަށް އައެވެ. އެކުއްޖާވަނީ މޮޔަވެފައެވެ. ނަބިއްޔާ صلى الله عليه وسلم ޙަދީޘްކުރެއްވިއެވެ. “އޭ ﷲގެ ޢަދާވާތްތެރިޔާއެވެ. ނުކުންނާށެވެ. ތިމަންކަލޭގެފާނީ ﷲ ގެ ރަސޫލާއެވެ.”\nއެކަލޭގެފާނު ވިދާޅުވިއެވެ. ދެން ފަހެ އެކުއްޖާ ރަނގަޅުވެއްޖެއެވެ. އަދި އެކަލޭގެފާނަށް ދެކަންބަޅިއާއި އަޤިއްޠުކޮޅަކާ އަދި އަދި ސަރުބީ ކޮޅެއްވެސް ދިނެވެ. (އަޤިއްޠުއަކީ ކިރުން ހަދާފައި ހުންނަ ކާނާއެކެވެ.) ފަހެ ﷲ ގެ ރަސޫލާ صلى الله عليه وسلم ޙަދީޘްކުރެއްވިއެވެ.\n“އަޤިއްޠުއާއި ސަރުބީ ނަގާށެވެ. އަދި ދެކަންބަޅިން އެއް ކަންބަޅި ނަގާފައި އަނެއް ކަންބަޅި އަނބުރާ ދޭށެވެ.”


Shuruee nizaamuge ithubaaru gehleyiru beleniverin "gadhanidhee"gai!\nއަލީ ވަހީދުގެ މައްސަލާގައި އަމަލުކުރާގޮތުން ޖުޑީޝަރީއަށް ފާޑުކިޔުން ދަނީ އިތުރުވަމުން--\nޝުރުއީ ނިޒާމުގެ އިތުބާރު ގެއްލޭއިރު ބެލެނިވެރިން "ގަދަ ނިދީ"ގައި!\n24 ޖޫން 2021 - 21:37:31\nކުރީގެ ޓޫރިޒަމް މިނިސްޓަރު އަލީ ވަހީދުގެ މައްޗަށް ދައުލަތުން އުފުލާފައިވާ ޖިންސީގޯނާ ކުރުމުގެ މައްސަލާގެ ޝަރީއަތް ކުރިއަށްގެންދާގޮތުގެ ސަބަބުން އިތުބާރު އުފެދެމުން އަންނަ ޝަރުއީ ނިޒާމަށް ފާޑުކިޔާ ފަރާތްތައް އަންނަނީ ގިނަވަމުންނެވެ.\nރާއްޖޭގެ ގާނޫނު ތަންފީޒުނުކުރެވޭ އަދި ކޯޓް އަމުރު ހިންގުމަށް ވެސް ދަތިތަކެއް ހުރި ތަނެއްގައި އަލީ ވަހީދު ހުންނަވައިގެން އޭނާގެ މައްޗަށް އުފުލާފައިވާ މައްސަލައިގެ ޝަރީއަތް ކުރިއަށްގެންދަނީ ރާއްޖޭގެ ފަހުގެ ތާރީހުގައި ވެސް ކޯޓަކުން އަމަލުކުރި ގޮތާ ހިލާފަށެވެ.\nޖިނާއީ މައްސަލައެއްގެ ޝަރީއަތް ކޯޓަށް ހާޒިރުނުވެ ނުވަތަ އެ މައްސަލާގައި ދައުވާ ލިބޭ މީހާ ރާއްޖެއިން ބޭރުގައި ހުރެގެން ޖިނާއި މައްސަލައެއް ކުރިއަށްގެންދިޔަކަން މި ފަހުގެ ތާރީހުގައި ފެންނާކަން ނެތެވެ. ނަމަވެސް އަލީ ވަހީދުގެ މައްސަލަ ވަނީ މުޅި ނިޒާމުގެ ވަޔާއި އޮޔާ ދެކޮޅަށް ހިނގާ މައްސަލައަކަށްވެފަ އެވެ.\nބާ ކައުންސިލގެ މެމްބަރު އަދި ގާނޫނީ ވަކީލް މުހައްމަދު ފައިސަލް ވިދާޅުވީ ޖިނާއީ މައްސަލަތަކުގައި ޝަރީއަތަށް މީހުން ގެނައުމަކީ ކޯޓުގެ ޒިންމާއެއްކަމަށް ނުފެންނަކަމަށާއި ކޯޓަށް ހާޒިރުކުރުމުގައި އަމަލުކުރަނީ ދެ ގޮތަކަށް ކަމަށެވެ. އެއީ ބަންދުގައި ހުރި މީހެއް ނަމަ އޭނާ ބަންދުކޮށްގެން އުޅޭ އިދާރާއެއްގައި އެދިގެން ދައުވާ ލިބޭ މީހާ ހާޒިރުކުރުމާއި ބަންދުގައި ނެތް މީހެއް ނަމަ ޗިޓް ފޮނުވީމަ އެ މީހާ ކޯޓަށް ހާޒިރުވާނެ ކަމަށެވެ.\nއޭނާ ވިދާޅުވީ "ކޯޓަށް މީހުން ހާޒިރުކުރުމުގައި ބަލާ ގޮތަކުން ކުރެ އެއްގޮތަކަށް ވެސް އަލީ ވަހީދު ކަންތައް ނުފެތޭ. ބަންދުަން ދޫކޮށްލާފައިވާ ހާލަތަކަށް ވެސް ނުފެތޭ. އަދި ބަންދުގައި ހުރި މީހެއްގެ ހާލަތަކަށް ވެސް ނުފެނޭ،" ފައިސަލް ވިދާޅުވި އެވެ.\nއޭނާ އިތުރަށް ވިދާޅުވީ ދައުވާ ލިބޭ މީހާ ހުރި ކޯޓްގެ އަމުރުތަކާއެއްގޮތަށް އަމަލުކުރައްވައިގެންތޯ ނުވަތަ ނޫންތޯ ބަލާލަން ޖެހޭ ކަމަށެވެ. އެކަންތަކަށް ބަލާއިރު ކޯޓުން ދިން މުއްދަތު އިތުރުނުކުރާ ނަމަ އަލީ ވަހީދު އެހުންނެވީ ކޯޓުގެ ހުރުމަތް ކަނޑައިގެންކަމަށް ފައިސަލް ވިދާޅުވި އެވެ.\nފައިސަލް ވިދާޅުވީ އެހާލަތުގައި އަނެއްކާ ވެސް އޭނާ އަމިއްލައަށް އެދިގެން އޭނާ ބޭނުންވާ ތަނަކަށް ހާޒިރުވެގެން ޝަރީއަތް ކުރިއަށްގެންދިއުމަކީ ގާނޫނު ދަންނަކަމެއް ނޫން ކަމަށެވެ. ގާނޫނު ދަންނަކަމެއް ނޫން ކަމަށް ފައިސަލް ވިދާޅުވަނީ ބައިވަރު ސަބަބުތައް ހުރުމުން ކަމަށެވެ.\nއަލީ ވަހީދުގެ މައްސަލާގައި ޖީޕީން ސަބަބުތަކެއް ދައކަމުންދާކަމަށާއި އެސަބަބުތަކުގެ ތެރޭގައި ޝަރީއަތް ކުރިއަށްދާއިރު ކޯޓް ހުރުމަތް ކަނޑައިފިނަމަ އޭނާއާ މެދު ފިޔަވަޅު އެޅޭނެގޮތެއް ނެތްކަން ޕީޖީ ފާހަގަ ކުރައްވާކަމަށް ފައިސަލް ވިދާޅުވި އެވެ.\n"ފަނޑިޔާރު ޝަރީއަތުގެ މަޖިލީހުގައި ވިދާޅުވާ ވާހަކަފުޅަކާއެއްގޮތަށް އަމަލުނުކޮށްފިނަމަ، އެވާނީ ކޯޓް ހުރުމަތް ކެނޑީކަމަށް. އެހެން ވެއްޖެނަމަ އެހާލަތުގައި ކިހިނެތްތޯ އެ ތަންފީޒުކުރާނީ. އެފަދަ ގޮތަކަށް ކޯޓްގެ ބާރު ނުހިނގާ ފަދަ ހާލަތެއްގައި މައްސަލާގެ ދައުވާ ލިބޭ ފަރާތް ހުރެގެން ޝަރީއަތް ކުރުމަކީ ގާނޫނު އަސާސީ ވެސް އަދި ޖިނާއީ އިޖުރާތުގެ ގަނޫނާއި އެ ނޫން ވެސް ގަވާއިދާއި އުސޫލު ތަންދޭކަމެއް ނޫން އެއީ،" ފައިސަލް ވިދާޅުވި އެވެ.\nއޭނާ ވިދާޅުވީ ޖިނާއީ ދައުވާ ލިބޭ މީހާގެ ޝަރީއަތްކުރިއަށްދާއިރު ދައުވާ ލިބޭ މީހާގެ މައްޗަށް މައްސަލާގެ ޝަރީއަތްކުރާ ފަރާތުގެ ބާރެއް އޮންނާން ޖެހޭނެކަމަށާއި އެ ބާރު ނެތްގޮތަކަށް އެކަން ކޮށްފިއްޔާ ނަތީޖާއެއް ނުނިކުންނާނެކަމަށެވެ.\n"މިސާލަކަށް ޝަރީއަތަށް ގޮސް ހުކުމްކުރާއިރު މައްސަލަ ސާބިތު ވެއްޖެއްޔާ ކިހިނެތްތޯ ތަންފީޒުކުރާނީ. މި ކަހަލަ ވަރަށް ބައިވަރު އިޝޫތައް މި މައްސަލާގައި އެބަ އޮތް،" ފައިސަލް ވިދާޅުވި އެވެ.\nއަލީ ވަހީދުގެ މައްސަލާގައި ކްރިނަލް ކޯޓުން އަމަލުކުރަމުންދަނީ ގާނޫނީ އިމުގެތެރެއިން ނޫންކަމަށް ބުނެ އެތައް ބަޔަކު އަންނަނީ ފާޑުކިޔަމުންނެވެ. އަދި އެކަމުގެ ސަބަބުން ޝަރުއީ ނިޒާމުގެ އިތުރުބާރު ގެއްލިގެންދާ ކަމަށާއި އެންމެ މީހަކަށްޓަކައި ރާއްޖޭގެ ޝަރުއީ ނިޒާމްގެ އިތުބާރު ގެއްލުވާލާ ގަޑުބަޑުނުކުރުމަށް ދަނީ ގޮވާލަމުންނެވެ.\nއެންމެ މީހަކަށްޓަކައި ރާއްޖޭގެ ޝަރުއީ ނިޒާމްގެ އިތުބާރު ގެއްލުވާލާ ގަޑުބަޑުނުކުރުމަށް ގޮވާލަމުންދާއިރު، ސުވާލަކީ އެންމެ މީހަކަށްޓަކައި ރާއްޖޭގެ ޖުޑީޝަރީގެ އިތުރުބާރު ގެއްލޭ ހިސާބަށް ދާއިރު ޖުޑީޝަރީގެ ބެލެނިވެރިން ކޮބައިތޯ އެވެ. އަދުލު އިންސާފު ނެތް ކަމަށްބުނެ ވެރިކަމަށް އައި ފަރާތްތަކަށް ވާނުވާ ނޭނގެނީ ބާވައެވެ. ނުވަތަ ރައީސް ޔާމީނުގެ ވެރިކަމުގައި ޖުޑީޝަރީގެ އިތުބާރު ގެއްލުނުގޮތަށް އަދަލު އިންސާފު ގާއިމުކުރުމުގެ މަސައްކަތް ކުރާ ފަރާތްތަކުގެ އިތުބާރު ގެއްލުވާލައި ޝަރުއީ ނިޒާމް ގަޑުބަޑުވެ ނިމެންދެން ބެލެވެރިން "ގަދަ ނިދީ" ގައި ނިދަނީ ބާވަ އެވެ.


3k00\tJuly 3, 2021\n" ދޮންބޭ.... " މަލްދާ، ޝާދިންގެ ގައިގާ ބައްދާލަމުން ބުނެލިއެވެ.\n" ދޮންބެ ބަލާ ދާންށޭ ހުރީ... ކީއްވެ އެކަނި ތިއައީ؟ " މަލްދާ ފެނުމުން އުފާވިޔަސް އޭނާ އެކަނި އެތަނަށް އައުމުން ޝާދިން ހިތްހަމަ ނުޖެހުނެވެ.\n" ދެން އަބަދު ބޮޑީގަރޑް ފަހަތުލައިގެން އުޅެވޭތަ؟ ދޮންބެ ތިހިރީނުން އަހަރެން ޕްރޮޓެކްޓް ކުރަން.. އައި މިސްޑް ޔޫ ސޯ މަޗް... " މަލްދާ އަނެއްކާވެސް ޝާދިން ގައިގާ ބައްދާލިއެވެ. މަލްދާގެ ހުންނަ ޅަގޮތް ގަނޑުން ޝާދިންއަށް ހެވުނެވެ.\n" އެއްޗެއް ކައިފިންތަ؟ " ޝާދިން ގައިން މަލްދާ ދޫކޮށްލުމުން އެހިއެވެ.\n" ދޮންބެއާ އެއްކޮށް ކާންވެގެން އަދި މިހިރީ ނުކައި..."\n" ހިނގާ ކާން.. ދޮންބެވެސް މިހިރީ ކޮފީއެއް ބުއި ގޮތަށް... " ޝާދިން ކޮޓަރިއަށްވަދެ އޭނަގެ ފޯނާއި ވޮލެޓް ޖީބައްލަމުން ބުނެލިއެވެ. ދެމީހުން އެކީގާ އެ ހޮޓެލުގެ ރެސްޓޯރަންޓަ ދިޔައެވެ. ކާންބޭނުންވާ އެއްޗެހި އޯޑަރ ކުރުމަށް ފަހުގައި ޝާދިން ވާހަކަ ދެއްކިއެވެ.\n" މިހާރު އެސައިންމެންޓް ހަވާލު ކުރީތަ؟ "\n" ނުން.. ދެދުވަސް އެބަ އޮތް.. އަނެންހެން ނިމިފަ އޮތީ.. މޮޑެލްގެ މަސައްކަތުގަ މިއުޅެނީ.." މަލްދާ ޖަވާބު ދިނެވެ.\n" ދޮންބެވެސް ނިންމަންޖެހޭ ބައެއް ކަންތައްތައް އެބަހުރި މިކޮޅުގަ.. ދެދުވަސް ތެރޭ ނިމޭ ވަރުވާނެ.. އެސައިންމެންޓް ނިމުނީމަ އެއްވެސް ތަނަކަށް ދާން ބޭނުންތަ ރާއްޖެ ދިޔުމުގެ ކުރިން؟ " ކާއެއްޗެހި އައުމުން މަލްދާގެ ތައްޓަ އަޅައިދެމުން ޝާދިން ބުނެލިއެވެ. ޝާދިންގެ އެއަމަލަކީ މަލްދާ އަށް އާ ކަމެއް ނޫނެވެ. ފިރިހެންވަންތަ ހުރިހާ ސިފައެއް ޝާދިންގެ ގައިގާ ހުންނަކަން މަލްދާ އަށް އިނގެއެވެ. އޯގާތެރިކަމާއި، އެހެންމީހުންނާ ދޭތެރޭ ވިސްނުމާ،ރީތިކޮށް ހެދުން އެޅުމާއި، މީރުވަސް ދުވުން އެއީ ޝާދިންގެ ގައިގާ ހުންނަ ސިފަތަކެކެވެ. އޭނަ އިންނަން ބޭނުންވާ މީހާ ގައިގާވެސް އެހުރިހާ ސިފައެއް ހުރުމަށް މަލްދާ އަބަދުވެސް އެދެއެވެ.\n" ނޫން.. ރާއްޖެ ދާން ބޭނުންވަނީ.. މަންމަ ކޮންމެ ދުވަހަކު ގުޅާފަ ކޮލެޖް ނިމޭ ދުވަސް އަހައަހާ ހުންނަނީ.. އެންމެން މަތިން ވަރަށް މިސްވޭ.. " މަލްދާ އެހެން ބުނުމުން ޝާދިން ބޯޖަހާލާފަ ހީލިއެވެ.\nމަލްދާ އިންޓީރިއަރ ޑިޒައިން ކިޔަވަން ބޭނުންވުމުން ޝާދިން އޭނާ އޮސްޓްރޭލިއަރގެ ކޮލެޖަކަށް ވެއްދިއެވެ. ކޮންމެ މަހަކު ހަފްތާއެއްވަރު މަލްދާ ކައިރީ ހޭދަކުރަން އާދެއެވެ. އޭނާ އެކަނިވެދާނެތީވެ އިތުރު އަންހެން ކުއްޖަކަށްވެސް ޝާދިންގެ ޙަރަދުގައި އެކޮލެޖުގައި ކިޔަވައި ދެއެވެ. މަލްދާ އެކަނިވިޔަ ނުދިނުމަށްޝަރުތު ކޮށްގެންނެވެ. މިފަހަރު ޝާދިން އެއައީ މަލްދާ ޑިގްރީ ނިމުމުން ރާއްޖެގެންދަންވެގެންނެވެ.\nއެއާރޕޯޓުގެ ޑިއުޓީ ފްރީ ފިހާރަތަކުތެރޭ އެކި އެއްޗެހި ބަލަމުން ނައިރާ އާއި ޝަހުމާ ދިޔައެވެ.\n" ނާއި، އާދެބަ ސެންޓުފުޅިތައް ޗެކްކޮށްލަން... އެބަޖެހޭ މަންމައަށް ސެންޓުފުޅިއެއް ގެންދަން.." ޝަހުމާ ނައިރާގެ އަތުގަ ހިފާލަމުން ބުނެލިއެވެ. ދެކުދިން ސެންޓު ފިހާރައަށް ވަނުމުން ނައިރާ ފުރަތަމަވެސް މިސްރާބުޖެހީ ފިރިހެން ސެންޓު ވިއްކާ ދިމާލަށެވެ. އެތަނުން އެކި ފުޅިތަކުގެ މަތިނައްޓައިގެން ވަސް ބަލަމުން ދިޔައެވެ.\n" ކޯއްޗެއް ތި ހޯދަނީ؟ " ޝަހުމާ ނައިރާ ގާތަށް ޖެހިލަމުން އެހިއެވެ.\n" މި އުޅެނީ އެއްކަލަ ވަސް ހޯދަންވެގެން.. މިތާނގަ އެފުޅިއެއް ނެއްކަންނޭނގެ.." ދެރަވެލާފައި ނައިރާ ބުނެލިއެވެ.\n" ސާބަސް؟ ތި ވަހެއް ނާއި އަކަށް ފަސޭހައެއްނުވާނެ ހޯދާކަށް! " ޝަހުމާ ނައިރާއާއި ދިމާ ކޮށްލަމުން ބުނެލިއެވެ.\n" މިހާރު ހަމަ ރަނގަޅަށްވެސް އެމީހާ ވެއްޖެދޯ ނާއި ގެ ޕްރިންސް ޗާރމިންއަށް.. " ޝަހުމާ ނައިރާގެ ކޮނޑަށް އަތްލަމުން ބުނެލިއެވެ.\n" ނޭނގެ ދޯ؟ " ނައިރާ ރަކިގޮތަކަށް ބުނެލިއެވެ.\nޝަހުމާއި ނައިރާ އަކީ ސުކޫލް ދައުރުން ފެށިގެންވެސް ގާތް ދެ ރަޙްމަތްތެރިންނެވެ. އެދެކުދިންގެ ދެމެދުގައި އެއްވެސް ވާހަކައެއް ސިއްރު ކުރެވިފައި ނުބާއްވައެވެ. ނަދާ އާއި ދިމާވީ ކޮލެޖުންނެވެ. އޮސްޓްރޭލިއާގައި ނަދާ ހުންނަން ހަމަޖެހިފައި ހުރި ގެއިން ނުކުންނަން ޖެހުމުން ނައިރާމެން އެމީހުންނާއި އެކީ އުޅުމަށް ފުރުސަތު ދިނެވެ. ހަތަރު އަހަރު އެކީގައި އުޅުމުން ތިން ކުދިންގެ މެދުގައި ގާތް ގުޅުމެއްވަނީ އުފެދިފައެވެ. ފެޝަނަށް ލޯބިކުރާ ނަދާ ނައިރާ މެންނާ ހުރިހާ ގޮތަކުންވެސް ތަފާތެވެ. މިޒާޖާ އުޅުމުންވެސް މެއެވެ. ނަދާގެ ހުވަފެނަކީ މުއްސަނދި މަހުޖަނަކާ އިނދެގެން އަރާމު ދިރިއުޅުމެއްގައި އުޅުމެވެ. ކޮންމެ ކަހަލަ މީހަކަށް ވިޔަސް ވަރިހަމައެވެ. ޑިގްރީ ނިމުމަށްފަހުގައި ނަދާ އޮސްޓްރޭލިއާގައި ދުވަސް ކޮޅަކު މަޖާކޮށްލުމުގެ ނިޔަތުގައި މަޑުކުރިއެވެ.\n" ނާއި... އެހެރީ އެއްކަލަ ކުއްޖާ.. މާލޭގެ ބޮޑު މުއްސަންޖެއްގެ ކޮއްކޮ އެއް.. އޭނަވެސް ކިޔެވީ އިންޓީރިއަރ، އެކަމު އެހެން ކޮލެޖަކުން.. " ޝަހުމާ ނައިރާ ގާތު ތަންކޮޅެއް ދުރުގާ ހުރި ކުއްޖެއް ދައްކާލާފައި ބުނެލިއެވެ. އެކުއްޖާގެ ވާހަކަ މީގެ ކުރިން އެމީހުން ހުރީ ދައްކާފައެވެ. ނައިރާ އެކުއްޖާއަށް ބަލައިލީ މާ ބޮޑު ޝައުގުވެރިކަމެއް ނެތިއެވެ.\n" އެހެރީތަ ތިބުނާ މުއްސަންޖަކީ..؟" އެކުއްޖާގާތު މަޑު ކޮށްލައިގެން ހުރި މީހާ ދައްކަމުން ނައިރާ އަހާލިއެވެ.\n" އެހެން ކަންނޭނގެ.. ނުދެކެން ދުވަހަކުވެސް.. އެހާ އެއްނުންދޯ..؟ " ޝަހުމާ އަނގަޔަށް ވައްތަރެއް އަރުވާލަމުން ބުނެލިއެވެ.\n" ސާބަސް ޝަހޫއަށް.. މީނަ ނުވާނެ ދުވަހަކުވެސް ރަނގަޅެއް.. " ނައިރާ ޝަހުމާ ގައިގާ ޖަހާލަމުން ބުނެލިއެވެ. އަދި އެކީ ބޯޓަށް އެރުމަށްޓަކާ ހިނގައިގަތެވެ.\nމަލްދާ ބޭނުންވާ ހުރިހާ އެއްޗެއް ގަނެ ނިމުމުން ޝާދިން ބޯޓަށް އަރަންދާން އެދުނެވެ. ގަޑިއަށް ހުރުމަތްތެރިކޮށް ހިތުން އެއީ ޝާދިން އަބަދުވެސް ބަލާ ކަމެކެވެ. ޝާދިންމެނަށް ފުރާ ގޭޓުކައިރިއަށް ދެވުނު އިރު ބޯޓަށް މީހުން އަރަނީއެވެ.\n" ސޮރީ ދޮންބޭ.. ތަންކޮޅެއް ލަސްވީދޯ..؟ " މަލްދާ އެތަނުން ބޯޓަށް އަރަމުންދާ މީހުންނަށް ނަޒަރު ހިންގާލަމުން ބުނެލިއެވެ.\nމީހުން މަދުވަންދެން މިތާ މަޑުކޮށްލާ.. " މާ މީހުން ގިނަ ތަންތާ ޝާދިންނަކީ ހުންނަން ބޭނުންވާ މީހެއް ނޫނެކެވެ. މީހުންގެ ލޯތަށް އޭނާއަށް އަމާޒުވާނެތީއެވެ. އޭނާގެ ސިފައަށް ބަހެއް ބުނެފާނެތީއެވެ. އެކަން މަލްދާއަށްވެސް އިނގެއެވެ. އެހެންވެ އިތުރު އެއްޗެއް ނުބުނެވެ އެކަމާ އެއްބަސްވީއެވެ.\nމީހުން މަދުވުމުން ޝާދިން މަލްދާ ގޮވައިގެން ބޯޓަށް އެރިއެވެ. އަދި ބިޒްނަސް ކުލާހުގައިވި އެމީހުންގެ ގޮނޑީގައި ހަމަޖެހިލިއެވެ.\nސާދަ ގަޑިއިރުގެ ދިގު ރާސްތާއެއް ކަނޑަތު ކުރުމަށް ފަހުގައި މާލޭ އިންޓަނޭޝަނަލް އެއާރޕޯޓަށް ބޯޓު ޖެއްސުނު އިރު އަނދިރިވެއްޖެއެވެ. ބޯޓުން ނުފޭބިގެން އެންމެންވެސް ތިބީ ކެންމަދުވެފައެވެ. އެންމެ ފުރަތަމަ ބޯޓުން ފައިބަން ފުރުސަތު ދެނީ ބިޒްނަސް ކުލާހުގެ މީހުންނަށެވެ. ޝާދިން މަލްދާޔާ އެކީ ބޯޓުން ފޭބިއެވެ. ދެއަހަރު ފަހުން މާލެ އާދެވުމުން މަލްދާ ހުރީ ވަރަށް އުފަލުންނެވެ. މަންމަ އާއި އާއިލާގެ އެހެން މީހުންނާ ބައްދަލުވާނެތީއެވެ.\nމަލްދާ ޓާރމިނަލުން ނުކުތްއިރު އޭނާގެ އިންތިޒާރުގައި އާއިލާގެ އެންމެން ތިއްބެވެ. މަލްދާގެ މަންމަ ފާތިންގެ ލޮލުން ކަރުނަ ފާއްދާލާފައިވިއެވެ.\n" އެއްކަލަ މަންމަ އިމޯޝަނަލްވީ ދޯ؟ " މަލްދާ ފާތިންގެ ގައިގާ ބައްދާލަމުން ބުނެލިއެވެ.\n" ދެއަހަރު ފަހުން ވިއްޔާ ތިއައީ.. ދެން މިސްވާނެނުން.. " ފާތިން މަލްދާގެ ކޮލުގާ ބޮސްދެމުން ބުނެލިއެވެ.\n" މަންމަގެ ރަންދަރި އައީމަ އަހަރުން މަތިން ދެން ހަނދާނެއްވެސް ނުވާނެ ދޯ...؟ " މަލްދާގެ ފިރިހެން ކޮއްކޮ މާތިން ބުނެލިއެވެ.\n" ދެން ހުރޭ ޖޭވެފަ... އެންމެންވެސް އެންމެ ލޯބިވަނީ މަލްދެކެ... ދޮންބެވެސް... " މަލްދާ ފޮނިވެލާފައި އެހެން ބުނެލީ ޝާދިންނަށް ބަލާލަމުންނެވެ. އެވަގުތު ފާތިންގެ މޫނުގެ ކުލަ ބަދަލުވެގެން ދިޔައެވެ. އެމަންޒަރު ބަލަން ހުރި ޝާދިން ލުއި ހިނިތުންވުމެއް މަލްދާއަށް ބަދަލު ކޮށްލިއެވެ.\n"ސަރ... ކާރު ރެޑީ... " ޝާދިންގެ ޑްރައިވަރު ފޮށި ނަގަމުން ބުނެލިއެވެ.\n"މަލް..، ދޮންބެ ދަނީ އިނގޭ... " ޝާދިން މަލްދާ ގާތަށް އައިސް ބޮލުގައި ފިރުމާލަމުން ބުނެލިއެވެ.\n" މާދަން ގެއަށް އަންނަށްޗޭ.. މެންދުރު ދޮންބެއަށް މީރު އެއްޗެހި މަލް ހަދާނަން.. " މަލްދާ އާދޭސް ކުރާ ކަހަލަ ގޮތަކަށް ބުނެލުމުން ޝާދިން އަންނާނެ ކަމަށް ބުނެ އެތަނުން ދިޔައެވެ. މަލްދާމެންވެސް އެމީހުންނަ ހަމަޖައްސާފައި އޮތް ކާރަށް އަރާ ގެއަށް ދިޔުމަށް މިސްރާބު ޖެހިއެވެ.\nޝާދިން ކާރަށް އަރަންވެގެން ހިނގައިގަތް ވަގުތު ބަޔަކު މާބާރަށް ހަޅޭލަވާ އަޑަށް ފަހަތަށް އެނބުރި ބަލައިލިއެވެ. އެވަގުތު ޝާދިންގެ ލޮލުގައު އަޅައިގަތީ އޮސްޓްރޭލިއާގެ ކޮފީޝޮޕް އިން ފެނުނު އަންހެން ކުއްޖާއެވެ. އެތާތިބި ބައެއްގެ ގައިގާ އެކުއްޖާ ބައްދަމުން ވާހަކަ ދައްކަމުން ދިޔަތަނެވެ. " ދިވެހި ކުއްޖެއްދޯ އެއީ؟" މަޑުމަޑުން ޝާދިން ބުނެލިއެވެ.\nނައިރާ ނުކުމެގެން އެންމެ ފުރަތަމަވެސް އޭނަގެ ބައްޕަ ހޯދިއެވެ. އޭރު ޝަހުމާގެ އާއިލާގެ މީހުން އެއް އަޑަކުން ހަޅޭލަވަމުން ޝަހުމާއި ނައިރާ ގައިގާ ބައްދަމުން ދިޔައެވެ. ނައިރާ މާލެ އެއައީ ހަތަރު އަހަރު ފަހުންނެވެ. ކޮންމެ ހަމަހުން ކަހަލަ ގޮތަކަށް ނައިރާގެ ބައްޕަ އޭނަގެ ގާތަށް ދާތީވެ މާލެ އަންނާކަށް ބޭނުމެއް ނުވެއެވެ. އޭނަގެ ހަމަ އެކަނި މީހަކަށް ދުނިޔޭގައި ހުރީ ބައްޕަ އެކަންޏެވެ. އުމުރުން ދިހަ އަހަރުގައި މަންމަ މިދުނިޔެއާއި ވަކިވިއެވެ. ތިމާގެ މީހުންނާ އެހާ ގުޅުމެއް ނޯވެއެވެ.\nތަންކޮޅެއް ދުރުގައި ނައިރާގެ ބައްޕަ މުބީން ހެވިފައި ހުއްޓެވެ. ނައިރާ ފެނުމުން އަވަހަށް އައިސް އޭނާގެ ގައިގާ ބައްދާލިއެވެ.\n" ބައްޕަ ނާންނަކަމަށް ހީކުރީ.. " ނައިރާ ބުނެލިއެވެ.\n" ދެން ދަރިފުޅުބަލާ ބައްޕަ ނައިސް ނުހުންނާނެނުން..." މުބީން ނައިރާގެ ބޮލުގައި ފިރުމާލަމުން ބުނެލިއެވެ.\nއޭނާގެ ހުރި ހަމައެކަނި ދަރިފުޅު ފެނުމުން އުފާ ކުރާހާލު އެހިތުގައި ނޭނގޭ ބިރުވެރިމަކެއްވެސް އުފެދިގެން ދިޔައެވެ.\n"ހިނގާ އަވަހަށް ދަމާ.. މިހާރު ދަރިފުޅު ހުންނާނީ ވަރަށް ވަރުބަލިވެފަ އެންނުން.. ޒާހިރުމެން ގެއަށް ހެނދުނު ސައިބޯންވެސް ދައުވަތު ދީފައޮތީ " މުބީން ޒާހިރަށް ހަނާ އަޅާލަމުން ނައިރާ ގާތު ބުނެލިއެވެ. ޒާހިރަކީ ޝަހުމާގެ ބައްޕައެވެ. ދެމީހުންނަކީ ބިޒްނަސް ޕާރޓްނަރުންނެވެ. މަހުޖަނުން ކަމުގައި ނުވިޔަސް ފުދިގެން އުޅޭ ބައެކެވެ. ދަރިން ބޭނުންވާ ކަންތަ އެއްވެސް އުނދަގުލެއްނެތި ކުރެވޭ ވަރުގެ ބައެކެވެ.\n" ހިނގާ ދަމާ.. މާދަން ހެނދުނު ސައިބޯން އަންނާތި އިނގޭ! " ޒާހިރު ނައިރާ ގާތަށް އައިސް ބޮލުގައި ފިރުމާލަމުން ބުނެލިއެވެ.\n" އެއީ ތެދެއް.. ނާއި އަންނާތި.. ދަރިފުޅު ކާހިއްވާ އެއްޗެހި ހަދާނަން މާދަން.. " ޝަހުމާގެ މަންމަ ނާޒިމާ ނައިރާގެ އަތުގައި ހިފާލަމުން ބުނެލިއެވެ. ނައިރާ އަށް ނާޒިމާގެ ފަރާތުން އަބަދުވެސް މަންމައެއްގެ ލޯބި ލިބެއެވެ. ޝަހުމާ އާއި ވަކި ތަފާތެއް ނުކުރެއެވެ. ކުޑައިރު ގިނަ ވަގުތު އަބަދުވެސް ނައިރާ ހޭދަ ކުރަނީ އެގޭގައެވެ. ނައިރާ ގައިގާ ހުންނަ ބަނިޔާދަންކަން އެންމެންވެސް ލޯބި ކުރެއެވެ.\n" ދާނަމޭ ދައްތާ... ޝަހޫ ތެދުކުރުވާތި.. އޭނަ އޮންނާނީ ނިދަންކަން ހަމަ ޔަގީން... " ޝަހުމާ އަށް ލޯ އަޅާ ލަމުން ނައިރާ ބުނެލިއެވެ.\n" މަންމަ ކައްކާ އެއްޗެހި ކާހިތުން މިހުންނަނީ.. މަށެއް މިރޭ ނުވެސް ނިދާނަން.. " ޝަހުމާ ޖެއްސުމުގެ ރާގެއްގާ އެހެން ބުނެލުމުން އެންމެން ހޭން ފެށިއެވެ.\nހުޅުމާލޭގެ ހުރި ފަނަރަ ބުރީގެ އިމާރާތުގެ ޕާރކިންގައި ކާރު ޕާރކް ކުރުމަށްފަހުގައި ޝާދިން އޭނަގެ އެޕާރޓްމަންޓަށް ދިޔުމަށް ލިފްޓަށް އެރިއެވެ. އެންމެ ފެންވަރަށް ހަދާފައި ހުރި އެ އިމާރާތުގެ ނުވަވަނަ ބުރިއަށް ލިފްޓުގެ ދޮރު ހުޅުވުމުން އޭގެން ޝާދިން ނުކުތެވެ. ކޮންމެ ފުލޯއެއްގައި ދެ އެޕާރޓްމަންޓް ހުންނަ އިރު ޝާދިންގެ އެޕާރޓްމަންޓް ހުރީ ކަނާތްފަޅީގައެވެ.\nއެޕާރޓްމަންޓްގެ ދޮރު ހުޅުވުމުން އެއީ ބޮޑު ތަނެއްކަން އެނގިގެން ދެއެވެ. ދެބުރިއަށް ހަދާފަހުރި އެ އެޕާރޓްމަންޓަށް ވަންނަ އިރު ހުސް ޖާގައެއް ހުރެފައި ކަނާތުން ފެންނަނީ ބޮޑު ބަދިގެއެވެ. ވަކިން އައިލަންޑެއް ލާފައި ހުރި އެބަދިގެ ހުރީ އެންމެ ޒަމާނީ ފެންވަރަށް ހަދާފައެވެ. ކަހާލަވޭ ކަހަލަ ބިއްލޫރި ދޮރެއްލާފައި ހުރި އެބަދިގެ ފެނުމުން ކޮންމެ މީހަކުވެސް ކައްކާ ހިތްވާނެއެވެ. ބަދިގޭގެ ބޭރުގައި ބޮޑު ސަންގު މަރުމަރުގެ ކާމޭޒެއް ހުރި އިރު އޭގެ އަނެއްފަރާތުން ބޮޑު ބެލްކަނި ރީއްޗަށް ފެންނަން ހުއްޓެވެ. ބަދިގެ ފެށޭ ހިސާބާ ހަމައަށް ހުރި އެބެލްކަނީގައި ބޮޑު އަރާމު ސޯފާއެއް ހުރިއިރު އޭގެ ކައިރީ ވަކިން ދެގޮޑިއާއި ކޮފީ މޭޒެއްވެސް ހުއްޓެވެ. އޭގެ ތަންކޮޅެއް ދުރަށް ވާގޮތަށް އުނދޯންޏެއްވެސް ވަކިން ހުއްޓެވެ.\nބަދިގެ ކުރިމަތީގައި ހުރި ބޮޑު ސިޓިންގްރޫމްގައި ހުރި ސޯފާ ގައި ޝާދިން ހަމަ ޖެހިލިއެވެ. ހަތަރު ކޮޓަރީގެ އެ ބޮޑު އަރާމު އެޕާރޓްމަންޓުގައި ޝާދިން އުޅެނީ އެކަންޏެވެ. ކިތަންމެ އެކަނިވެރިކަން އިހުސާސް ވިޔަސް މިހާރު އޭނަ އެއަށް ވަނީ ހޭނިފައެވެ. އޭނަގެ ދިރިއުޅުމުގައި ހިތް އެދޭ ބައިވެރިއަކު ނާންނާނެކަން އެނގޭތީއެވެ.\nސޯފާގެ ލެނގޭ ބައިގާ ދެއަތް ދަމާލައިގެން ބޯޖައްސާލައިގެން ޝާދިން އޮތީ ލޯމަރާލައިގެންނެވެ. ގެނައި ސޫޓްކޭސްވެސް ހުރީ ސޯފާ ކައިރީގައެވެ. އެހެން އޮވެގެން ޝާދިން ކަމަކާ ވިސްނަމުން ދިޔައެވެ. އޭނަގެ ދޮންމަންމަގެ ހަރަކާތްތައް މިއަދު ހުރިގޮތުން އެކަމާދޭތެރޭއެވެ. އެއީ އަލަށް އޭނާގެ ދޮންމަންމަ ކަންތައް ކުރަމުން އައި ގޮތެއް ނުންކަމުގައިވިޔަސް އެގޮތަށް ކަންތައް ކުރުމުން ޝާދިން ހިތުގަޖެހެއެވެ. ކިތަންމެ މަންމައެއްގެ ލޯބި ބޭނުންވިޔަސް އޭގެން އޭނަވަނީ މަހުރޫމްވެފައެވެ. ފުންނޭވާއެއް ބޭރުކޮށްލުމަށް ފަހުގައި ކޮޓަރިއަށް ދާން ޝާދިން އެތަނުން ތެދުވިއެވެ. އަދި ފޮށި ހިފައިގެން ސިޑިން އަރާ އޭނަގެ ކޮޓަރިއަށް ވަނެވެ.\nހުޅުމާލޭގެ މަގުތަކަށް އައިއްސަހުރި ބަދަލުތަކާ އާތަންތަން ފެނި ނައިރާ ހުރީ އެތަންތަން ބަލާލަން ދާހިތުން ކެންމަދުވެފައެވެ. ކާރު ބާރު ދުވެލީގަ އައިސް ރީތިކޮށް ހަދާފައިހުރި މާ ބޮޑުނޫން ގެއެއްގެ ދޮރުމައްޗަށް މަޑުކުރުމުން ނައިރާ އޭގެން ފޭބިއެވެ. އަދި ކަޅި ޖަހާނުލާ އެގެއަށް އިރުކޮޅެއް ވަންދެން ބަލަން ހުރެފާ ގޭގެ އެތެރެއަށް ވަދެގެން ދިޔައެވެ. މަޑުމަޑުން އެކި ތަންތަން ބަލަމުން އެއްޗެހީގައި އަތް ކާއްތަމުން ދިޔައެވެ. ހަތަރު އަހަރު ވީއިރުވެސް މާބޮޑު ބަދަލެއް ގެއަކަށް އައިއްސައެއް ނެތެވެ.\n" ދަރިފުޅުއާދޭ ފެންވަރާލައިގެން.. ބައްޕަ ކާންހަދާލާނަން.. މޭރީ ލައްވާ ދަރިފުޅަށް މީރު އެއްޗެހި ހުންނާނެ ހަދާފަ " ނައިރާގެ ފޮށި އޭނަގެ ކޮޓަރިއަށް ވައްދަމުން މުބީން ބުނެލިއެވެ.\n" ލައްބަ ބައްޕާ.. ވަރަށް ބަނޑުހައިވެފަ މިހިރީ.. " ނައިރާ ކޮޓަރިއަށް ވަދެ ދޮރު ލައްޕާލިއެވެ. އެއީ އޭނަގެ މުޅި ހަޔާތް ހޭދަކުރި ކޮޓަރިއެވެ. މުބީން ހުރީ ކޮޓަރީގެ ފަރުނީޗަރުތައް އާކޮށްފައެވެ. ސްކޫލް ދައުރުގައި ނައިރާ ކިޔަވަން ގެންގުޅުނު ބައެއް ފޮތްތައްވެސް ފޮތް ހަރުގަނޑުގައި ހުއްޓެވެ. ނައިރާ ތުންފަތަށް ލުއި ހިނިތުންވުމެއް ވެރިވިއެވެ. ސްކޫލް ދައުރަކީ ހަނދާނުން ފުހެލެވޭނެ ދުވަސް ވަރެއް ނޫނެކެވެ. މަޖަލާ ސަކަރާތުގައި ގިނަދުވަސްތައް ހޭދަކުރެވުނެވެ. ފޫހިކަމެއްނެތި ކިޔެވުމުގަޔާ އެކުވެރިންނާއި އެކު ވަގުތު ހެދަކުރުމުގައި އުޅެވުނެވެ. އެންމެ ފަހު ދުވަހު ކުދިންތައް ސޮއިކޮށް ހެޔޮދުވަޔާ ނަސޭހަތް ލިޔެފަ އޮތް ފޮތް ނައިރާ ނަގާ ހުޅުވާލިއެވެ. އަދި ވަކި ވަކިން ފަހަރަކު ގަނޑެއްގައި ލިޔެފައި ހުރި އެއްޗެހި ހިނިތުންވެ ހުރެ ކިޔަމުން ދިޔައެވެ. ކުއްލިއަކަށް ނައިރާގެ ލޮލުގައި އަޅައިގަތީ މީގެ ކުރިން އޭނަ ނުކިޔާ ލިޔުން ކޮޅެކެވެ.


Saaf Championship Gai Dhan'gadey Fenigen Dhiyun Ekasheegen Vey - Vaguthu\nސާފް ޗެންޕިއަންޝިޕްގައި ދަގަނޑޭ ފެނުން އެކަށީގެންވޭ\nމި އަހަރު ސެޕްޓެންބަރު މަހު އޮންނަ ސާފު ޗެންޕިއަންޝިޕްގައި، ރާއްޖޭގެ އެންމެންގެ މެދުގައިވެސް "ދަނގަޑޭ" ގެ ނަމުން މަޝްހޫރު ޤައުމީ ފުޓްބޯލް ޓީމުގެ ކެޕްޓަން އަލީ އަޝްފާޤު ކުޅޭނެ ކަމުގެ އިޝާރާތެއް އޭނާ ކޮށްފިއެވެ.\nމާދަމާ އާއި އަނެއް ދުވަހު އޮންނަ އޭއެފްސީ ކަޕް ގްރޫޕް ސްޓޭޖް ގައި ވާދަކުރާ ފުރަތަމަ މެޗް ކަމުގައިވާ، ނިއުރޭޑިއެންޓް ސްޕޯޓްސް ކުލަބާއި ބަންގްލަދޭޝްގެ ޑާކާ އަބަހާނީ ގެ މެޗަށް މި ވަގުތު އަޝްފާޤު ހުރީ ބަންގާޅުގައެވެ.\nބަންގާޅުގެ ނޫހެއް ކަމަށްވާ "ދަ ޑެއިލީ ސްޓާރ" އަށް އަޝްފާޤު އޭނާގެ ކެރިއާރ އާއި ބެހޭ ގޮތުން އިންޓަވިއު އެއް ދެމުން އޭނާ ބުނެފައިވަނީ، އޭނާގެ ކާމިޔާބީ ތަކުގެ ސިއްރަކީ ކެއުން ބުއިން ބަހައްޓާ ގޮތާއި ދިރިއުޅުމުގެ ޑިސިޕްލިން އާއި ބުރަ މަސައްކަތް ކަމުގައެވެ. އުމުރުން އެންމެ 33 އަހަރުގެ މި ހުނަރުވެރި ކުޅުންތެރިޔާ އަކީ ފުޓްބޯލްގެ ދާއިރާގައި ފުންނާބު އުސް ކުޅުންތެރިއެއްވެސް މެއެވެ.\nއިންޑިޔާގެ ނިއު ދިއްލީގައި 2015 ވަނަ އަހަރު ބޭއްވި ސާފު ސުޒުކީ ކަޕަށް ފަހު، އޭނާ ދެން އެ މުބާރާތުން ފެނިގެން ނުދާނޭ ކަމަށް ބުނެ އެފްބީގައި ކުރި ޕޯސްޓުގެ ސަބަބުން އާންމުން ތިބީ މާޔޫސްވެފައެވެ. އެހެން ކަމުން ސެޕްޓެންބަރު މަހުގައި އޮންނަ ސާފް ޗެންޕިއަންޝިޕަށް ދާން ވިސްނަންތޯ ސުވާލު ކުރުމުން އޭނާ ބުނީ ބަންގާޅުގައި އޮންނަ ސާފް ޗެންޕިއަންޝިޕްއަށް ދިއުމާ ދޭތެރޭ އަދި ވަކިއެއްޗެއް ބުނަން ނޭންގޭކަމަށެވެ.\n"އޭޝިއަން ކަޕް ކޮލިފައިންގައި ބޫޓާނާ ދެކޮޅަށް ކުޅޭ މެޗަކީ އަހަރެން ގައުމީ ކެރިއަރުގެ ފަހު މެޗުކަމަށް ބަލަނީ. އެކަމަކު ސެޕްޓެމްބަރު މަހު ބަންގާޅުގައި އޮންނަ ސާފް ޗެމްޕިއަންޝިޕަށް ދިޔުމާ ދޭތެރޭ އަދި ވަކި އެއްޗެއް ބުނަން ނޭނގެ،" މިހެންނެވެ.